# Марк’, Лука’, Иоанн’ падвы Маймбабцо Юн.: Лука

Unknown

## Лука

### 1


Лука’ падвы Маймбабцо Юн


1-й пеляда


Падвы’ ӈэва


1Теда’ ӈока’’ хибя’’ поӈганана’’ ӈэвы серо’ нямна лахарю падба пяць. 2Нум’ вадам’ вадетахат, тикым’ манэ’’мэхэт намдадонзь.

3Ӈадьбянда, Феофил, сахарамбада нями, серо нюрте’’э сававна тохолэйнась. Ханзер’’ ӈэса тарем’ ирт’ нянд пада таслав.

4Мань падвыни тамна мэва’ Пыдар пунрёвамд мэёмдаӈгу’’.


Иоанн Креститель’ соя’’мам’ Ангел хэтыбида


5Иудея’ яхана Ирод’ парэӈода ервотава’ мальӈгана ӈопой хэхэдаӈгода илесь. Захариям’ нюбе’’ӈась. Захария Хэбидя Харад’ манзаранаӈэ тарась. Пыда Авия’ ненэцие’’ поӈгад ӈась. Захария’ неда ӈобтарем’ Аарона’ еркархад ӈась, Елисаветаӈэ нюмдебидонзь.

6Пыди’ Нум’ Ватом’ нёдаӈаханзь. Мал’ Господь’ таславы серо, табеку серо ненэсявна нёдаӈаханзь. 7Елисавета’ нюсяда несь, ӈадьбянда нюди’ яӈгуць. Пыди’ мале вэсад’ панхана мэӈаханзь.

8Ся’’ны ӈэбта ӈо’’ Хэбидя Хардахана Захария’ манзарава’ ёльцьда тэвы’’. Хэбидя Хардхана манзарани’’ поӈгана тарця мэсыдо’ танявы.

9Хусувэй тарем’ еремы серебяхана ня’’амвы ненэць’ Хэбидя Харадм’ нибтарпата тарась. Тикы сер’’ Захариян’ еремы. Пыда Хэбидя Хардан’ тю.

10Нибтарпаванда мальӈгана Хэбидя Харад’ хэвхана ӈока ненэця’’ нуць, пыдо’ мал’ туё’’ӈаць.

11Тикымбохона Захариян’ Господь’ Ангел ӈадимясь, пыда алтарь маханяна ӈадись. 12Захария сита манэ’’манда сер’ сатавна ӈапы’’. 13Ангел нянда вахалй’’:

– Захария, нён пин’’, Нум’ туё’’мамд намда. Елисавета нюдамд соябтаӈгу, тикы ӈацекэмд Иоанӈэ нюмдед. 14Нюр маямбцор ӈэӈгу, ӈока хибя’’ соя’’маханда маймбаӈгу’’.

15Пыда Господь’ сякана сюдбя ненэць’ ӈэӈгу. Сяхаӈгарт’ сяркам’ ӈани ныхыта иде ни ӈэрпаӈгу’’. Небянда сёнзяхана ӈацекэхэнанд Нум’ Инд’’ ӈэӈгу.

16Пыда Нум’ Господан’ ӈока Израиль’ илени’’ и хэ’’лаӈгу. 17Пыда Илия’ тотрев’ сёнзя’ ныхым’ мэта. Господь’ нерняна миндаӈэ тараӈгу. Пыда нисянато’ сей нюхуто’ ӈобт’ тэвраӈгуда, Нумд’ ниня намдорти сава ин’ салтыда, ненэцие Господь’ тован’ хамадаӈгуда.

18Захария Ангелан’ юнра:

– Мань тикан’ ханзер’’ пунрёдадм’? Мань мале вэсэядм’, неми ӈобтарем’ пуху ватохо’’нанда мэ.

19Ангел хэтада:

– Мань Гаврииладм’, Нув’ сяд’ нерняна мэнадм’. Нянд лаханава’ е’’эмня тюку маймбабцо юнм’ тэвраванзь ӈэдаравэдамзь. 20Теда’ пыдар мунзялумдан. Мал’ тикы хадкэвы сер’ ӈэсонд’ нин лаханаӈгу’’. Пыдар вадаха’’н нинась пунрю’’, ӈадьбянда нянанд тарця хадкэӈгу, ӈамгэ’ пирка’’на вадин ненэсянда ӈод’’ тарем’ ха’’маӈгуд’’.

21Та’ пирка’’на ненэця’’ Захариям’ ӈатець, пысэйдаць, пыда ӈамгэ Хэбидя Хардахад пон’ ниб’’нанда тарпотан’’.

22Захария тарп’’махаданда лахана я’’мась, ӈударида худылась. Мал’’ хамададо’, пыда манэ’’мадавэй ӈамгэхэвам’ манэ’’мы.

23Хэбидя Хардахана Захария’ манзарава’ ёльць’ ваера, пыда хардаханда салй’’. 24Тикахад Елисавета неда саӈговолй’’. Елисавета самляӈг ирий’ ненэцяӈгат тикымда такалпидась. 25Пыда мась:

– Тикым’ Господь тарем’ сертада! Тарця’’ похо’’нани Пыда си’’ми сяялӈа, ненэцие’’ вэва вади нядани хана.


Иисус’ соя’’ма’ нямна хэтыбава


26-27Елисавета матдамдэй ирийхананда саӈгово’’ӈась. Тамальӈгана Нум’ Назарет март’ Гавриил Ангелм’ ӈэдара, ӈопой пирибтян’ ӈэдарада. Назарет Галилея’ яхана ӈась. Тикы пирибтя Давид’ еркархад пересь. Иосифан’ хаепа хэванзь ватормысь. Пирибтя’ нюмда Мария ӈэвысь. 28Ангел Мариян’ то, ма:

– Маймбю’’, Нум’ ябдалтавэн! Господь нянанд мэ! Не’’ поӈгана Пыдар Нумгад ваць савам’ ня’’амбада нен!

29Мариям’ тикы вада’’ саць пысабтадо’, пыда хамада я’’мадась: ӈамгэ тарця тороватава ӈэб’’нанда? 30Ангел ма:

– Мария, нён пин’’, Нум’ ябдалтавэн! 31Пыдар нюм’ соябтаӈгун, Сита Иисусӈэ нюмдеӈгур. 32Пыда сюдбяӈэ толабада ӈэӈгу, Сита Тю’’уй Нумна’’ Нюӈэ нюмдеӈгудо’. Тю’’уй Нум’ нянда Давид’ мэ’’мы ерводавам’ мита.

33Пыда Иаков’ еркархана пили’’ ерводаӈгу. Пыда ерводавада сяхаӈгарт’ ни’’ ёльцеӈгу’’.

34– Ханзер’’ тикы ӈэвандарха? – Мария юнра. – Ӈавэй, мань сяхаӈгарт’ хасавами яӈгусь.

35Ангел хэтада:

– Нум’ Инд’’ нинд ха’’амӈгу’’. Тю’’уй Нум’ ныхынанда сит талаӈгу. Ӈадьбянда хэбяхасяда соябтавэр Нум’ Нюӈэ Нюмдебада ӈэӈгу.

36Елисавета, не переняр, ӈобтарем’ пухуця ӈэбта ӈо’’ хасава нюм’ ӈателӈа. Сита нюсяданаӈэ пэрӈаць, пыда ти мале матдамдэй ирийхана саӈгово’’ӈа.

37Нум’ ӈамгэхэрт я’’амнада яӈгу.

38«Мань Господь’ вади’’ сер’’ илена недм’, – Мария хэтада, – нянан мал’ тарем’ хадкэя, ханзер’’ пыдар манзан».

Тиканда Ангел сита хае.


Мария Елисаветан’ вэдекурӈа


39-40Сян яля’ ӈэсоӈгана Мария хой яхана ӈэда Иуда’ март’ паромба ялй’’. Пыда Захария’ хардан’ тю, Елисаветам’ тороватамби. 41Елисавета Мария’ тороватавам’ намдахава, сёнзянда мюня минартада нюда манзада. Елисаветам’ Нум’ Инд’’ ня’’мада. 42Пыда ӈаркавна ма:

– Мария, не’’ поӈгана пыдар Нумгад ваць савам’ ня’’амбада нен, минарта нюр ӈобтарем’ Нумгад савам’ ня’’амбада! 43Мань хибядм’, няни Господь’ небяхарт то?

44Ӈодь’’ мань тороватамд намда’’махадани нюми сёнзяни мюня таремли’ маймба манзада.

45Господь’ вадаха’’ пунрёдаӈэ, пыдар Нум’ ябдалтавэн! Ӈадьбянда Нум’ нянд хэтывы мал’ хадкэӈгу.

46Мария хэтада:

47– Сёнзяханани Господьм’ саву’’ӈадм’,

сёнзями Нумгани, Ӈэдаӈгодахани, маямби.

48Нум’ хабинда янимам’ манэ’’ӈа.

Тюку’’ похот мал’ иленя’’, мал’ илеванда’’

Си’’ми Нум’ ябдалтанаӈэ нюмдебаӈгу’’!

49Ныхыта Нум’ тарця сюдбя серм’ е’’эмняни серта!

Нум’ нюмда хэбяхаси!

50Няданда пинна’’ тев’ ёльцянд илевы’’, тев’ нерня’ илеванда’’

Пыда сиддо’ мал’ лата сейхананда сянъида.

51Ӈуданда ныхына сюдбя сер’’ сертабада;

Пыда ну’’умрани тахарамби;

52Ервотани ӈамдёрцяха’’тато’ ха’’аврамбида,

ӈынёлтани илыбида.

53Пыда мяди’’мярцэйха’’нанда ӈамлутани малебтемби,

саваилени ӈамгэхэртаси’’ ӈэдарамбида.

54-55Пыда Израильта манзарани нядаби,

Пыда ирихи’’на’’, Аврааман’,

нюхута ватормым’ талеба илев’’ ямбан’,

Харта сямамда няндо’ мипида.

56Мария Елисаветахана няхарцян ирий’ мядоӈась, тикахад хардаханда салъяць.


Иоанн Креститель’ соя’’ма


57Ёльцянда тэв’’махад Елисавета хасава нюм’ соябта. 58Нум’ Елисаветам’ сяялӈа, тикым’ намдахава тёняӈы нида, перенида ӈобкана маймбиць.

59Сидндетимдей яляхана ӈацекэн’ матобава мэсым’[1] сертаванзь то’’, сита нисянда нюмна Захарияӈэ нюмдеван’ харвадонзь. 60Ӈацекы’ небя тарем’ ма:

– Ни ӈа’’! Нюмда Иоанн ӈэӈгу.

61Нянда лахана пэяд’’:

– Ӈавэй, переняхананда’’ тарця нюмзавэй хибяхартара’’ яӈгусяню’’!

62Пыдо’ ӈударихи’’нандо’ Захариям’ хонрамба пядо’, ӈамгэ нюмгана нюмдеван’ харвада. 63Захария латакоцям’ хаӈа, падада:

– Нюмда Иоанн ӈэӈгу.

Падвэхэнда мал’’ пыса’’.

64Таминда вадам’ хо, пыда лахана пэй’’, Нувм’ савуць пэй’’. 65Хахаяда илена’’ саць ӈапаць. Иудея’ пэ хой’ явна тикы серо намда’’. 66Мал’ тикы серо ихито’ пэнзь юнраць:

– Хибяӈэ тикы ӈацекы тараӈгу?

Иоанн’ соя’’махад Господь сита лэтрамбись.


Захария’ Нум’ вадам’ минре


67Захария’ сей Нум’ Индкана пандавы. Захария Иоанн’ нисясяню’’. Захария Нум’ вадам’ минрехэя лаханась:

68– Израиль’ Нум’, Господь, таня юне’’ӈая.

Нум’ Харта ненэциеда ӈэда тось.

69Давидхад ӈэда ненэцяӈгат няна’’

Сюдбя Ӈэдабададава’’ ӈэдара.

70Ӈавхы Нум’ вадам’ минрена’’ Нум’ вади няна’’ тэвраць:

71Сидна’’ волтамбадахат, сидна’’ сэхэданахат Нум’ сидна’’ ӈэдаӈгу.

72-73Нум’ харта Хэбидя Ватомда тенелць

иринана’’-нисянана’’ сянзь ябдалтаӈгу.

Нум’ ӈавхы Авраамхана’’ ватормыда тенелта.

Ти, тикы’’ ватормыда:

74Маня’’ вэнзёй’’ ӈудахат ня’’амвэӈэ,

75Илевана’’ ӈэсонд’ Нумд’ нись пин’’ манзара пиртава’’,

Нув’ сяд’ нерняна хэбяхаси’’ Нум’ ватонзер’ иле пиртава’’.

Нум’ е’’эмняна’’ тарем’ сертаӈгуда.

Тамна Захарий нерня’ пэрӈада:

76– Пыдар ӈани’, нюми, Тю’’уй’ Нум’ вадам’ минренаӈэ нюмдевэн ӈэӈгун,

Господь’ нерняна миндаӈэ тараӈгун.

Пыдар Нумд’ недармам’ хамадаӈгун.

77Нум’ ненэцие хэбяхыдо’ ха’’аврама’’хаданда

пыдо’ ӈэдавы’’ ӈэӈгу’’, –

тикым’ ненэця’’ няданд теневаӈгудо’.

Пыдар ненэцие тохолаӈгун:

сиддо’ ӈэдава’ е’’эмня хэбяхадо’

ха’’авраӈгу.

78Сидна’’ сянда Нум’ няна’’

яля’ тарпхад ялям’ нумгат ха’’авраӈгу.

79Пэвдяхана иленаха’’, илев’’ ямбан’ хабцяӈгад пиннаха’’

Нум’ тикы ялумдаӈгу.

Няна’’ сава маянзяда иланд’ сехэрым’ табадаӈгу.

80Иоанн ӈацекы вадёданыць, индкана мэёмданыць. Пыда иленясяда яхана Израиль’ ян’ тованда ёльць’ ӈэсонд’ илесь.


### 2-й пеляда


Иисус’ соя’’ма


1Тамальӈгана Рим’ яхана Августм’ нюбета парэӈода ерводавысь. Пыда Рим’ я’ ӈардавна ненэцие’’ падыбаванзь табада.

2Сирия’ яхана Квириния’ ерводава’ мальӈгана нюрте’’э ненэцие’’ падыба пявыць. 3Мал’’ ненэця’’ пыхыдадо’ падуванзь хая’’, хусувэй еркаранда март’ хэбта тарась.

4Иосиф ӈобтарем’ Галилея’ яхад, Назарет’ маркад Иудея’ ян’, Вифлеем март’ хая. Вифлеем Давид’ соя’’ма мар’’ ӈэвы. Иосиф Давид’ паӈгхад перевысь.

5Пыда ненэцие’’ падыбаван’ Мария’ ня’ ӈобкана хаяха’. Мария Иосифан’ хаюпа ми’’манзь ватормысь, нюм’ минарӈась.

6Вифлеем’ маркана мэванди’ мальӈгана Мария’ нюнда соябтава ватода то. 7Пыда Нюртей нюмда соябтада, Нюмда юй’’ӈада. Пыди’ е’’эмнянди’ ненэцие’’ сеӈгалавахана хонёбць’’ яӈговы’’. Ӈадьбянда Мария нюмда ӈовця’ ӈаворцянд’ мэда.


Ӈовцибэртя’’ няби Ангел’’


8Тикы яхат ниня ӈаха’’на ӈовцибэртя’’ мэвыць, пыдо’ лабтахана илевыць, пи’ ӈовци’’ мандало ерамбавыць.

9Лэркабт’ пыдо’ нерняндо’ Господь’ Ангел ӈадимя. Ӈовциберти Господь’ яберена яля ялэмдэйда. Пыдо’ саць сейдо’ ӈапаць. 10Ангел ӈо’’ няндо’ мась:

– Нёда’’ пин’’. Мань нянда’’ сюдбя юнм’ тэврадм’, мал’ ненэцяӈг’’ сюдбя маймбабцом’ тэврадм’! 11Тюку яля’ Давид’ маркана сидда’’ Ӈэдаӈгодара’’ соя. Пыда Христос Господь!

12Ти пыда ненадода тарця: пыдара’’ ӈацекым’ ӈовци’’ ӈаворцяӈгана юй’’мэӈэ, юседанаӈэ хоӈгура’’.

13Лакри’ Ангел’ хэван’ ӈока’’я нув’ иленя’’ ӈадимяць, Нувм’ савуць пядо’:

14– Тю’’уй нумга’’на Нум’ ӈарцу’’мы ӈэя!

Нум’ ненэцие лата сейхананда сянъидамда.

Я’ ниня пыдо’ индо’ маянзяси’’ илея’’!

15Ангел’’ нумд’ ил’’махадандо’ ӈовцибэртя’’ поӈгнандо’ лахана пядо’: «Вифлееман’ хэхэва’’, манэкава’’, таняна ӈамгэ хадкэса, Господь няна’’ ӈамгэ юнм’ хэтаса».

16Пыдо’ таня’ паромба ялъяд’’, Мариям’ Иосифанда ня’ хо’’, тамна ӈовця’ ӈаворцяӈгана юседана ӈацекым’ хо’’. 17Ӈацекым’ манэ’’махадандо’ ӈамгэм’ нямнанда Ангел’’ хэтаса’’ пыдо’ тикым’ ваде’’ӈадо’.

18Хибя тикым’ намдаса ӈовцибэрти’’ лахарёхо’’ мал’ пысэйдаць. 19Мария ӈани’ мал’ тикым’ сейханда пэӈадась.

20Мал’ манэ’’мэндо’ е’’эмня, намдавэндо’ е’’эмня ӈовцибэртя’’ Нувм’ савуць, Нувм’ ӈарцуць пуня’ салъидаць. Ненэся’ Ангел няндо’ ханзер’’ хэтсада мал’ ненэсявна тарця ӈэвысь.


Иисусм’ Хэбидя Хардан’ хана’’


21Сидндетимдей яляхана хасава ӈацекэцян’ матобава мэсым’ серта таравысь. Хасава ӈацекэцям’ Иисусӈэ нюмдевэдо’. Соя’’манда нерня Ангел Мариян’ тикы нювм’ табадась.

22Моисей’ Ватовна нибтрава’ ёльць’ тэвы’’. Мария Иосиф’ ня’ ӈацекэмди’ Иерусалим март’ ханади’, Хэбидя Хардан’, Господан’ манэ’’лабтаванзь тэвради’.

23Господь’ ватохона тарем’ табадавысь: «Хусувэй нюртей хасава ӈацекэця Господан’ ватормы ӈэбта тарась».

24Пыди’ ӈобтарем’ тикы ватовна сидя нув’ сармикм’ хӑнӈэ мипати’ тарась.

25Тикы яляхана Иерусалимхана Симеонм’ нюбета ненэць’ танявысь. Симеон Нум’ Ватовна илена, Нум’ вадам’ сахарамбада ненэцянзь. Пыда Израиль’ ненэцие ӈэдава ёльцьм’ ӈатесь. Нянанда Нум’ Инд’’ ӈась.

26Нум’ Индкад Симеон Нум’ вади намда, Господьхад товы Нум’ Тэравы Парэӈодам’ (Мессиям’) манэ’’мадавэй’’ пыда ни хаӈгу’’.

27Нум’ Инд’’ сита Хэбидя Хардан’ хэванзь табадада. Тикы яля’ небяхаюда-нисяхаюда Иисус Ӈаябэкомди’ Моисей’ Вато’ падвэвна тикым’ сертаванзь тади’. 28Симеон Иисусм’ ӈудахата ня’’мада, Господьм’ саву’’ӈась:

29Господь, си’’ми, манзаранитамд, таӈгамдан.

30Сэван Няданд товы Ӈэдаӈгодам’ манэ’’ӈа’’.

31Тикы Ӈэдаӈгодамд яндир’ ненэця’’ манэ’’тадо’.

32Ӈани’’ тэнз’ ненэцяӈг’’ Тикы Ӈэдаӈгода

Нумгад миндя яля сэвӈэ тараӈгу.

Израильхана иленя’’ ненэцяӈга’’нат

тикы пыдо’ ӈарцие’’мадандо’ тараӈгу.

33Нюнди’ нямна лаханор’’мам’ намдахава Иосиф няби Мария пысамбихинзь. 34-35Тикад Симеон нянди’ Нув’ сава вади хэта, Мариян’, ӈацэкы’ небян’, ма:

– Тюку ӈацекы’ нид Израиль’ яхана ӈока ненэця’’ вэван’ тэваӈгуд’’, ӈани ӈокавадо’ саван’ еремда. Палы пыдар ӈо’’ сёнзямд сита. Пыда ӈокам’ поёмлаӈгу. Ӈока ненэцие’’ иӈу’’ ӈадимы’’ ӈэӈгу’’.

36Нум’ вадам’ минрена Анна ӈобтарем’ таняна мэсь. Пыда Фануил’ не нюсь. Асира’ еркархад перевысь. Пыда саць пуху ӈэвысь. Анна си’’ив по’ хасавахананда илесь, 37Иланда вэсм’ пыда сэрада ваертадась. Теда’ пыда сидндет ю’’ тет пода ӈэвы. Пыда сяхаӈгарт’ Хэбидя Харадм’ нивэдась хаебю’’, ялэ-пи ӈаворци’’ хаебидась, туёць таняна мэсь.

38Тикы’ мальӈгана хэвханди’ тохоя Анна Нумд’ сава вади ваде’’ӈась. Иерусалим’ ӈэдабавам’ ӈатенанаха’’ пыда ӈацекы’ нямна лаханась.

39Иосиф няби Мария мал’ Господь’ Ватовна серта’’махаданди’ пыди’ Галилея’ ян’, Назарет марканди’ салъяха’.

40Ӈацекы ӈарамданыць, сёнзяда мэёмданыць, иӈудотаныць. Нумгад сейдысь.


Иисус хасава ӈацекы Хэбидя Хардхана мэ


41Хусувэй по’, Пасха’ Хэбидя Яляхана, Иисус’ небяхаюда-нисяхаюда Иерусалим’ март’ ядэрцетыхы’.

42Пили’’ тарця ӈэсеты, Иисус юкад вата сидя похонанда мэбта, пыдо’ Хэбидя Ялям’ мэ’’манзь хаяць. 43Хэбидя Яля’ ёльце’’ма’ пуна небяхаюда-нисяхаюда хардаханди’ хаяха’, Иисус ӈацекы Иерусалимхана хаись.

44Небяхаюда-нисяхаюда тикы’ нямна ехэраӈаханзь, Иисусм’ ӈани’’ хибяха’’на яднаӈэ пэрӈадинзь. Тарем’ пыди’ яля’ ямбан’ мимаханди’ Сита перенито’ поӈгана, теневанито’ поӈгана пюрць пяди’.

45Сита нихинзь хо’’, пыди’ Иерусалиман’ салъяха’, Сита таняна пюрць пяди’. 46Валакада няхар’’ яля’ ваерахава Сита Хэбидя Хардахана хоӈаха’. Пыда Нум’ Вато’ тохолкода’’ поӈгана ӈамдёвысь, няндо’ инзелесь, сиддо’ хонрамбись.

47Мал’ Иисусан’ инзелена’’ Пыда инда ӈук’’, Пыда хэтбадаха’’та пысамбиць. 48Небяхаюда-нисяхаюда Сита манэць пысэйха’. Небяда Нянда ма:

– Нюкцями’, Пыдар ӈамгэ сидни’ тарем’ пэрӈан? Маниер, мань нисянд ня’ Сит пюртахани’ ини’ вома’’.

49– Пыдари’ Си’’ми ӈамгэ пюрӈади’? – Пыда хэтада. – Мань Нисяни хардахана мэвани таравам’ пыдари’ ехэрасади’?

50Пыда ӈамгэм’ нянди’ вадеца, ниди’ хамада’’. Иисус нянанди’ хая; 51Назаретан’ салй’’, нянди’ намдорцеты. Пыда небяда мал’ тикы сейханда пэнъяда.

52Иисус ӈарамданыць, пота минзь ибетанаӈэ хантаныць. Пыда Нум’ сякана савась, ненэця’’ ӈод’’ мэнедонзь.


### 3-й пеляда


Иоанн Креститель Нум’ вади’ хэтыби


1Самлянзимдей яӈгня похона Тиберия’ ервотава’ мальӈгана тикы хадкэсь. Понтий Пилат[2] Иудея’ яхана ервотаӈэ тараб’’ Ирод Галилея’ яхана ервотась, Филипп няда ӈани’ Итурея’ яхана тамна Трахония’ яхана ервотанась, Лисаний ӈани’ Авиленея’ яхана ервотанась.

2Тамальӈгана Анна няби Кайафа ӈарка хэхэдаӈгодаханзь. Тикы похона иленясяда яхана Захария’ ню Иоанн Нум’ вадам’ намда.

3Таминда Иоанн Иордан яха’ хэвхана ӈэда ё ваертамба пяйда. Пыда ненэцяӈг’’ табадамбись: «Хэбяхасяламзь, икана хэхэдаӈго тара. Тикана Нум’ хэбяхада’’ ха’’авраӈгу».

4Нум’ вадам’ минрена’ Исайя’ падаркана тарем’ пады: «Иленясяда яхана тёренана’ вабц: Господь’ е’’эмня минзьм’ хамадада’’! Пыда сарпида ирт’’ миндя’’ ӈэя’’! 5Хусувэй лабта пирамая, хусувэй хой, седа ламдомая. Пай’’ неда’’ ирт’’ миндяӈэ хэя’’, лахацянзавэй я’’ – салмуйӈэ хэя’’. 6Яндир’ ниня илена’’ Нумгад ӈэдабавам’ манэта’’!»

7Нянда хэхэдаӈгованзь туртаха’’ Иоанн манзеты: «Пыдара’’ змейхат соябтавэда’’! Хибя нянда’’ манза: Нув’ ненхам’ хэрабта пиртара’’?» 8Хэбяхасялмамда’’ серка’’нанда’’ манэ’’лабтара’’. Ихинанда’’ нёда’’ ман’’: «Авраам’ нюва’’!» Нянда’’ мадм’, Нум’ тюку пэхэт Аврааман’ ню серта пир’’ӈа. 9Тубка мале пя’ вано’’ нимня хамадё илы: пя ӈамгэхэртахана ниб’’нанда тара’’ мадабидо’, тун’ моёпидо’.

10«Ӈамгэм’ пэрпа’’на’’ сава ӈэбта?» – нянда ненэця’’ юнраць.

11Иоанн ма:

– Хибя’ сидя имбытата таняб’’, тикы имбытасядан’ ми’’ӈамда. Хибя’ ӈаврада таняб’’ ӈани’ ӈобтарем’ сертамда.

12Ӈэва’ мирм’ ма’’ламбада’’ ӈобтарем’ хэхэдаӈгованзь турӈаць. Иоаннан’ юнраць:

– Сидна’’ Тохоламбадава’’, ӈамгэм’ маня’’ пэрпа’’на’’ тара?

13«Ненэцяӈгат ӈокаркам’ нёда’’ выкыбю’’», – Иоанн няндо’ лахана. 14Тикад сянхава недватана саюв’’ сита хонраць:

– Маня’ ӈани’ ӈамгэм’ пэрпа’’на’’ тара?

Иоанн хэтадась:

– Нёда’’ мартор’’, ненэцие нёда’’ маендамбю’’. Харта’’ недьбяхананда’’ иледа’’.

15Ненэця’’ Христосм’ ӈатесама’’, мал’ ихи’’нандо’ Иоанн’ нямна ибедорӈаць:

– Пыда Христос ӈэбтав’’?

16Иоанн няндо’ тарем’ мась:

– Мань сидда’’ икана хэхэдамбидм’. Нядни мэбетарка миӈа. Мань тамна Пыда ӈэта се’ тэ’’эм екахарта нин пирас’’. Пыда сидда’’ Нум’ Индкана, тухуна хэхэдаӈгу. 17Пыда нянь’ янзэвм’ моёпада сивада мале ӈудаха’’нанда ӈа. Тарана янзэв Пыда сюрманзь ма’’лаӈгуда, ниня тарана нянь’ ӈувм’ лэёворта тухуна парадаӈгуда.

18Иоанн ненэцие тохоламбись, няндо’ Маймбабцо Юн’ нямна лаханась.

19Тикы’ нерцюня Ирод (Галилея’ я’ ерв) нянда нен’ нелеяць, Иродиадам’ мэсь. Ирод тамна ӈока вэва ӈамгэм’ сертась. Иоанн тикы’’ мал’’ серота е’’эмня Иродамда волтамбись.

20Вэвавна сертавы серката тамна тарцям’ серта: Ирод Иоаннм’ сяролава мят’ пакалӈада.


Иисус’ хэхэдава


21Мал’’ ненэця’’ хэхэдаӈгова’ мальӈгана Иисус ӈобтарем’ хэхэдаӈгусь, туё’’ӈась. Пыда туё’’манда мальӈгана нув’ няра няӈгарй’’. 22Иисусан’ Нум’ Инд’ ха’’мы’’, ӈадя голубь’ӈэ нюмдебада нув’ сармик’ то’’олхась. Нув’ няд вабц тэдамй’’:

– Пыдар – Мань хамзана Нюми! Нянанд Мань сейми ӈа!

23Иисус Харта серта пяб’’нанда Пыда няхар’’ юд’ мян подась. Ненэця’’ Сита ихинато’ Иосиф’ нюӈэ пэрӈадонзь. Иосиф ӈани’ Илия’ нюсь. Ӈани’’ ӈавхы’’ нида: 24Маттаф Ливий’ нюсь, Ливий Мелхий’ нюсь, Мелхий Ианнай’ нюсь, Ианнай Иосиф’ нюсь, 25Иосиф Маттафий’ нюсь, Маттафий Амос’ нюсь, Амос Наум’ нюсь, Наум Еслим’ нюсь, Еслим Наггея’ нюсь. 26Наггей Мааф’ нюсь, Мааф Маттафий’ нюсь, Маттафий Симеина’ нюсь, Симеин Иосиф’ нюсь, Иосиф Иуда’ нюсь. 27Иуда Иоанан’ нюсь, Иоанан Рисая’ нюсь, Рисай Зороввавель’ нюсь, Зороввавель Салафииль’ нюсь, Салафииль Нирия’ нюсь. 28Нирий Мелхия’ нюсь, Мелхий Аддия’ нюсь, Аддий Косама’ нюсь, Косам Елмадама’ нюсь, Елмадам Ира’ нюсь. 29Ир Иосия’ нюсь, Иосия Елиезер’ нюсь, Елиезер Иорим’ нюсь, Иорим Мамфат’ нюсь, Матфат Левий’ нюсь. 30Левий Симеон’ нюсь, Симеон Иуда’ нюсь, Иуда Иосиф’ нюсь, Иосиф Ионан’ нюсь, Ионан Елиаким’ нюсь. 31Елиаким Мелеай’ нюсь, Мелеай Маинан’ нюсь, Маинан Маттафий’ нюсь, Маттафий Нафан’ нюсь, Нафан Давид’ нюсь. 32Давид Иесей’ нюсь, Иесей Овид’ нюсь, Овид Вооз’ нюсь, Вооз Салмон’ нюсь, Салмон Наассон’ нюсь, 33Наассон Амминадав’ нюсь, Амминадав Админ’ нюсь, Админ Арний’ нюсь, Арний Есром’ нюсь, Есром Фарес’ нюсь, Фарес Иуда’ нюсь. 34Иуда Иаков’ нюсь, Иаков Исаак’ нюсь, Исаак Авраам’ нюсь, Авраам Фарий’ нюсь, Фарий Нахор’ нюсь. 35Нахор Серух’ нюсь, Серух Рагав’ нюсь, Рагав Фалек’ нюсь, Фалек Евер’ нюсь, Евер Салий’ нюсь. 36Салий Каинан’ нюсь, Каинан Арфаксад’ нюсь, Арфаксад Сим’ нюсь, Сим Ной’ нюсь, Ной Ламех’ нюсь. 37Ламех Мафусал’ нюсь, Мафусал Енох’ нюсь, Енох Иаред’ нюсь, Иаред Мелелеил’ нюсь, Мелелеил Каинан’ нюсь. 38Каинан Енос’ нюсь, Енос Сиф’ нюсь, Сиф Адам’ нюсь, Адам Нум’ нюсь.


### 4-й пеляда


Иисусм’ хорпава


1Иисусхана Нум’ Инд’’ ӈась. Пыда Иордан’ яхад сал’’махаданда Нум’ Инд’’ Сита иленясяда ян’ хана.

2Таняна Сита тет ю’’ яля’ явол хорпись. Иисус тикы ялэ ӈаворци’’ хаебидась, тикы ялэ’’ пуна сатавна ӈаворман’ харвавамда хамада.

3Явол Нянда мась: «Пыдар Нум’ Нюн ӈэб’’нанд тюку пэ няньӈэ серта табадан’’».

4Иисус хэтада:

– Ненэць’ ӈопой няньрихина илебта ни тара’’, Моисей’ Ватохона тарем’ пады. 5Явол Иисусм’ пирця ян’ тэврада, Нянда лэркабт’ мал’’ ё манэ’’лабтэйда, ма:

6– Тикы яха’’на ерводаванд е’’эмня Нянд ныхыдамд татадм’, тикы ё’’ тер татадм’. Мал’ тюку няни тавысь, мань ӈод’’ хибян’ харвадм’, тикан’ митын. 7Ти тарем’, си’’ми ервотаб’’нанд мал’ тюку’’ Пыдар е’’яд ӈэӈгу’’.

8Иисус нянда хэтада: Моисей’ Ватохона ваде’’мы: «Господь Нумд’ ервотамбад, Пыдарихинда манзара».

9Тикахана явол Сита Иерусалиман’ тэвра, Хэбидя Харад’ махалэн’ нултада, маӈанё’’:

– Пыдар Нум’ Нюн ӈэб’’нанд тюкоход таси’ санад’’; 10Ӈавэй Нум’ Вато тарем’ лахана: «Сит лэтрамбава’ е’’эмня Ангелада табадангу; 11Пыдар ӈэр пэн’ тапхалпата пыдо’ ӈудаха’’на Сит мине ханаӈгу’’».

12Иисус хэтада:

– Тарем’ хэтвы: «Господь’ Нумд нёр хорпю’’».

13Тикы’ пуна явол Иисусм’ хорпа ӈэвадэй’’, ӈани сер’ ӈэсонд’ Сита хаеда.


Иисус Галилеян’ салй’’


14Нум’ Инд’ ныхына минренаӈэ Иисус Галилеян’ салй’’. Иисус’ нямна юн мал’ явна латы’’. 15Пыда синагогаха’’на ненэцие тохоламбись, мал’’ Сита саву’’ӈаць.

16Иисус Назарет’ март’ то. Пыда тикы маркана вадысь. Суббота’ яляхана Синагоган’ ханцеты. Теда’ ӈани’ тю. Падвым’ толабава’ е’’эмня Иисус нулй’’.

17Нум’ вадам’ минрена Исая’ падарм’ нянда ми’’ӈа’’. Иисус падарм’ нэсь, тарця падвым’ хо:

18-19«Господь’ Нум’ Инд’’ Нянан ӈа. Мань Нум’ тэравэдм’.

Си’’ми маӈгбадаха’’

Маймбабцо Юнм’ хэтуванзь ӈэдара.

Си’’ми сейдо’ тахаравы

ненэцяӈг’’ савумдаванзь ӈэдара.

Си’’ми маманзь ӈэдара:

‹Пыдара’’ сярвэӈэ – сидда’’ ӈэдараӈгу’’›,

‹Пыдара’’ сэвсядаӈэ – саӈода’’ ӈадимда’’›.

Пыда Си’’ми маяндорти таӈгамдаванзь ӈэдара.

– Сава ёльць’ то: ненэцяӈга’’на Господь’ лата сейда ӈэӈгу – тикым’ хэтуванзь ӈэдара».

20Иисус Падарм’ синагога’ манзаранан’ ми’’ӈада, ӈамды’’. Мал’’ синагогахана мэна’’ Нянда сылыд’’. 21Иисус вахалй’’:

– Теда’ тюку’’ намдавы’’ вада’’ мал’ талеӈгуд’’.

22Нямюхуданда ха’’амвы’’ вадида мал’ ненэця’’ ненэсяӈэ толабидонзь, сава вадаха’’та саву’’идонзь, пысамбиць: Пыда Иосиф’ ню нинякыв’ ӈа’’?

23Иисус няндо’ мась:

– Теда’ пыдара’’ Няни хадри’ ӈо’’ вади’’ харавна мандада’’: «Лекар’’, пыхыдамд савумда’’. Капернаум маркана сертавэмд маня’’ мале намдаваць. Соя’’ма яхананд ӈоб’’ тарцям’ серта’’».

24Иисус тамна ма:

– Нянда’’ ненэсям’ ваде’’ӈадм’. Нум’ вади минренам’ иле’’махананда нидо’ хамэдамбю’’. 25Тяхаку’ мандадм’: Нум’ вади минрена Илия’ илеванда мальӈгана Израиль’ яхана ӈока сэра не илевысь. Тамальӈгана няхар’’ по’ пеля сарё’ яӈгусь, я’ ӈардан’ сата сэрад’ по’’ то’’. 26Тарем’ ӈод’’ Илия тикы нехэ’’ ӈэдаравы нивысь ӈа’’, валакада Сарепта март’ сэра нен’ ӈэдаравысь. (Сарепта мар’’ Сидон марад’ хэвхана ӈэвысь.) 27Нум’ вадам’ минрена Елисей илеванда мальӈгана Израиль’ яхана мерё хабцяӈгана хаӈгурта’’ ӈокаць. Тарем’ ӈод’’ хибяхартадо’ савумдавы’’ нивысь ӈа’’. Сирия’ яхана илена Нееманри савумдавы ӈэвысь.

28Мал’ синагогахана тикы вади намда’’махадандо’ ненсюмяць, 29Пыдо’ санэяд’’, марад’ тяха’ пирця хой’ лаӈг’ ни’ Иисусм’ тарпрадо’. Марто’ тикы хой’ ниня ӈась. Иисусм’ таси’ мованзь мэдонзь. 30Пыда ӈани’ мандалада ненэцие’’ помна нялтэй’’, маркад хая.


Иисус ненэцяӈгад ӈа питарпи


31Иисус Галилея’ яхана ӈэда Капернаум март’ салй’’. Суббота’ яляхана Пыда ненэцие тохоламбасеты. 32Пыда вадаха’’нанда ныхыда мэбе’’ӈась, ӈадьбянда мал’ Пыда тохолковаханда пысамбиць. 33Синагогахана ӈа ня’’амвы ненэць’ мэсь, пыда лэркабт’ ӈаркавна тёрей’’:

34– Си’’ми хае’’. Назаретхана илевы Иисус, Пыдар нядна’’ ӈамгэр тара? Пыдар сидна’’ яӈгумдаванзь тосан? Теневадм’, Пыдар хибян. Пыдар Хэбидян, Нумгад Товэн!

35«Мунзялув’’! – Иисус табадада. – Няданда тарпад’’!»

Синагога’ еркана ӈа ненэцям’ мо’’набтада, ӈамгэхэрт вэвам’ нись серта’’, ненэцяӈгад тарпы’’.

36Мал’’ ӈапаць, няхато’ лаханаць:

– Тикы ӈамгэ ӈэбта, Пыда тарця ныхыда, ӈа табадамби, пыдо’ ӈани’ тарпотаныд’’?

37Иисус’ нямна юн мал’ явна латы’’.


Иисус ӈока хиби савумдамби


38Иисус синагогахана мэ’’манда пуд тарпы’’, Симон’ хардан’ тю. Тамальӈгана Симон’ пухуцянда небя хаӈгурӈась, пыда ядёда я’’авлысь, сита нядаванзь Иисусм’ хаӈаць. 39Иисус хаӈгурта’ нимня хо’’лерй’’, ядём’ ӈэвадалада. Ядё нем’ хае. Не тикыринда нулй’’, толямда хамада.

40Хаер’’ пакалтанаб’’ ненэця’’ Иисусан’ хуркари хабцяӈгана хаӈгурти тэврамба пяць; Пыда хусувэмдо’ ӈудахананда савумдамбись. 41Ӈокахат ӈа’’ тёрсавэй’’ тарпорӈаць: «Пыдар – Христосан, Нум’ Нюн!» Пыдхавадо’ Нум’ Тэравы Парэӈгода ӈэвамда теневаць. Иисус ӈо’’ сиддо’ табада, ма: «Тикым’ нёра’’ вадес’’».


Иисус Иудея’ яхана Нум’ вадан’ ненэцие тохоламби


42Хув’ мерувна Иисус иленясяда ян’ хая. Ненэця’’ Сита пюла’’. Хо’’махадандо’ пыдо’ Сита етри’ хаёванзь хаӈадонзь. 43Иисус ӈо’’ ма:

– Мань ӈо’’ ӈани марк’’ Нум’ Ерводава’ нямна Маймбабцо юнм’ минреб’’ни тара. Тикы’ е’’эмня Мань ӈэдаравэдм’.

44Иудея’ синагогаха’’на Пыда тикы Маймбабцо юнм’ ненэцяӈг’’ ваде’’ӈась.


### 5-й пеляда


Иисус тохоламбадида хаӈа


1Ӈобӈгуна Иисус Генисарет’ то’ хэвхана нусь. Ӈока ненэця’’ Нум’ вадан’ инзелева е’’эмня хэвхананда тирцедоркая нуць. 2Иисус то’ вархана сидя ӈаном’ манэ’’ӈа; ӈаноход тарпавы’’ ёртя’’ поӈгдо’ парпиць. 3Иисус ӈопой ӈанон’ тий’’ (тикы Симон’ ӈано ӈэвы), Симонан’ ма: «Симон, ӈаномд тянёмбовна ид’ няку’ на’’волт». Тикахад Иисус ӈанохона ӈамдё ненэцяӈг’’ Нум’ вади тяха’ вадець пэй’’. 4Лаханавамда ёльце’’махаданда Симонан’ ма: то’ ёрярка ян’ лабехалад’’, поӈгамд мод.

5Симон мась: «Ервами, маня’’ пи’ ямбан’ поӈгарӈаваць, ня’’амвэва’’ яӈгу, харваб’’нанд вадавнанд сертаӈгув».

6Ёртя’’ поӈгдо’ мо’’. Таӈок халэ ня’’ма’’. Поӈгдо’ ӈадара пэяд’’. 7Тикахад пыдо’ няби ӈанохона ӈамдёда нидо’ сиддо’ нядаванзь хала’’. Такы’’ нидо’ ӈохолё то’’. Ӈобкана тарем’ сидя ӈаном’ панда’’. Ӈанодо’ ит’ сэяӈга пэй’’.

8Симон (сита тамна Петрӈэ нюмдебидонзь) тикым’ манэкава Иисус’ хэван’ пулыта ни’ ха’’мы, ма: «Ервами, нядани хань’’, мань хэбяхасавэядм’!» 9Иаков няби Иоанн (пыди’ Заведей’ нюхунзь, тамна Симон’ няханзь) таняна мэӈаханзь. Таӈок халэ манэць пыди’, ӈани’’ нянанди’ мэвы’’ ненэця’’ мал’ саць ӈапыд’’. 10Иисус ӈо’’ Симонан’ ма:

– Нён пин’’. Тюку ӈэсонд’ халэм’ поӈганаха’’на нэкалпинась, тад нерня’ ӈо’’ пыдар Нумд’ хиби тэврамбаӈгун.

11Пыдо’ ӈанодо’ я’ варан’ нэкалъядо’, мал’ ӈаводо’ хаейдо’, Иисус’ пумна хая’’.


Мерё хабцяӈгана хаӈгуртам’ савумдамбава


12Ӈобӈгуна Иисус ӈопой маркана мэвысь. Хахая хэвувнанда мерё хабцяӈгана хаӈгурта ненэць’ ядвы. Иисусм’ манэкава пыда ян’ сулмыць, Сита хынумба пя:

– Господь, Пыдар харваб’’нанд си’’ми савумда’’.

13Иисус ӈудамда вэӈгала, нянда теба мась:

– Харвадм’, нибтед’’! Мерё хабця’ тикы минринда няданда ха’’мы’’.

14Иисус ӈани’ сита табада:

– Хибяхартан’ тикым’ нёр вадес’’, хань’’, хэхэдаӈгодан’ ӈадив’’, Моисей’ Ватовна нибтеванд е’’эмня хӑнонд’’. Тикы савумамд тарем’ хамадаӈгудо’.

15Иисус’ нямна ӈэда юн латаӈгась. Сита намдава’ е’’эмня, хабцяӈгат савума’ е’’эмня ӈока ненэця’’ Нянда миӈаць. 16Иисус ӈод’’ ненэцянзяда яха’’ хэ’’ли ханцеты, туёцеты.


Ядэрць я’’амнам’ савумдава


17Ӈобӈгуна Иисус’ ненэцие тохоламбись. Нянда инзелена’’ поӈгана фарисей’’, Моисей Ватом’ пэртя’’ ӈамдыць. Галилей’, Иудея’ ӈока хардахат, Иерусалимхад товы’’ Иисусан’ инзелець. Хаӈгурти савумдамба Господь’ ныхы Иисусхана ӈась, Сита нядабись.

18Сянхава ненэць’ Нянда ядэрць я’’амна хаӈгуртам’ пэӈа’ ниня мине та’’. Хардан’ тюлеван’ харвадонзь, Иисус’ нерня’ мэванзь мэдонзь. 19Хардахана ӈо’’ таӈок ненэцянзь, пыдо’ тикым’ тюле я’’мадонзь. Тикана пыдо’ харад’ махалэй’ ни’ танэяд’’, махалэйм’ тахабтадо’, хаӈгуртам’ пэӈа’ ниня таси’ Иисус’ ӈарвэхэ’’ ха’’аврадо’.

20Тикы ненэцие’’ пунрёвам’ манэкава Иисус хаӈгуртан’ ма:

– Нявэ, хэбяхад ха’’авравы’’.

21Фарисей’’, Моисей Ватом’ пэртя’’ варда’’лэяд’’:

– Тикы хибя, Нум’ вомдарамбада? Хибя Нум’ хавна хэбяха ха’’аврамба пир’’ӈа?

22Иисус идо’ теневыдась, хонрэйда:

– Ӈамгэ тарця иӈуд сейханда ня’’амбида’’? 23Ханзер’’ манзь сава: «хэбяхад ха’’авравы’’» нибтя «юркад’’, ядэр’’»? 24Теда’ пыдара’’ теневаӈгуда’’, Ненэця’ Нюӈэ Нюмдебада хэбяха ха’’аврамба пир’’ӈа.

Тикахана Иисус хаӈгуртан’ таланы’’, ма:

– Юркад’’, пэӈамд мэд, хардаханд хань’’!

25Такы минханда ӈо’’ юркы’’, пэӈамда мэ, Нувм’ савуць хардаханда хая. 26Мал’’ пинабцям’ ня’’ма’’, таняна мэвы’’ Нувм’ савуӈаць, сёнзидо’ пинвахад пан’’ӈаць, пыдо’ маць:

– Ӈэлири серо тюку яля’ маня’’ манэ’’ӈава’’.


Иисус Левиям’ нянда хаӈа


27Тикы хардахад тарп’’махаданда Иисус ӈэва’ мирм’ ма’’ламбадам’ манэ’’ӈа. Такы’ нюмда Левий ӈэвы. Левий ӈэва’ мирм’ ма’’ламбава’ харад’ хэвхана ӈамдёвысь.

«Пумнани мий’’», – Иисус нянда ма. 28Левий юркы’’, мал’ ӈавода хае, Иисус’ пумна ялй’’. 29Тикы’ пуна хардахананда Иисус’ е’’эмня ӈарка ӈавормам’ серта. Ӈаворманзь ӈока ӈэва’ мирм’ ма’’ламбада’’ тамна ӈани’’ ненэця’’ мэць. Пыдо’ Иисус’ ня’ ӈобкана ӈаворӈаць.

30Фарисей’’ ӈод’’, Моисей Ватом’ пэртя’’ Иисус’ тохоламбади хонрамбидонзь:

– Пыдара’’ ӈамгэ’ ӈэва’ мирм’ ма’’ламбадаха’’на, хэбяхасавэй’’ ня’ ӈаворӈада’’, идарӈада’’?

31Иисус намдорӈась, ӈамгэ’ нямна тохоламбадида хонрамбаса’’, хэтадась:

– Сензаха’’на лекар’’ вуни тара’’, хаӈгуртаха’’на тара’’ нив’’. 32Мань Нум’ ватом’ нёданаха’’ нидм’ ту’’, хэбяхасавэйха’’ хэбяхадо’ ха’’аврава’ е’’эмня тодамзь.


Ӈарвоцява’’ яля’ е’’эмня


33Иисусм’ хонраць:

– Ӈамгэ Иоанн’ тохоламбада’’, Фарисей’’ тохоламбада’’ ӈобкад ӈаворцява ялы мэ’’ӈа’’, туё’’ӈа’’, Пыдар ӈани’ тохоламбадид ӈаворӈа’’, идарӈа’’?

34Иисус хэтада:

– Пыдара’’ ханзер’’ толабира’’, тюняхана мэна’’, нелеванда наны’ хэвхана мэна’’ ӈаворцявам’ мэць пирта’’? 35Тад ӈо’’ яля’’ тута’’, нелеванда наныдо’ нянандо’ яӈгода’’, ти тикахана, тикы’’ яляха’’на ӈаворцява ялы пэрта’’.

36Иисус няндо’ тарця вада’ харам’ хэта:

– Таӈуй ембдярт’ едэй ембдяркад ныкалмы емнь’’мям’ хибяхарт нида сэдалт’’. Пыда тикым’ сертабата, пыда ӈани’ едэй ембдярм’ вомдаӈгу, емнь’’мя ӈо’’ тюку невхы ембдярм’ ӈад’’тада.

37Хибяхарт илебей сяркам’ невхы ӈэсяӈг’’ ни вабтамбю’’. Тикым’ сертаб’’ сярка ӈэсяӈо ӈад’’та, сярка вабтумда, ӈэсяӈо’’ вомда’’. 38Ниӈэ, илебей сяркам’ едэй ӈэсяӈг’’ вабтабидо’. 39Пон’ сертабавы сяркам’ ӈэрпада илебей’ сяркан’ ни’’ харбелаӈгу’’, ӈадьбянда манда: «Ӈахат ӈэрпавэми саваркась».


### 6-й пеляда


Суббота’ яля’ ерв


1Ӈобӈгуна суббота’ яляхана Иисус няньм’ вадюрма’ лабтавна ваераныць. Пыда тохоламбадида нянь’ ӈамдэд’ ӈэв ныдпиць, ӈудаха’’нандо’ няелпидонзь, янзэв ӈаворӈаць.

2Фарисей’’ маць:

– Ӈамгэм’ пыдара’’ пэрнада’’? Тикым’ суббота’ яляхана сертаба ни’ серос’’!

3Иисус няндо’ хэтадась:

– Пыдара’’ нисяра’’ толабю’’, Давид нито’ ня’ саць ӈаворман’ харвабто’, пыда ӈамгэм’ сертаса?

4Нум’ Хардан’ тюхуя, хэбидя няньм’ мэхэя харта ӈаворӈась, харта няхата ми’’ӈась. Тикы няньм’ хэхэдаӈгоди’’ хавна хибяхарт ӈаворпата нисяв’’ тара’’.

5Иисус нерня’ пэрӈадась:

– Ненэць’ Нюӈэ Нюмдебада тикы суббота’ яля’ ӈо’’ ерв.


Ненэця’ тыравы ӈудам’ савумдава


6Няби суббота’ яляхана Иисус синагоган’ тю, тохоламбавам’ пя. 7Таняна ненавэй ӈудада тыравы ненэць’ мэвысь. Фарисей’’ ӈо’’, Моисей Ватом’ пэртя’’ Иисусм’ вэва серт’ тэвраван’ хаврадонзь, ӈадьбяндо’ тяхасовна нянда сырӈаць: суббота’ яляхана ненэцьм’ савумдаӈгудав’’, нидав’’.

8Иисус пыдо’ ӈамгэ’ нямна ибедор’’мамдо’ теневадась, тыравы ӈудасавэй ненэцянд’ ма:

– Юркад’’, тюкон’, ерт’ нулад’’. Пыда ӈо’’ тарпы’’, нулй’’.

9«Мань сидда’’ хонрамбидм’, – Иисус няндо’ вахалй’’, – суббота’ яляхана ӈамгэм’ тэраӈгуда’’? Саваюм’, вэваюм’? Илм’ илебтембава, илм’ хадарамбава тара. Ханяӈэюм’ саварка?» Пыдо’ мунзиць.

10Мал’ нямнандо’ саӈомда ӈэдарахая Иисус ненэцянд’ ма:

– Ӈудамд вэӈгалад.

Такы тарем’ сертада – ӈудада ӈо’’ сензӈэ хая.

11Фарисей’’ нензямзь нерциреяд’’, помнандо’ вадець пядо’, ханзер’’ Иисус’ ет’ ӈамгэм’ сертаӈгува’’.


Юкад вата сидя апостол’’


12Ӈобӈгуна тикы яляха’’на Иисус хой’ ни’ туё’’манзь хая. Пимда Нумд’ туё’’махана хаеда. 13Хубтахана ӈани’ Пыда Харта тохоламбадида хаӈа, поӈгдандо’ юкад вата сидям’ тэра, апостолӈэ нюмдейда. 14Ти нюбедо’: Симон (Иисус Петрӈэ нюмдеда), Андрей (Симон’ ня), Иаков, Иоанн, Филипп, Варфоломей, 15Матфей, Фома, Иаков (Алфей’ ню), Симон нябинзер’ Зелотӈэ нюмдебада. 16Иуда (Иаков’ ню) тамна Иисусм’ вомдаравы Иуда Искариот.


Иисус’ табеко’’


17Иисус нянандо’ таси’, лабтан’ ха’’мы’’. Таняна мале Пыда ӈока тохоламбадида товы’’. Иудея’ яхад, Иерусалимхад, Тир’, Сидон’ маркат товы’’ ненэця’’ ма’’лавыдаць. 18Пыдо’ Иисусан’ инзелеванзь товы’’, хабцяӈгат савуманзь товы’’. Вэнзёй ӈа’ маяндавы’’ ӈобтарем’ турцеты’’, пыдо’ ӈод’’ савумданыдаць. 19Мал’ Иисусан’ теба тяхасумбиць, Няданда миндя ныхы мал’ сиддо’ савумдамбись.

20Тохоламбадида саӈоць Иисус лахана пяда:

– Маӈгбада’’, ябдалтавэда’’ ӈэӈгуда’’,

Нум’ Ерводава е’’яра’’.

21Теда’ ӈаворцяда’’, ябдалтавэда’’ ӈэӈгуда’’,

Нум’ сидда’’ малебтеӈгу.

Теда’ ярта’’, ябдалтавэда’’ ӈэӈгуда’’,

Пыдара’’ писяндада’’.

22Ненэць’ Нюӈэ Нюмдебадан’ пунрёванда’’ нид

ненэця’’ сидда’’ сэхэдамбая’’, питарпая’’, таӈылмдамбая’’,

нюбеда’’ вэвумдамбая’’ тарем’ ӈо’’ ябдалтавэда’’ ӈэӈгуда’’.

23Тикы яляхана маймбида’’, маймбабцора’’ ӈарка ӈэя!

Нумга’’на савам’ ня’’амӈгуда’’!

Иринадо’-нисянадо’ тарем’ Нум’ вадам’ минрени волтамбиць.

24Саваиленя’’, Пыдара’’ ӈани’ маяндортада’’!

малебыхында’’ савам’ мэ’’ӈадаць.

25Мынуда’’ пантаӈэ, маяндортада’’!

Пыдара’’ ӈаворцяӈгуда’’.

Писяндаӈэ, маяндортада’’!

Пыдара’’ ярм’ ӈасилпаӈгуда’’, яртада’’.

26Ӈока ненэць’’ сидда’’ савута’’, маяндортада’’!

Иринадо’-нисянадо’ тарем’ сияк’’ Нум’ вадам’ минрени саву’’ӈаць.


Волтамбадида’’ мэнелъяда’’


27Нянда’’, Няни инзеленаха’’, Мань лаханадм’:

– Сидда’’ волтамбадида’’ мэнейда’’, хибя сидда’’ сэхэда, тикаха’’ савам’ сертабида’’.

28Хибя нянда’’ вэвам’ сертаван’ харва,

такэн’ савам’ Нумгад хаӈада’’,

хибя сидда’’ вэвавна ваде’’ӈа,

тикы’ е’’эмня туё’’ӈада’’.

29Тикан’, хибя сит падун’ тырарта, няби падумд хамада’’, хибя панэмд марпата нёр мадарпю’’, пыда имбытамд ӈод’’ ня’’мамда.

30Хусувэй няданд хандан’ мис’’, е’’ямд марпата пуня’ нёр хай’’.

31Ненэця’’ е’’эмнянда’’ ӈамгэм’ сертабабто’, пыдара’’ ӈо’’ е’’эмняндо’ тарцям’ сертабида’’.

32Сидда’’ мэнени мэнеб’’нанда’’ ӈанихит ӈамгэвна саваркада’’? Хэбяхаворта’’ ӈо’’ сиддо’ мэнени мэне’’.

33Сидда’’ нядабади нядабаб’’нанда’’ Нумгад ӈамгэ савам’ ӈатеда’’? Хэбяхасавэй’’ ӈобтикым’ сертаби’’.

34Пыдара’’ тикырихи ӈатевлембаб’’нанда’’ хибяхат тадавам’ ӈатеда’’, ӈанихит ӈамгэвнанда’’ саваркада’’? Тарем’ пуня’ ӈатебям’ ня’’амва’ е’’эмня хэбяхасавэй’’ ӈод’’ хэбяхасавэйхад ӈатевлемби’’.

35Пыдахавара’’ сидда’’ волтамбадида’’ мэнейда’’, нядабида’’, ӈамгэхэртан’ нись ен’’ ӈатевлембида’’. Тикахана Нумгад савам’ ня’’амӈгуда: Тю’’уй Нум’ Нюда ӈэӈгуда’’, Пыда Харта савам’ ехэранаха’’ нюӈг, вэнзуха’’ нюӈг.

36Пыдара’’ ӈод’’ Нум’ Нисянда’’ тотрев’ сейтада’’.


Волтамбава’ нямна


37Хибяхартм’ нёда’’ волтамбю’’ – сидда’’ ӈо’’ ни’’ волтаӈгу’’. Хибяхартм’ харан’ нёда’’ ха’’аврамбю’’ – сидда’’ ӈо’’ харан’ ни’’ ха’’авраӈгу’’. Вэвам’ юрыбира’’ – пыдара’’ вэвамда ӈобтарем’ юраӈгу’’.

38Мипида’’ – нянда’’ ӈо’’ тавы ӈэӈгу. Панта падм’ ми’’ӈада’’, таӈок тавы ӈэӈгу: саб’’ниӈгудо’, тантадо’, варота ёльцянд’ пандавы ембдярта’’ пан’’ пандавы’’ ӈэӈгу’’. Сяӈокм’ митада’’ таӈок нянда’’ тавы ӈэӈгу.

39Иисус няндо’ лахарём’ хэта:

– Сэвсяда сэвсядам’ вадарць пирпатав’’? Хэ’’ли’ пыди’ ӈобкана ваӈган’ нихи’ мо’’наӈгу’’?

40Тоходанна тохолкодахаданда ваць я’’ма, тоходанвамда ёльце’’махаданда пыда тохолкоданда пир’’ӈэ хэсь пирта.

41Ӈамгэ пыдар нянд сэвхана табор’ ясм’ маниен, павар’ пям’ ӈани’ сэвхананд нин мание’’? 42Сэвхананд павар’ пям’ ниб’’нанд мание’’, ханзер’’ пыдар няханд лахана пир’’ӈан: «Нявэ, сэвхаданд табор’ ясм’ нэкалкадм’»? Сияк! Нюрте’’э харт сэвхаданд павар’ пям’ нэкал’’, тикана манэтар, табор’ ясм’ нянд сэвхад ханзер’’ тюхултар.


Сава’ нямна, вэва’ нямна


43Сава ӈодя’ пя’ ниня вэва ӈодя’’ ни’’ вадюр’’. Вэва ӈодя’ пя’ ниня сава ӈодя’’ ни’’ вадюр’’. 44Хусувэй пям’ ӈодявнанда тумдабидо’. Ӈавэй пюӈгад мараӈгам’ ни’’ ма’’ламбю’’, неро’ нид лынзермям’ ни’’ ма’’ламбю’’.

45Сава ненэця’ сейхад нюмг сер’’ миӈа, вэбтый ненэць’ сейхад ӈани’ вэнзу сер’’ миӈа. Ненэця’ сейхананда ӈэда тикада ӈани’ нямюхунда ӈа’’.


Са’’лако’’, ибета’’ миртя’’


46Ӈамгэ пыдара’’ Си’’ми хаӈада’’: «Ервами, Ервами», Мань ӈамгэм’ ваде’’ӈадм’, тикым’ ӈани’ нира’’ сертабю’’? 47Хибя Мань вадаха’’ни инзеле, вадини нёда, Няни турта ненэць’ хибя’ то’’олха? Мань нянда’’ теда’ табэдярм’ хэтаӈгудм’.

48Тарця ненэць’ ибета миртяраха: ям’ пэ’ ӈэсонд’ сабкада, харадм’ пэ’ ни’ ӈабтада. Ӈарка саво’ ид’’ ёльцьӈгана тарця харадм’ и’’ нида манзабтаӈгу’’. Тарця харад сававна мивы ӈэвысь. Сававна мивы харадм’ и’’ нида ласамла’’, нида ханаӈгу’’.

49Мань вадаха’’ни инзеленам’, муӈгани ниня намдорта тарця ненэцялаха: хардамда таханзи’’ таб’ ни’ мивэда. Ӈодь’’ ид’’ харад’ хэвха’’ тоб’’ харад ӈарханда тахараӈгу.


### 7-й пеляда


Сотник’[3] манзаранитам’ савумдава


1Иисус ненэцяӈг’’ мал’ хэтувандамда ёльце’’махаданда Капернаум’ март’ салй’’.

2Таняна ӈопой сотник’ манзаранитада хава’ пирувна хаӈгулы’’. Пыда манзаранитамда ёльце сяӈадась. 3Сотник Иисус’ сертабада серо намда, Иудея’ ӈаркти Иисусан’ ӈэдара, Иисус нянда тобта сава ӈэись, манзаранитамда савумда тоись.

4Иудея’ ӈаркта’’ Иисусан’ то’’, Сита ханзь пя’’:

– Тикы сотникм’ нядаванд пир. 5Пыда маня’’ ненэциена’’ мэне, синагогадава’’ сертась.

6-7Иисус нянандо’ хая. Пыдо’ мале сотник’ харад’ хэвхана мэць, тикы’ мальӈгана сотник’ ня’’ ӈадимя’’, Иисусан’ сотник’ вади хэта’’: «Ервами, нён тэтан’’, маньзяван ёльце вэвадм’, ӈадьбянда Сит мякани ханзь нидм’ пирас’’. Ханзер’’ Пыдар мякани тюӈгун. Вадарим’ ман’’, манзаранитами савумда».

8Мань хар’’н ервани таня’’, си’’ми табадамби’’, мань ӈо’’ табадамбада’’ саюван’ таня’’. Ӈопойн’ мань табекудм’: «Хань’’» – пыда миӈа, нябин’ мадм’: «Таля’’» – такы тута, манзаранитахани мадм’: «Тюкум’ сертад» – пыда сертабида.

9Тарця вади намда Иисус ёльце пысай’’, пумнанда мимы ӈока хибяха’’ васада мась:

– Ненэсяӈо’’, тарця ӈарка пунрёвам’ Мань Израильхартахана нивась хо’’.

10Сотник’ ӈэдаравы’’ сал’’махадандо’ манзаранитам’ мале сензӈэ ходо’.


Иисус сэра не’ нюм’ илебтемби


11Ӈэлом’ тикыри’ пуна Иисус Наин март’ хаясь. Нянанда тохоламбадида тамна ӈока мандалада хибя’’ ядаць. 12Тикы мальӈгана Пыда марад’ тюӈгалава’ хэван’ тэвотанбата маркад хальмерм’ тарпрамбиць. Яӈгумы не’ ӈоб’’ ню ӈэвы (небяда сэра не ӈэвы). Сэра не’ ня’ ӈока ненэця’’ ядась.

13Господь сэра нем’ манэ’’кава, сейхананда сяялӈада:

«Нён яр’’», – Пыда ма.

14Иисус хальмер’ хэван’ то’’махаданда пэмбадан’ ӈудамда масибте. Хальмерм’ миневы’’ нулъяд’’. Иисус ма:

– Наны, нянд мадм’, юркад’’!

15Яӈгумы ӈамды’’, вахалй’’. Иисус наны’ небян’ ма: «Ти, нюр!»

16Ненэця’’ пинвахад ялюмзь Нувм’ саву’’ӈа’’:

– Поӈганана’’ ӈарка Нум’ вадам’ минрена ӈадимя. Нум’ Харта ненэциеда нядаванзь то.

17Иисус’ нямна ӈэда юн Иудея’ тавна латы’’, тамна хэвханда ӈэда яха’’на сось.


Иоанн Креститель’ ӈэдаравы’’


18Иоанн’ тохоламбада’’ мал’ хадкэвы серо Иоаннан’ хэтыдо’. 19Иоанн хэвханда сидямбой тохоламбадамда хаӈась, сидди’ Иисусм’ хонраванзь ӈэдарамби: «Пыдарув’’ товандан нибтя маня’’ ӈаним’ ӈатеӈгува’’?»

20Пыди’ Иисусан’ тоӈаха’, маӈаха’:

– Нянд сидни’ Иоанн Креститель маманзь ӈэдара: «Пыдарув’’ товандан нибтя маня’’ хибяхавам’ ӈаним’ ӈатеӈгува’’?»

21Тамальӈгана Иисус мале ӈока ненэцяӈгат ӈа питармысь, ӈока хаӈгурта ненэцие савумдась, ӈока сэвсядаха’’ саӈодо’ ӈадимде.

22Иисус ӈэдаравэхэ’ ма:

– Хаяди’, Иоаннан’ мал’ манэ’’мыди’, намдавыди’ хэтади’: сэвсяда’’ саӈодо’ ӈадимя’’, мэдна’’ ядэрць пэяд’’, мерё хабцяӈгана хаӈгурта’’ савумданыд’’, хасяда’’ ӈо’’ намдолыд’’, хавы’’ илелтаныд’’, маӈгбада’’ Маймбабцо Юнм’ намда’’. 23Хибя Няни пунрёвамда ни ёт’’ ябда маймби’’.

24Иоанн’ ӈэдаравы’’ хэ’’мяхадандо’ Иисус Иоанн’ нямна ненэцяӈг’’ лахана пэй’’:

– Иленясяда ян’ ӈамгэм’ манэ’’манзь ханцада’’? Мерцяхана выяӈгана ӈуво манэ’’манзь ханцада’’? 25Тад ӈо’’ ӈамгэ’ е’’эмня пыдара’’ иленясяда ян’ ханцада’’? Мирета панэхэ’’ ембадёда ненэцям’ манэць харвавэкэда’’? Мирета панэхэ’’на ембадёда’’, саваилебцхана илена’’ – пыдо’ парэӈгода’’ хардаха’’на иле’’.

26Хибям’ ӈо’’ пыдара’’ манэ’’манзь ибедорцада’’? Нум’ вадам’ минренам’ манэ’’манзь харвасада’’? Ӈаа’, нянда’’ мадм’. Тикы ненэць’ Нум’ вадам’ минренахад ӈарка.

27Пыда нямнанда падвы:

«Ти, нернянанд миндяӈэ ясавэйми ӈэдарамбидм’,

Пыдар нернякумнанд минзьм’ хамадаӈгу».

28Нянда’’ ӈо’’ мадм’, я’ ниня Иоаннхад сямянхат сюдбя ненэць’ яӈгу. Нум’ ерводавахана ӈо’’ мэна’’ поӈгана сямянхат нюдя Иоаннхад ӈаркавна ненадо.

29Мал’ хибя’’, ӈэва’ мирм’ ма’’ламбадахарта’’ Иисус’ вади намдахава Иоаннхад хэхэдамбавам’ ня’’ма’’. Тарем’ Нувм’ ӈарцие’’ӈаць.

30Фарисей’’ ӈод’’, Моисей Ватом’ пэртя’’ ӈод’’ Нум’ табеком’ нидо’ ня’’ам’’. Иоаннхана ниць хэхэдан’’.

31Иисус ӈо’ ма:

– Мань теда’ илена ненэцие’’ ӈамгэ’ няю’ таслаӈгун? Хибя’’ то’’олха’’? 32Пыдо’ ма’’лёва яхана ӈамдёда’’ ӈацекы’’ то’’олха’’, няхато’ тёрырӈа’’: «Маня’’ е’’эмнянда’’ вывку муну’’лаваць, пыдара’’ ӈо’’ нидаць тӑрӑ’’, маня’’ е’’эмнянда’’ ярабцо сё мэ’’ӈаваць, пыдара’’ ӈани’ нидаць яр’’».

33Иоанн Крестительхава тось, няньм’ ни ӈавор’’, сяркам’ ни ӈэрпю’’, пыдара’’ мадаць: «сёнзянда мюня ӈа инд’’ мэ».

34Ненэця’ Нюӈэ Нюмдебада то, ӈаворӈа, идарӈа, пыдара’’ ӈо’’ лаханада’’: «Тикы ненэць’ ӈавормам’ мэне, ябе идм’ мэне. Пыда ӈэва’ мирм’ ма’’ламбади’’ ня, хэбяхасавэй’’ ня». 35Нумгад иӈудм’ ня’’амвы’’ Нум’ иӈудм’ саву’’ӈа’’.


Иисус’ ӈэ халтавы не Симон’ хардахана мэ


36Ӈопой фарисей Иисусм’ ӈаворман’ нянда хаӈада. Иисус фарисей’ хардан’ тю, толь’ хэван’ хасавады’’.

37Тамальӈгана тикы маркана хэбяхасавэй не илевы. Пыда Фарисей’ хардахана Иисус’ ӈавормам’ тумда. Ӈобтарем’ таня’ то. Сава ӈабтсавэй юрм’ сэр’’ пэхэд сертавы хыдяхана та. 38Пыда Иисус’ ӈэ’ ӈарвэй’ малхана нусь, ярӈась, хайлада Иисус’ ӈэ’’эмна хайнаць. Иисус’ ӈэ не ӈэванда тарка’’на тэпа пэйда, ӈэда нюцямбись, ӈэхэта сава ӈабтсавэй юрм’ хамдабись.

39Иисусм’ хамы Фарисей тикым’ манэ’’махаданда ида ядэлы’’: «Тюку ненэць’ ненэсянда Нум’ вадам’ минрена ӈэб’’нанда, Пыда теневаись, Нянда тиндерта не – хэбяхасавэй не».

40Тикана Иисус фарисеян’ ма:

– Симон, Мань нянд ӈамгэхэвам’ хэтван’ харвадм’.

– Тохолкода, ман’’, – такы хэтада.

41Иисус ӈо’’ ма:

– Сидя ненэць’ ӈопой тэтахад есям’ ӈатевлеӈаханзь. Ӈопоюм’ самляӈг юр’’ есям’ ми’’мандась, нябиюм’ сямляӈг юдм’. 42Хибяхартади’ ӈатевди’ салда я’’мась. Есям’ ӈатевлевы ӈатевди’ пуня нида хай’’. Ман’’, есям’ ӈатевлевэн’ хибяди’ сейда нюӈг ӈэӈгу?

43Симон хэтада:

– Мань ибедорӈадм’, хибян’ ӈокарка ӈатебя юрвы ӈэса.

– Ненэсявна пыдар ибедорӈан, – Иисус ма.

44Тикахад Иисус нен’ сюрхалй’’, Симонан’ ма:

– Тюку нем’ пыдар маниер? Мань хардаханд тодм’, ӈэни халтава’ е’’эмня икартадами нин та’’, пыда ӈо’’ Мань ӈэни хайлаха’’нанда хамда’’ида, ӈэванда тарка’’на тэ’’ида!

45Пыдар ӈо’’ Си’’ми нинась нюця’’, тюку не ӈани’ хардан’ тювани мальӈгана ӈэни нюцямба ни’’ ӈэвадан’’. 46Пыдар ӈэвами нир юрите’’, пыда ӈани’ мирета сава ӈабтсавэй юрм’ Мань ӈэни ни’ хамдпида.

47Нянд мадм’, Нум’ нехэд хэбяхавода ха’’аврась, ӈадьбянда не’ сейда нюмгӈэ хая. Тянёвна хэбяхада ха’’авравы’ сёнзяда ханюй.

48Тикахад Иисус нен’ ма:

– Хэбяхавод ха’’аврэйд.

49Ӈани’’ мядонда’’ идо’ ядэлыд’’: Пыда хибя ӈэбта? Хэбяхарт ха’’аврамби?

50Иисус ӈо’’ нен’ ма:

– Пунрёвар сит няда, сёнзянд инд’’ таӈга хань’’.


### 8-й пеляда


Иисус’ пумна ядвы не’’


1Ӈэлом’ тикы’ пуд Иисус марде’’ помна, ӈэсы’’ помна ядэрӈась. Пыда Нув’ Ерводава’ нямна Маймбабцо юнм’ тэврамбись. Нянанда юкад вата сидя тохоламбадада мэсь.

2Тамна ӈо’’ сянхава не ядась. Сиддо’ ӈа’ индкад тарпрась, хабцяӈгат илебтевысь. Поӈгнандо’ Магдалинаӈэ нюмдевы Мария мэсь. Иисус няданда си’’ив ӈам’ питарӈась. 3Нянандо’ ӈо’’ Иоанна ядась. Пыда Хуза’ несь. Хуза ӈани’ Ирод’ харадм’ пэртяӈэ тарась. Не Сусанна ӈани’ нянандо’ ядась. Тамна ӈока ӈани’’ ядаць. Тикы не’’ харто’ е’’эйдо’ мипа Иисусм’, Пыда тохоламбадида нядабиць.


Янзэв моёпада’ нямна лахарё


4Ӈобӈгуна Иисусан’ яндахы’’ яхат ӈока ненэця’’ ма’’лыць, Пыда няндо’ лахарём’ ваде’’ӈась:

« 5Ненэць’ янзэв ян’ моё’’манзь тарпы’’. Янзэв моёпаванда мальӈгана ханяӈы’’ янзэв’’ сехэры’ хэван’ ха’’мыд’’, танъядо’, нув’ сармик’’ повыбавыдо’.

6Ӈанидо’ манябэ’’ ян’ ха’’мыд’’, ябтам’ нись хо’’ ӈодь’’ соёлёто’ ӈадимзь тыра’’. 7Ӈани’’ ӈуво’’ понд’ ха’’мыд’’, вадё’’махадандо’ янзэв’ соёлё ӈув’’ талыдо’.

8Ӈанидо’ ӈо’’ сава я’ ни’ ха’’мыд’’. Янзэв’’ тарпыд’’, нянь ӈум’ вады. Вадёвы нянь ӈумгад ӈока янзэв ӈадимя».

Лахарёмда ёльце’’махаданда Иисус ӈаркавна ма:

– Хавода таняда’’ – намдамда!


Лахарём’ тасламбава


9Тохоламбадида Иисусм’ хонра’’, тюку лахарё ӈамгэ’’ нямна ваде’’мы. 10Иисус хэтада:

– Пыдара’’ Нум’ Ерводава’ серо мале тумдэйда’’. Ӈани’’ ӈо’’ ехэрэйдо’. Мань няндо’ лахарёхо’’на лаханадм’. Сырпато’ ӈод’’ нидо’ мание’’, намдорпато’ ӈод’’ – тарем’ ӈод’’ нидо’ хамэдамбю’’.

11Ти, тюку лахарё тарем’ ваде’’мы: янзэв – тикы Нум’ вада. 12Сехэры’ хэван’ ха’’амвы’’ янзэв’’ – тикы’’ тарця ненэця’’ то’’олха: вадам’ намдорӈа’’, тикад ӈани’ дьявол турӈа. Ненэця’’ нибто’ пунрю’’, нибто’ нибте’’ сейхатато’ дьявол вадам’ ханаби.

13Манябэ’’ ян’ ха’’амвы’’ янзэв’’ – тикы’’ тарця ненэця’’ то’’олха’’: маймба вадам’ ня’’амби’’. Тикы ненэця’’ паӈгсяда янзэвраха’’. Ӈамгэхэва’ пират’ пыдо’ пунры’’. Ӈодь’’ сиддо’ хорпа пяӈгу’’ Нум’ вадам’ сейхатато’ моёпидо’.

14Ӈуво’’ понд’ ха’’амвы’’, вадёвдавэй’’ янзэв’’ – тикы’’ тарця ненэця’’ то’’олха’’: вадам’ намдадо’. Тэта илам’ пэрць, нюрцям’ харвобтась, илебтяр’’ нямна няркнась таром’ ни сертабю’’.

15Сава ян’ ха’’амвы’’ янзэв’’ – тикы’’ тарця’’ ненэця’’ то’’олха’’: Нум’ вадам’ намдахава нюмг сава сейха’’нандо’ сюрпидо’. Сёнзито’ мэё’ нид ӈока сава таром’ тэвра’’.

Тикым’ хэта Иисус ма:

– Хавода таняда’’ – намдамда!


Седеркабт’[4] нямна лахарё


16Хибяхарт седеркабтм’ табца’’махаданда неранзь’ едхана нида синдабаӈгу’’, ва’’ав’ ӈыл’ ӈод’’ нида падалт’’. Ни ӈа’’, тюӈгана’’ ялям’ манэ’’мандо’ е’’эмня седеркабтм’ тю’’уня’ ӈабтаӈгуда. 17Тале пэрмы ӈамгэ ӈадимадавэй’ ни хаюр’’, такалмы ӈамгэ’ тумдавэӈэ ханта, ӈадимда. 18Намдорманд сыр’’. Танядаха’’ тамна нядавы ӈэӈгу, ӈамгэхэртасядахав’ ӈани’ танявандархада мар’’мы ӈэӈгу.


Иисус’ небя, нида


19Сита манэ’’ма е’’эмня Иисусан’ Пыда небяда, нида то’’. Хэвханда тэва я’’мыдаць, Иисус’ хэвхана ёльце ӈока хибя мэсь. 20Хибяхава Нянда вадам’ ӈэдара:

– Пыдар небяр, нид пихина ну’’, Сит манэ’’ман’ харва’’.

21Иисус ма:

– Нум’ вадан’ инзелена’’, Нум’ вадавна илена’’ небядани, нядни толабин.


Иисус тохона сата мерцям’ янимдамби


22Ӈобӈгуна Иисус тохоламбадита ня’ ӈанон’ ӈамды’’, няндо’ ма:

– Няби то’ варан’ мадарахава’’. Пыдо’ ӈохолыд’’.

23Ӈохолёвандо’ сер’ Иисус хонарэй’’. Лакри’ тохона сата мерцяӈэ хая, ӈаном’ и’’ ӈыламдамба пяда, пыдо’ маянд’ еремя’’. 24Тохоламбадида Иисус’ хэван’ то’’, Сита сидедо’.

«Ервава’’, Ервава’’, маня’’ хаӈгутава’’!» – пыдо’ ма’’. Иисус сидё’’махаданда мерцям’ янимда, хамб янимда. Сата мерця, хамба’’ хэ’’нюмя’’, ӈэвадэяд’’.

25«Пыдара’’ ӈамгэ нида’’ пунрю’’?» – Иисус тохоламбадахата ма.

Пыдо’ сейсяламдёдаӈэ, пысабтёдаӈэ няхато’ юнраць: «Хадри’ ӈо’’ Пыда хибя ӈэб’’нанда? Мерцяхартан’, икартан’ табеку, такы’’ ӈани’ табекохота сер’’ӈа’’».


Гадар’ яхана ӈа’ исялмдевым’ илебтева


26Пыдо’ Гадара’ ян’ ӈанохона то’’. Гадара Галилея’ яхад то’ няби вархана ӈэвы.

27Иисус то’ варан’ ха’’амхава Пыда неранда няд маркад ӈа’ исялмдевы ненэць’ тарпы’’. Пыда мале ӈахат панэсялмысь, пыда хардахана нивы иле’’, хальмер’ хоркадёхо’’на илевы. 28Иисусм’ манэ’’манда сер’ пыда Иисус’ нерня’ пулыта ни’ мо’’нэй’’, тёрей’’:

– Пыдар, Иисусӈэ, Нум’ Ню, нядни ӈамгэр тара? Нянд хынумбидм’, си’’ми нён маябтамбю’’!

29Иисус ӈам’ ненэцяӈгад тарпа табадада. Ӈа ӈобкад тикы ненэцям’ тэ’’ларасетыда. Ненэцям’ ӈуди’’маната, ӈэ’’эмната еся иняха’’на сярсетыдо’. Ӈа ин ныдцеты, хибярисяда ян’ ханасетыда.

30Иисус сита хонра:

– Нюмл ӈамгэ?

– Легионадм’, – сёнзяханда ӈока ӈа’’ тювы’’, ӈадьбянда тарем’ мамы.

31Ӈа’’ ӈани’ Иисусм’ хынумба пя’’, сиддо’ ӈылсяда я’ син’ ниб’’нанда ӈэдара’’.

32Хахая, хой’ ядхана, тамальӈгана парась’’ мандал’’ хадырмы. Ӈа’’ Нянда тибарӈа’’, пыдо’ парась’’ мю’ тюван’ харва’’. Иисус тарем’ табадада.

33Ӈа’’ тикы ненэцям’ хае’’махадандо’, парасьха’’ тю’’махадандо’ мал’ мандал’’ лаӈгхад тон’ санэяд’’, пакалъяд’’.

34Парасьбэртя’’ хадкэвым’ манэкава сюрбыд’’, маркана, хый яхана мал’ хадкэвым’ хэтадо’. 35Ненэця’’ хадкэвым’ манэ’’манзь ӈобт’ ма’’лэяд’’. Иисусан’ то’’махадандо’, пыдо’ ӈа’’ хаевы ненэцям’ манэ’’ӈа’’. Пыда Иисус’ ӈэ’ хэвхана ембдё, сава им’ мэць ӈамдысь. Пыдо’ саць сейдо’ ӈапыдаць. 36Савумдабада ненэцьм’ манэ’’мы’’ едэй товэхэ’’ тикы’ нямна вадець пядо’.

37Тикана Гадарин’ я’ тер’’ Иисусан’ хынумда’’, ма’’: «Тюку яхад хань’’!» Пыдо’ саць вэнолавыдаць. Иисус ӈанон’ ӈамды’’, тикад салй’’. 38Ӈа’ хаевы ненэць’ Нянанда хэванзь идеяць, Иисус сита ӈэдара, ма:

39– Хардаханд салад’’, Нум’ е’’эмнянд сертавым’ мал’ ненэцяӈг’’ вадет. Ненэць’ хая, Иисус е’’эмнянда ӈамгэм’ сертаса мал’ маркана иленаха’’ хэтада.


Иаир’ не нюм’ илебтева, хаӈгурта нем’ савумдава


40Иисус’ сал’’махад Сита ӈока мандалада ненэця’’ ӈатець. 41Ӈопой ненэць’, синагога’ ерв ӈэвы. Иаирм’ нюбе’’мы. Пыда Иисусан’ то, ӈарвэхэ’’та мо’’нэй’’, хардаханда хаӈада.

42Иаир’ не нюда, юкад вата сидя пота не ӈацекэця, хава’ пирувна хаӈгурӈась. Иисус таня’ хая. Ядна’’ ненэця’’ Иисус’ хэвувна сюрхалё мандалюрӈаць.

43Мандалада ненэцие’’ поӈгана ӈопой не мэвысь. Мале юкад вата сидя по’ вэида мимы’’. Пыда лекарха’’ мал’ есида сад’’ӈась. Хибяхарт сита няда я’’мась. 44Пыда Иисус’ пуня’ сы’’ӈадэй’’, ембдярта вакан’ тирцядась. Хамдумбада вэяда тикыринда мацяда.

45«Хибя Няни тирцяда?» – Иисус юндарӈа. Хибяхарт ни ман’’, Петр ӈо’’ ма:

– Ервами, ненэця’’ хэвхананд сюрхалё мандалы’’, Нянд тирцядарӈа’’.

46Иисус ӈо’’ ма:

– Хибяхава Няни тирцяда. Нядани ныхыни тарпавам’ Мань хамадав.

47Тикана не хамадада, тале сертавэда манэ’’мы, ледре Иисус ӈарвэхэ’’ мо’’нэй’’. Мал’ ненэцяӈг’’ хэтада, ӈамгэ’ е’’эмня Иисусан’ тирцядаса, ханзер’’ тикырихинда савумза.

48Тикана Иисус нянда ма:

– Пунрёвар сит савумда. Сёнзянд инд’ таӈга хань’’.

49Иисус тамна лаханавамда нись ёльце’’, Иаир’ хардахад хибяхава то, ма:

«Не нюр ха, – пыда ма. – Тохолкодам’ нёр яебтамбю’’».

50Иисус тикы вадам’ намдхава, Иаиран’ ма:

– Нён пин’’, валакада пунрю’’, не ӈацекы илебтевы ӈэӈгу.

51Иисус Иаир’ хардан’ то. Хибяхартм’ ни тюле’’. Валакада Петр’, Иоанн’, Иаков’ хавна тамна не ӈацекы’ нися, небя тю’’. 52Харад’ хэвхана мэна ненэця’’ не ӈацекым’ сянзь мале’ ярӈаць.

Иисус ма:

– Ярць ӈэвадэйда’’, пыда ни ха’’, хоны.

53Иисусм’ писянзита пяць, не ӈацэкы’ хавам’ теневаць.

54Иисус сита ӈудахаданда ня’’ма, ма:

– Не ӈацекы, юркад’’!

55Не ӈацекы’ индата салъй’’, пыда таминда юркы’’. Иисус сита ӈавла табадада.

56Нисяхаюда-небяхаюда пысамбихинзь. Иисус хадкэвы’ е’’эмня сидди’ мунзяванзь табадаӈахаюдась.


### 9-й пеляда


Юкад вата сидя тохоламбада Нум’ вадам’ маманзь ӈэдаравы’’


1Иисус юкад вата сидя тохоламбадамда ӈобт’ ма’’лэйда. Ненэцяӈгат ӈа питарпава’ е’’эмня, ненэцие’’ савумдамбава’ е’’эмня Пыда няндо’ ныхыдамдо’, ерводавадамдо’ ми’’ӈа.

2Тикад Иисус сиддо’ Нум’ Ерводава’ нямна лаханаванзь ӈэдара. Хаӈгурти савумдамбаванзь ӈэдара.

Иисус ма:

3– Нянанда’’ ӈамгэхэртм’ нёда’’ хана’’: ядцяӈгартм’, падхартм’, няньхартм’, есяхартм’, яӈга панэхэртм’. 4Хуркари хардан’ тюб’’нанда’’, хэванда’’ ӈэсонд’ таняна хаюрӈада’’.

5Ненэця’’ сидда’’ ниб’’нандо’ мядолабта’’, маркад хантанбата’’ ӈэхэтата’’ я’ сибяхартм’ пар’’ӈада’’, тикы нерцирмамда’’ манэ’’лабтаӈгу.

6Тохоламбадида ӈэсыхы’’ хаяць, Нум’ Маймбабцо юн’ вадам’ минрець, яндаха’’на ненэцие савумдамбиць.


Ирод’ няркнава


7Ерводана Ирод Иисус’ сертавы серо намда. Ирод’ ида няркума: «Тикы хибя ӈэбта?» Ханяӈы’’ Иисус’ нямна манзеты’’: «Тикы Иоанн ха’’махаданда яӈор’’ илелй’’».

8Ӈани’’ манзеты’’: «Ӈавхы Нум’ вадам’ минрена Илия ӈэдакы». Хибяхава’’ манзеты’’: «Ӈавхы Нум’ вадам’ минренахат илебтевэкы’’».

9Ирод ма:

– Иоаннм’ ӈэвасяламдевась. Тикыхава хибя? Хибя’ нямна тарцям’ намдорӈадм’? Пыда Иисусм’ манэ’’ман’ харвась.


Самляӈг ёнарм’ ӈаврахана малебтева


10Апостол’’ сал’’махадандо’ мал’ сертавыдо’ Иисусан’ хэтыдо’. Тикахана Иисус сиддо’ сода, Вифсаид марад’ хэван’ хая. Таняна хибясяда ян’ тохоламбадита няри’ мэванзь мэсь. 11Ненэця’’ хад’’ ӈод’’ тикым’ намда Пумнанда ядалъяд’’. Иисус сиддо’ маймба ня’’ма, няндо’ Нум’ Ерводава’ нямна лаханась. Хибям’ савумда тараса такы савумдэйда.

12Пэвсюмданыць. Юкад вата сидя тохоламбадада Иисус’ хэван то’’, Нянда ма’’:

– Ненэцие ӈэдаран’’. Пыдо’ хахаяда ӈэсыхы’’, хардаха’’ хэя’’, сеӈгацядамдо’, ӈаврадамдо’ пюрӈая’’. Тюкона хибясяда я.

13«Пыдара’’ ненэцие ӈаволэйда’’», – Иисус няндо’ ма. «Маня’’ ӈамгэхэртава’’ яӈгу, самляӈгри няньва’’, сидяри халява’’, – тохоламбадида хэтадо’. – Маня’’ таӈок хиби ханзер’’ ӈавола пиртына’’? Таӈок ненэцие ӈаволава’ е’’эмня ӈавар тэмдаванзь хар’’на’’ ӈамгэ хантава’’?»

14Таняна самляӈг ёнар’’мян хасавась. Тарем’ ӈо’’ Иисус тохоламбадахата ма: «Ненэцие самляӈг юр’’лад’ ӈабтэйда’’».

15Тохоламбадида тарем’ сертадо’. 16Мал’ ӈамд’’махадандо’ Иисус самляӈг няньм’ мэ, сидя халям’ мэ. Тикад нув’ ня’ саӈомда ӈэдара, туё’’манда сер’ нянё’’ е’’эмня, халэ’’ е’’эмня Нумд’ сава вади хэта, няньм’, халям’ ютекха’’ тахабтэйда. Тикы ютек тохоламбадахата ми’’ида, пыдо’ ӈани’’ ненэцяӈг’’ митеръидо’.

17Мал’ ӈаворӈаць, малебыхындо’ ӈаворӈаць. Тохоламбадида тамна я’ ниня хаевы ютекхат юкад вата сидя панта падм’ ма’’ла’’.


Петр Иисус’ нямна лахана


18Ӈобӈгуна Иисус нянанда тохоламбадида сода, ненэцие хае’’махад, нянандо’ туё’’манзь хая. Пыда тохоламбади хонра:

– Ненэця’’ Си’’ми хибяӈэ пэрӈа’’?

19Пыдо’ хэтадо’:

– Иоанн Крестительӈэ Сит пэрта’’ таня’’, Илияӈэ ханяӈы’’ Сит пэрӈа’’, ханяӈы’’ ӈавхы Нум’ вадам’ минренахат илебтевэӈэ Сит толаби’’.

20«Пыдара’’ ӈани’ ханзер’’ толабира’’, Мань хибям’ ӈэб’’нан?» – Иисус юндарӈа.

Петр хэтада:

– Пыдар Нум’ тэравы парэӈодан!

21Иисус вэбтыйвана сиддо’ хонра: «Хибяхартан’ нёра’’ вадес’’».


Иисус’ маяндорма’ нямна хэтыбыва


Иисус тамна ма:

22– Ненэця’ Нюӈэ Нюмдебада ӈока маям’ хованда. Ӈарката’’, хэхэдаӈгода’’, Моисей’ Ватом’ пэртя’’ Сита волтамбаӈгудо’. Пыда хадавы ӈэӈгу, ӈод’’ тарем’ няхарамдэй яляхана Пыда яӈор’’ илебтеӈгу’’.

23Тикад Иисус тохоламбадахата ма:

– Хибя Пумнан яда харвабта, харта пыхыдамда нёя тене’’, мань илми нёда Пумнан ядая. 24Ӈадьбята тарця, хибя харта иламда ӈэдаван’ харва, тикы иламда ётада. Хибя Мань е’’эмнян иламда ёта, тикы иламда хоӈгу.

25Ненэць’ мал’ яндирм’ ня’’амбата, харта иламда ӈо’’ ёпата нянанда тарода таняӈгув’?

26Хибя Нядан, вадаха’’тани вэварахамби, такэхэд Ненэця’ Нюӈэ Нюмдебада вэварахамбаӈгу. Ненэця’ Нюӈэ Нюмдебада тута. Харта ӈарамдёвамда мэць, Нисянда ӈарамдёвам’ мэць, Ангел’ ӈарамдёвам’ мэць тута, тикахана такэхэд вэварахамбаӈгу.

27Нянда’’ ненэсям’ хэтыбидм’, ханяӈыда’’, тюкона нунаӈэ, тамна иленаханда’’ Нум’ Ерводавам’ манэтада’’.


Иисус’ несэйво’’ма


28Иисус тикы вади’’ пуд сидндет сян яля’ ваерахава Петрм’, Иоаннм’, Иаковм’ сода, нянандо’ хой’ ни’ туё’’манзь танэй’’.

29Туё’’ма’ мальӈгана Пыда сята лакри’ несэйма, ембдярта пэсьдалй. 30Хэвхананда сидя Нум’ вадам’ минренаха’ ӈадимяха’: Моисей няби Илия Иисус’ ня’ лаханолыхынзь. 31Иерусалимхана Иисус ӈаво пэрмамда ваде’’ӈаханзь, тюку яндир’ нид Иисус’ хэвам’ ваде’’ӈаханзь.

32Петр, пыда нида неман’ теба’’. Сидё’’махадандо’, Иисусхад миндараха ялям’ манэ’’ӈа’’. Пыда хэвхананда сидя нуна хасавам’ сэвте’’.

33Няданда мале хантанабти’ Петр Иисусан’ ма:

– Тохолкодава’’, нянана’’ тюкона ёльце сава! Няхар’’ есерм’ сертахава’’: ӈопой Нянд, ӈопой Моисеян’, тамна ӈопой Илиян’ – ӈамгэм’ ваде’’мамда ехэрадась.

34Петр тамна лаханавамда нидась ёльце’’, тад тир ӈадимя, сиддо’ тир тидхананда тала. Тохоламбадида тиран’ тюсь вэнолэяд’’. 35Тирхад ӈоб’’ вабц тэдамй’’, мамы: «Тикы Мань Нюми, Мань тэравэми. Нянда инзеледа’’!»

36Вабц’ мунзял’’махад Иисус ӈани’ ӈопориӈэ мэвы. Тохоламбадида тамальӈгана манэ’’мэмдо’ хибяхартан’ нидонзь хэт’’.


Исяламбада ӈацекым’ савумдамбава


37Няби яляхана хойхад ха’’аммахадандо’ Иисусм’ ӈока мандалада ненэць’ ядабта.

38Лэркабт’ мандалкад ӈопой ненэць’ тёрей’’:

– Тохолкода, нянд хынумбидм’, нюхун сылад’’! Мань ӈопойкоми! 39Сита ӈа ня’’амсеты, пыда лакри’ тёррим’ илсеты, ӈа сита енабтамбасеты, нянда си сисёмбасеты. Сита маяндамби, ӈэдара я’’мада. 40Пыдар тохоламбадид ӈам’ питарць я’’мадонзь.

41Иисус ма:

– Нюнекабтада’’, пунрёсяда’’ ненэця’’! Сянанд’ тамна Мань нянанда’’ мэӈгудм’? Сянанд’ тамна сидда’’ ла’’амдамбаӈгудм’? Нюмд тюкон’ тэврад!

42Хасава ӈацекы тамна ядась, ӈа тебкадартам’ ян’ мо’’набтада. Иисус ӈо’’ ӈам’ янимдада, хасава ӈацекым’ савумдада, нисяханда тэврада.

43Мал’ Нум’ мэбе’’ман’ пысаӈгаць. Мал’ Иисус’ серк’’ пысаӈгавандо’ мальӈгана Пыда тохоламбадахата ма:

44– Мань вадаха’’н инзелехарӈада’’, тензибтера’’: «Ненэця’ Нюӈэ нюмдебадам’’ ненэцие’’ ӈудаха’’ митадо’».

45Тикы’’ вада’’ ӈамгэ’’ нямна ӈэб’’нандо’ пыдо’ нидонзь хамада’’. Вадита пун нядандо’ талысь, пыдо’ хамада я’’мадонзь, Пыда ӈамгэм’ манза, Сита хонра пинаць.


Хибя сюдбярка


46Тохоламбадида помнандо’ пыхылё пэяд’’, хибядо’ сямянхат сюдбярка ӈэб’’нанда. 47Иисус пыдо’ ибедо’ ядэрмам’ теневась. Нюдя ӈацекым’ ня’’ма, хэвханда ирсу’ ӈабтада, 48таддикад няндо’ ма:

– Хибя Мань е’’эмнян тюку ӈацекым’ сейханда ня’’амӈгуда, тикы Си’’ми сейханда ня’’амӈгу. Хибя ӈани’ Си’’ми сейханда ня’’амӈгу, такы Си’’ми Ӈэдаравым’ сейханда ня’’амӈгу. Сямянхат нюдяркара’’ тикыюмара’’ сямянхат сюдбярка ӈэӈгу.

49Тикана Иоанн Иисусан’ ма:

– Тохолкодами, маня’’ ӈопой ненэцьм’ манэпиваць, Пыдар нюмгананд ӈа вэнолтамбись. Нянана’’ нись ядэр’’, ӈадьбята маня’’ сита ӈэвадалаваць.

50«Нёра’’ ӈэвадаламбю’’. Хибя сидда’’ ни волтамбю’’, тикы нянанда’’ мэ», – няндо’ Иисус ма.


Иерумалим март’ ядэрма


51Мале Иисус’ яндирм’ ня’’амва ёльцяда тэвотаныць. Пыда Иерусалим’ март’ хэсь таслада.

52Пыда нерданда Харта ненэциеда ӈэдара. 53Е’’эмнянда мал’ таранам’ хамадава’ е’’эмня такы’’ Самарян’ ӈэсын’ то’’. Тарем’ ӈо’’ Иисусм’ таня’ нидо’ ӈэдара’’, Пыда Иерусалим’ март’ мимамда хамэда’’.

54Иаков няби Иоанн тохоламбадахаюда тикым’ хамадабти’ маӈаханзь:

– Господь, харваб’’нанд мани’ мандани’ нумгад ту ха’’мымд’’, сиддо’ яӈгумдая.

55-56Иисус ӈод’’ нянди’ ёӈгамзь ӈэвадалэйда, нянди’ ма: сёнзяти’ мюй хурка ӈэвам’ ехэради’. Ненэця Нюӈэ Нюмдебада ненэцие’’ идо’ хадарабтаванзь нись ту’’, сиддо’ ӈэдаванзь тось. Тикана пыди’ ӈани ӈэсын’ хаяха’. 57Пыдо’ ядбато’ хибяхава Иисусан’ ма:

– Ханяри’ Пыдар ниб’’нанд мий’’ мань Пумнанд янда’’амна минзь хамадыдм’.

58«Тёня’’ ваӈгутидо’ таня’’, нув’ сармик’’ пидидо’ таня’’, Ненэця’ Нюӈэ Нюмдебада ханяхарт’ ӈэвамда туйла я’’мада», – нянда Иисус ма.

59Нябин’ ӈо’’ Иисус ма:

– Мань пумнани мий’’.

– Ервами, си’’ми табада’’, нюрте’’э мякани салтыв’’, нисями сюртадм’, – такы хэтада.

60Иисус ма:

– Хальмер’’ харто’ хальмерадо’ сюрпая’’, пыдар ӈани хань’’, Нум’ Ерводава’ нямна сава вади вадес’’.

61Няби ненэць’ Иисусан’ ма:

– Ервами, мань Пыдар пумнанд тутадм’. Си’’ми табада’’ ӈод’’, мань нюрте’’э мя’’ни терха’’на лакамбойдартадм’.

62Иисус ма:

– Нерня’ ӈэдалавы пуня’ васадарпата ни тара’’. Тарця ненэця’ Нум’ Ерводавахана манзара ни серос’’.


### 10-й пеляда


Си’’ив ю’’ сидя’ сал’’ма


1Тикад Господь тамна си’’ив ю’’ сидя тохоламбадам’ тэра, сидлад’ неранда ня’ мал’’ марк’’, ӈэсыхы’’ ӈэдарэйда. Таняна харта ӈо’’ мэвандась. 2Пыда няндо’ ма:

– Нянь’ ӈамдэдм’ мадабава манзаями ӈока, манзарана’’ ӈани’ тянё’’. Нянь’ ӈамдэдм’ мадабава’ манзая’ Ервм’ хынумбира’’, тамна манзарани нянь’ ӈамдэдм’ мадаванзь ӈэдарая!

3Хаяда’’! Сырӈада’’, Мань сидда’’ ӈовця’ нюдрев’ сармик’ мандалт’ ӈэдарамбидм’.

4Нянанда’’ ӈэсям’, падком’, ӈэ’ сее нёда’’ содабю’’, сехэрэвна ядбата хибяхартахана нёда’’ торовадар’’. 5Хибяхава’’ хардан’ тюб’’нанда’’ нюрте’’э маӈада’’: «Тюку хардахана маянзи’’ илея’’!»

6Таняна яна ненэць’ илеб’’нанда, сава’’ вадида’’ нянанда хаёда’’. Ниб’’нанда ӈани’ – тикы’’ вада’’ нянда’’ салтыд’’. 7Манзаранахава манзаямда недвапаӈгува. Ӈадьбянда тикы хардахана хаёданыда’’, ӈамгэндо’ таняб’’ ӈаворӈада’’, идарӈада’’. Ӈопой хардахад ӈани хардан’ нёда’’ ядэр’’.

8Ӈамгэхэва март’ тоб’’нанда’’, таняна сидда’’ ня’’ма’’, ӈамгэм’ нянда’’ тамби’’ мал’ ӈаворъяда’’.

9Хаӈгурти савумдамбида’’, лаханада’’: «Нум’ Ерводава мале хахаи!»

10Март’ ӈани’ тоб’’нанда’’, таняна ӈани сидда’’ ни’’ ня’’амӈгу’’, пин’ тарпа лаханада’’:

« 11Маркананда’’ ӈэхэ’’на тадавы янзибяхартм’ паркая нянда’’ хаебива’’. Теневада’’ ӈо’’: ‹Нум’ Ерводава мале хахаи!›»

12Нянда’’ мадм’, тикы яляхана такы маркана иленяхат Содом’ маркана иленяха’’на сибицярка ӈэӈгу!

13Харазин мар’’, нянанд мая! Вафсаид мар’’, нянанд мая! Яха’’нананда тарця пысакабтёда сер’’ ӈэвынё’’. Тир маркана, Сидон маркана иленя’’ тарцям’ манэ’’мы’’ ӈэбто’ хэбяхадо’ ха’’авраӈгуць. Ӈадсуй ембдярка’’на ембмыд’’ ӈэиць, тунзимбяхана ӈэвдо’ пыдабтавы’’ ӈэиць – тикы хэбяхадо’ ха’’авравам’ манэ’’лабтаись.

14Суд яляхана Тир маркана, Сидон маркана няданди’ сибицярка ӈэӈгу! 15Пыдар ӈо’’, Капернаум мар’’: ибедортакэн, сит нуво’’ ӈэсонд’ пирамдаӈгу’’? Ниӈэ, ӈылсяда я’ ӈыл’ ха’’авраӈгу’’!

16Нянда’’ инзелена, Няни инзеле, сидда’’ волтамбада, Си’’ми волтамби’, Си’’ми ӈани’ волтамбада, Си’’ми Ӈэдаравым’ волтамби.

17Си’’ив ю’’ сидя тохолкода маймба салъидаць. «Господь, – пыдо’ маць, – Пыдар нюмгаданд лаханаб’’на ӈахарт’’ няна’’ намдорӈа’’». 18Иисус няндо’ ма:

– Мань маниевась, дьявол хэхэ’ тудрев’ нумгат хамзедась. 19Маниера’’, Мань нянда’’ ныхыдамда’’ тадм’. Ныхынанда’’ змей, скорпион, мал’ маирти танпа пиртыда’’. Тамна нянанда’’ пёдорти ныхы пирдале пиртыда’’. Ӈамгэхэрт нянанда’’ вэва ни ӈэӈгу’’.

20Ӈа’’ нянда’’ намдор’’ман’ нёда’’ маймбю’’. Нюбеда’’ нумга’’на падвы’’ ӈэӈгу’’, такэн’ маймбида’’! 21Тикана Нум’ Инд’’ Иисусм’ маймбабцохона пандада, Иисус ӈо’’ ма:

– Нисями, нув’, я’ Ервами, Сит саву’’ӈадм’. Пыдар ибетахат, иӈудотахат талвым’ нёлёкохо’’ ӈадимдер! Ӈаа’, Нисями, Пыдар тарця сава харвабцор ти!

22Иисус сюрхалць тохоламбадахата ма:

– Мал’ Няни Нисяни тавы’’. Нисянда хавна хибяхарт ехэра, хибя нюда. Нюнда хавна хибяхарт Нисямда ехэра, хибя нисяда. Нюда хибян’ харва такэн’ ваде’’тада.

23Иисус тохоламбадида намдавандо’ е’’эмня няндо’ сюрхалць ма:

– Маниенамда’’ маниена’’ ябдалта’’!

24Нянда’’ мадм’: ӈока Нум’ вадам’ минрена’’, парэӈода’’ маниенамда’’ маниеван’ харваць, тарем’ ӈо’’ нидонзь манэс’’. Намдортамда’’ намдаван’ харваць, тарем’ ӈо’’ нидо’ намд’’.


Сейтана самарянин’ нямна лахарё


25Таняна ӈопой Нум’ Ватом’ пэртя нерня’ тарпы’’. Иисусм’ хорпа Нянда юнра:

– Си’’ми Тохоламбадами, пили’’ пон’ илевани е’’эмня ӈамгэм’ серта тара?

« 26Нув’ Ватохона ӈани’ ӈамгэ пады? – Иисус нянда юнра. – Таняна пыдар ӈамгэм’ толабин?»

27Пыда ма:

– Господинамд, Харт Нумд сейхананд, сёнзяхананд, ныхынд малан’, мал’ инд ӈукана мэнед. Хэвхы нямд пыхыданд пирувна мэнед.

« 28Пыдар ненэсявна лаханан, – Иисус нянда ма, – тарем’ сертабад, пыдар илеӈгун».

29Нум’ Ватом’ пэртя пыхыдамда савукая Иисусан’ юнра:

– Хэвхы нями хибя?

30Пыда вадахата Иисус ма:

– Ӈопой ненэць’, Иерусалимхад Иерихон’ март’ ядвы. Сита пёдахад’’ ня’’амвэдо’. Пыдо’ сита няӈго’’ӈадо’, ютвэдо’, хабэяркаӈэ хаедо’, хая’’.

31Яносарка тикы сехэрэвна хэхэдаӈгода мимы. Тикы ненэцям’ манэць сехэры’ няби хэвувна минханда хэвы. 32Левит[5] ӈо’’ тарем’ сертада, пыда хэрабтада: тикы ян’ тэв’’махаданда, мерёлевым’ манэсо’’махаданда пыда сехэры’ няби хэван’ хая.

33Самарян’ хибя ӈобтарем’ ӈобтикы явна ёндормысь, маяндорта’ хэван’ тэвы’’, сита манэць сяялӈада. 34Хэвханда то, мерёда юркана, ябе икана масыда, манонъяда. Тикад маяндортам’ нюдяко юно’ маха’ ни’ ӈабтада, ненэцие’’ сеӈгалаван’ тэврада, таняна тамна сававна пэрӈадась.

35Няби яляхана сеӈгалава’ ерван’ ӈока есям’ ми’’ӈа, ма: «Тикы ненэцям’ маниебтед, пуня’ тоб’’нан ваць мэ’’мы есяд мал’ салдаӈгун». Иисус лахарёмда ёльце’’махаданда ма:

36– Пыдар ихинанд няхар’’ ядвэхэт хибям’ маяндорта’ хэвхы няӈэ толабин? 37Нум’ Ватом’ пэртя хэтна: хибя сита сяласа, тикэдо’. Иисус тикана нянда ма:

– Хань’’, ӈобтарем’ тарцян ӈа’’.


Марфаха’, Марияха’ хардахана


38Я’ поӈгана Иисус тохоламбадита ня’ ӈэсын’ то’’. Таняна Сита Марфам’ нюбета не мяканда ня’’мада. 39Пыда Мариям’ нюбета не няда танявы. Мария Господь’ ӈэ’ хэван’ ӈамдахая Иисус’ вадаха’’ инзелесь.

40Марфа ӈо’’ саць ӈарка мядолабтавам’ сертаба тэтнась. Пыда Иисусан’ то, ма:

– Ервами, Нянанд сер’’ ни ӈа’’, не нями мал’ манзаям’ няни мода? Нянда ман’’, пыда си’’ми нядая!

« 41Марфа, Марфа, – пыда вадахата Господь ма, – пыдар ӈамгэри’’ ӈока ӈэва’ е’’эмня тару’’лан, тэтнан. 42Ӈопойри тара. Мария инзелеварим’ тэра. Тикы сямянхат нянанда тарана, тикым’ няданда нидо’ март’’».


### 11-й пеляда


Туё’’ма’ нямна


1Ӈобӈгуна Иисус ядванда сер’ туё’’манзь мадарй’’. Туё’’манда пуна ӈопой тохоламбадада Сита хонра:

– Господь, сидна’’ ӈо’’ туёць тохола’’, Иоанн тохоламбадида ханзер’’ туёць тохоласа’’.

2Иисус няндо’ мась:

Туё’’манда’’ мальӈгана тарем’ лаханада’’:

Нум’ Нисява’’! Пыдар нюмл яндир’ нимня хэбидяӈэ вадета ӈэя!

Пыдар Ервадавар тоя!

Пыдар ватор ханзер’’ нумгана ныхы’’ӈа,

тарем’ я’ ниня ныхы’’ӈая.

3Хусувэй яля’ няна’’ ӈаврадана’’ няньм’ ӈэдарамбю’’.

4Хэбяхана’’ юрхалан’’, ханзер’’ маня’’ ӈод’’ вэвам’ няна’’ сертавы юрбина’’.

Сидна’’ вэва серкат мадар’’. Дьяволхад сидна’’ лэтра’’.

5Тикахад Иисус няндо’ ма: «Таслахава’’, хибяхаванда’’ юрёда таня. Пи’ еркана юрёхонда тута, манда: ‹Юрёми, няни няхар’’ няньм’ ӈатевле’’. 6Нями ядванда сер’’ няни то, мань ӈамгэхэртахана ӈавола я’’мав›.

7Ненэся ӈо’’ пыда нянд нё’ тяхад мамбата: ‹Си’’ми нён яебтамбю’’. Нё мале талы, нюни хонабталэян. Мань юрка нив пирас’’, няньдамд тась я’’мадм’›.

8Ненэся’ нянда’’ мадм’, сава юрё ӈэванда нид ниб’’нанда юрк’’, ӈамгэхэртм’ ниб’’нанда мис’’, ӈокам’ хаманда нид ханзеркава’’ юркаӈгу’’, сяӈокм’ ханда, таӈокм’ мита.

9Мань ӈо’’ нянда’’ мадм’:

хаӈада’’ – пыдара’’ ӈо’’ ня’’амӈгуда’’,

пюрӈада’’ – хоӈгуда’’,

тоярӈада’’ – нянда’’ нэӈгудо’.

10Хусувэй ханда – ня’’амби,

пюрта – хомби,

тояртан’ – нэмбидо’.

11Хурка нися нюхунда нянь’ таӈэ пэм’ мита? Хурка нися нюхунда халя’ таӈэ змеям’ мита? 12Нибтя нюда сар’’нюм’ хамбата нянда лярцом’ мита? 13Пыдара’’ хурка вэбтый ненэцянда’’ ӈэб’’нанда’’ ӈод’’ нюхута’’ сава ӈамгэхэвам’ миць пиртада’’. Тарем’ ӈо’’ Нум’ Нисява’’ Нум’ Индадм’ хандан’ ханя мис’’!»


Иисус няби Веельзевул


14Ӈобӈгуна Иисус ненэцяӈгад ӈам’ питарпись. Тикы ӈа ненэцие нянзялмдембись. Ненэцяӈгад ӈа тарп’’махад нянзяда вахалй’’. Ненэцие’’ мандал’’ пысабтэй’’.

15Ӈанихива’’ ӈод’’ Иисус’ нямна маць:

– Веельзевул ӈа’’ ерв Нянда ӈа питарманзь ныхыдамда ми’’ӈа.

16Тад ӈани’’ Иисусм’ хорпа харваць. Няданда нумгад манэ’’мадавэй серо манэ’’лабтавам’ хаӈаць.

17Иисус ӈо’’ индо’ ӈудо теневахая няндо’ ма: хуркари парэӈода яндир’ помнандо’ поёмбато’ ядо’ терсяламда, харад’ тер’’ поёларабто’ хардадо’ тахараӈгу.

18Дьявол сидян’ хэб’’нанда ерводавада нусь пирта’’ӈав’’? Ти пыдара’’ лаханада’’, Мань ӈа Веельзевул’ ныхына питарпин. 19Мань ӈа Веельзевул’ ныхына питарпаб’’ни, нюда’’ хибя’ ныхына ӈа питарпи’’? Пыдо’ хусарабцяданда’’ тарая’’!

20Мань Нум’ ныхына ӈа питарпаб’’ни Нум’ Ерводава мале нянда’’ то.

21Мэбета, мирвсавэй ненэць’ хардамда лэтрамбаб’’нанда илебяда лэтравы ӈэӈгу. 22Няданда ныхытарка нянда теббата сита пирда’’леӈгу. Енабцоӈэ пэрмы мирвамда марта. Ханавы ӈавода тяртыда.

23Хибя Нянани ни мэ’’, тикы е’’ни вэнзер’ ӈа. Хибя Нянани ни ма’’алку’’, такы садпида.

24Тамна Иисус ненэцяӈг’’ ма:

– Ӈа ненэцяӈгад тарпорпата пыда лыӈгдамда пюсь ицяда иленясяда явна садана. Ниб’’нанда хо’’, пыхыданда манда: «Мань хаевы мякан салкав’’».

25Сал’’махаданда мята на’’волмэӈэ, тавдавэӈэ хомбида. 26Тикана пыда ханта. Няданда сатарка вэбтый си’’ив ӈам’ содаби, пыдо’ мал’’ невхы мяканда тю’’, илелтаныд’’. Тикы ненэцяӈгана неранда нимня тамна вэваркаӈэ ханта.


Ненэй яб


27Иисус’ лаханаванда мальӈгана мандалада’’ ненэцие’’ поӈгад не тёребтей’’:

– Хибя’ сёнзя Сит минарца тикы ябда, хибя Сит ӈамябтаса ябда!

28Иисус хэтада:

– Хибя Нум’ Вадан’ инзеле, вадам’ нёда, такы’’ тамна ябсарка’’.


Иона’ пысабцо


29Ӈока ненэця’’ Иисусм’ сюрхала ма’’ланыдаць. Пыда няндо’ лахана пяда:

– Те’’ны илена’’ хибя’’ вомдавы’’! Нум’ пысабцу выкыби’’. Иона’ пысабцо’ хавна ӈани’’ манэ’’лабтавы’’ ни’’ ӈэӈгу’’.

30Ханзер’’ Ниневия’ маркана иленя’’ е’’эмня Иона пысабцу сертабаса, тарем’ Ненэця’ Нюӈэ Нюмдебада ӈо’’ те’’ны ӈаць хибя’’ е’’эмня сертаӈгу.

31Иба’ я’ Парэӈода не Нум’ Судан’ тута. Те’’ны илени волтамбаӈгуда. Ӈыхы яхат ибета Соломонам’ инзелеван’ турӈась. Тюкона ӈани’ Соломонхад ӈаркарка мэ.

32Нув’ Суд’ Яляхана Ниневия’ иленя’’ илаӈгуд’’, те’’ны илена хиби вэва серт’ ха’’авраӈгудо’. Ниневия’ иленя’’ Ионахад Нум’ вади намдхава пыдхавадо’ хэбяхадо’ ха’’авраць. Ти тюкона нянанда’’ Ионахад сюдбярка мэ.


Сёнзя’ яля


33Хибяхарт табцадавы седеркабтм’ ниня ӈадяда ян’ нида падалпю’’ нибтя хыдя’ ӈыл’ нида синдабю’’. Ниӈэ, турта’’ ту’ ялям’ маниеб’’то’ пирця ӈэся’ ни’ ӈабта тара!

34Сэвда – ӈаянда яля. Сэвда сенз’’ ӈэб’’ мал’ ӈаяр яляхана панта. Сэвда вомдавы’’ ӈэбто’ ӈаяр пэввахана синдавы.

35Хамэдамбад: сёнзянд яля пэвва ни ӈа’’? 36Таремӈгава’, сёнзяр яля ӈэбта нянанд ӈамгэхэрт парм яӈгу. Пыдар ӈарханд ябереӈгун, седеркабт’ тухуна мэнарахан ӈэӈгун.


Фарисеё, Моисей’ Ватом’ пэрти хусарамбава


37Иисус тохолковамда ёльце’’махаданда ӈопой фарисей Сита ӈаворманзь хаӈа. Иисус хардан’ тю, толь’ тяха’ ӈамды’’. 38Фарисейхав пысамбись, Иисус’ ӈаворманда нерцюна ӈудида ни халта’’.

39Господь ӈо’’ нянда ма:

– Ти пыдара’’, фарисейӈэ, хыдита’’, педакта’’ пиняриӈыдо’ варципабта’’ ӈод’’, сёнзита’’ мюй’’ ӈамлутвахана, ненхана пан’’ӈа’’.

40Са’’лако’’! Пиняӈым’, мюняӈым’ Нум’ нисяда серта’’? 41Хыдита’’, педакта’’ ӈавар маӈгбадаха’’ ми’’ида’’ – мал’ е’’эйда’’ варцяӈгу’’!

42Фарисей’’, нянанда’’ мая’! Пыдара’’ хуркари’’ ӈавраӈэ серота’ ӈамдэдо тэмдаба юдимдей еся’ пелям’ салдабида’’. Харта’’ ӈо’ ирт’ минзь’’ илеван’ нида’’ харва’’, Нувм’ ӈо’’ мэне нида’’ харва’’! Тикыхавам’ пэрць тара, ӈаним’ ӈо’’ юрба ни тара’’!

43Фарисей’’, нянанда’’ мая’! Пыдара’’ синагогахана нюрте’’э яха’’на ӈамдёван’ харвада’’. Ненэцие’’ ма’’лёва яха’’на сидда’’ саву’’пато’ нянанда’’ мэнеялы.

44Фарисей’’, Моисей’ Ватом’ пэртя’’, нянанда’’ мая’! Пыдара’’ ниня ӈадяда хальмер’ ваӈграхада’’, ненэця’’ ехэрахая нимняндо’ ядэрӈа’’.

45Тикана ӈопой Моисей’ Ватом’ пэртя Иисусм’ нярхала:

– Тохолкода, тикы вадаха’’на Пыдар ина’’ вомдамбин! 46Иисус ма:

– Моисей’ Ватом’ пэртя’’, нянанда’’ ӈо’’ мая’! Пыдара’’ ненэцяӈг’’ саць саӈговота минюйм’ серибтембида’’. Харта’’ ӈо’’ тикы минюян’ ӈуда таркам’ нида’’ манзабтамбю’’!

47Нянанда’’ мая’! Нисянада’’ Нум’ вадам’ минрени яӈгумдаць. Пыдара’’ няндо’ хальмер’ пэмбад’ ни’ пэ сидяӈг ӈабтамбида’’.

48Тикым’ пэрць пыдара’’ нисяха’’ната’’ ӈоб’ им’ мэ’’ӈада’’, тикахана нисянада’’ серо саву’’ӈада’’. Пыдхавадо’ Нум’ вадам’ минрени яӈгумдамбиць, пыдара’’ ӈани’ Нум’ вадам’ минрена’’ хальмер’ пэмбад’ ни’ пэ’ сидяӈг сертабида’’. 49Нум’ иӈудота Падаркана тарем’ падвынё’’:

– Мань няндо’ Нум’ вадам’ минрени, апостол ӈэдараӈгудм’. Ӈопойдо’ хадаӈгудо’, ӈанидо’ питартыдо’.

50-51Яндир’ ӈадиво’’махад Нум’ вадам’ минрена’’ ӈока вэядо’ хамдума. Нюрте’’э Авельм’ хадаць, пуданаӈэ алтарь’ хэвхана, Хэбидя Харад’ хэвхана Захариям’ хадаць. Тикы хамдумы вэя’ е’’эмня те’’ны иленя’’ хибя’’ танаравы’’ ӈэӈгу’’. Ӈаа’, нянда’’ лаханадм’: тюку те’’ны иленя’’ хибяха’’ мал’ тебаӈгу!

52Нум’ Ватом’ пэртя’’, нянанда’’ мая’! Нум’ вадан’ теневава ям’ лэтрамбира’’. Харта’’ ӈо’ нида’’ тю’’, хибя тюван’ харваса нида’’ ӈэдара’’.

53Иисус тарп’’махаданда Нум’ Ватом’ пэртя’’, фарисей’’ Нянда нензюмя’’. Иисусан’ хонаркурӈа’’, хуркари вади Няданда намдаван’ харваць.

54Вадаха’’нанда вэвам’ хован’ харваць, вэва серт’ ха’’авраванзь харвадонзь.


### 12-й пеляда


Сян сядо мэта фарисеё’’ нямна


1Тикы мальӈгана ёнар’’ пир’’ ненэця’’ ма’’лэяд’’, мандалкана нидо’ няялпиць. Иисус нерде’’э Харта тохолабадахата талана:

2– Фарисей’’ вэвахад, сияк вадахатато’ тосада’’! Хуркари тале сер’’ тарпаӈгу’’. Хуркари тале пэрмы намдавы ӈэӈгу.

3Пыдара’’ пэвдяхана ӈаво вадецада’’, яля’ яляхана намдаӈгудо’, пыдара’’ харад’ мюня хасабарць ваде’’мэмда’’ харад’’ махалэхэ’’на тёрыць вадетадо’.

4Нянда’’ мадм’, Мань нин, ӈаям’ хадабадахат нёда’’ пин’’, тикы мале ӈамгэхэртм’ серта я’’ма’’.

5Хибяхад пина тара, Мань мандадм’: ха’’махаданда’’ хибя сидда’’ дьявол’ лэйнана тун’ ӈэдара пир’’ӈа, такэхэд пинада’’. Ӈаа’, ӈани’ нянда’’ мадм’, ти ӈамгэхэд пинада’’!

6Самляӈгхава лэ’’морм’ сидя манор’’ есявна мирдапидо’’ма. Таремӈгава’ Нум’ ӈопойхартамдо’ ни юр’’. 7Пыдара’’ ӈэванда’’ тар’’ мал’ таславы’’. Нёда’’ пин’’! Пыдара’’ лэ’’моркад миресаркада’’!

8Нянда’’ Мань мадм’: хибя Ненэця’ Нюӈэ Нюмдебадам’ ненэцие’’ мальӈгана тю’’у пэрӈада, Мань Нум’ Ангелха’’на тикым’ нятав.

9Хибя ӈаӈи’ ненэцие’’ мальӈгана Си’’ми яӈгреӈгу, такэд Нум’ Ангел’’ мальӈгана яӈгревы ӈэӈгу.

10Хусувэй, хибя Ненэця’ Нюӈэ Нюмдебада’ ет’ вэвам’ вадета, вадида юрвы’’ ӈэӈгу’’, хибя ӈо’’ Нум’ Индадм’ вэву’’ламби, такы ӈэдавы ни ӈэӈгу’’. 11Сидда’’ синагогаха’’ тэвраб’’то’, ервха’’, ӈарктаха’’ ӈамгэм’ хэтыба, ханзер’’ лаханава’ нямна нёда’’ няркна’’.

12Ӈамгэм’ вадець тара, Хэбидя Инд’’ тикырихина сидда’’ тохолаӈгу.


Са’’лако тэта’ нямна лахарё


13Ненэцие’’ поӈгад ӈопой ненэць’ Иисусан’ ма:

– Тохолкода, хасава няхани ман’’, хаевы нисяни илебям’ тярӈамда!

« 14Инзеле’’, – Иисус нянда ма, – хибя Си’’ми сидди’ тярпа тэраса, тасла тэраса?»

15Тикад ӈани’ Иисус мась:

– Сырӈада’’, марода’’ нёда’’ ӈа’’. Ненэця’ ил’ сава илебцьрихина тасламбада ни ӈа’’. 16Иисус няхандо’ лахарём’ хэтась:

– Ӈопой’ саваиленя’ ненэць’ сава няньда ӈум’ вадёвы. 17Пыда ибедорӈась: «Мань ӈамгэм’ пэртадм’? Мань вадёвым’ ханяна сюрпаӈгув. 18Ти ӈамгэм’ сертаӈгудм’, – тикана пыда таслада, – я’ ӈаврани тин тахабтаӈгун, ӈаркаӈэ сертаӈгун, мал’ янзэв тамна ӈани илебями таня’ сюртав».

Хар’’н пыхыдан мандадм’: « 19Теда’ пыдар илебяр ӈока, ӈока похо’’ тэваӈгу’’; нылан’’, ӈавор’’, идар’’, сава илам’ мэс’’».

20Нум’ ӈо’’ нянда ма: «Са’’лакон! Тюку пи’ сёнзянд индадм’ хосая тута’’. Мал’ ма’’лавэр хибян’ тэваӈгу’’?»

21Тарем’ ӈо хусувэхэна тарця ӈэӈгу, хибя сава илебцям’ харта е’’эмнянда ма’’ламбида, Нум’ е’’эмня ни иле’’.


И’ нярканава’ нямна


22Тохоламбадахата Иисус ма: ти ӈадьбяни нянда’’ Мань мадм’:

– Сёнзянда’’ ӈавар’ е’’эмня, ӈаянда’ ембдяр’ е’’эмня, илеванда’’ е’’эмня ида’’ нёя’’ няркна’’.

23– Инд’ ӈаврахад тяхари’ таранарха, ӈая ембдяркад тяхари’ таранарха.

24– Варӈэхэ’’ сырӈада’’: пыдо’ янзэв ни’’ моёпю’’, нянь’ ӈувм’ ни’’ мадамбю’’, ӈаво лэтбабць’ ниӈгдо’, тиндо’ яӈгу’’, Нум’ ӈо’’ сиддо’ ӈаволамби. Пыдара’’ ӈо’’ нув’ сармикхат ӈокамбовна мире’’ӈада’’!

25– Хибяра’’ сатавна ида няркна, харта иламда тянёмбоковна няда пир’’ӈада? 26Пыдара’’ тарця тянём’ сертахарта я’’амбата’’, ӈани’’ нямна ӈамгэ няркнада.

27– Хамэдара’’, лилиям’ нюбета ӈамдэд’’ ханзер’’ вадюрӈа’’: пыдо’ ни’’ манзара’’, ӈамгэхэртм’ ни’’ паӈгалпю’’. Нянда’’ мадм’, Соломон парэӈодахарт тарем’ нись ембтор’’ ханзер’’ хусувэй лилия’’ ӈамдэд’’.

28– Нумд’ пунрёсядаӈэ! Теда’ лабтахана таняда ӈамдэд’’ хуняна ӈани’ тун’ мовы ӈэӈгу’’. Нум’ тикы ӈамдэкавам’ тарем’ ембпабта, сидда’’ ненэсяӈо’ ни ембат’’!

29– Пыхыдада’’ нёда’’ хонрамбю’’, ӈамгэм’ ӈаворць тара, ӈамгэм’ идарць тара. Тикы’ нямна ида’’ нёя’’ няркна’’. 30Яндир’ ниня’’ илена’’ ӈавормам’, идармам’ пюрць иле’’, Нум’ Нисяра’’ ӈо’’ нянанда’’ тикы таравам’ теневада.

31– Ерводавамда пюрӈада’’, ӈанида нянда’’ тавы ӈэӈгу. 32Тянё мандал’’ӈэ, нёр пилюсь! Нисянда’’ харвабцо тарця: Ерводавамда нянда хамэдада. 33Илебида’’ мирдапида’’, мядорцэй мипида’’. Мэёта ӈэсяӈодамда’’ сертабида’’. Ниня тянёворта илебядёда’’ нумга’’на ӈа’’. Таня’ талей ни’’ тэвӈгу’’, таняна пуй нида ӈамд’’.

34– Ханяна илебида’’ сюры’’, таняна сейда’’ ӈэӈгу’’.


Ервм’ ӈатева


35Пили’’ хамадыда’’: ембдяркананда’’ нида’’ сяры’’, седеркабт’’ тумдавы’’. 36Тикы’’ то’’олхада ӈада’’, хибя ерванда тюняхат товам’ ӈате. Сяха’ ервада салты’’, тоярта, тикыминда нёмда нэсь тара. 37Тикы’’ манзаранита’’ ябда’’: ерванда тоб’’ ни хонюд’’. Ненэсяӈо нянда’’ лаханадм’, ерв харта ембдярка’’та нимда сяраӈгу, толямда хамадаӈгу, сиддо’ мядоманзь ӈабтаӈгу.

38Тикы манзаранита’’ ябда’’: ерв сиддо’ ниня хонёдаӈэ сапдаӈгу, ӈамгэ пирка’’на ниб’’нанда сал’’, пи’ ер’’ нибтя ялумд’ ӈэбта ни’’ хонюд’’.

39Теневада’’, харад’ ерв теневавы ӈэбта, ӈамгэ’ пирка’’на талей тута, пыда хардахана талейм’ нидась ӈэдараӈгу’’.

40Пыдара’’ ӈо’’ хамадыда’’, иб’’ ӈо’’ Ненэця’ Нюӈэ Нюмдебада ниня ӈатеванда’’ ёльцяӈгана тута.

41Сита Пётр юндарӈа:

– Господь, Пыдар тикы лахарём’ маньрина’’ е’’эмняна’’ хэтбирув’, нибтя мал’ хибя’ е’’эмня ваде’’ӈар?

42Иисус хэтадась: Ерв нянда пунрёда, иӈудота ненэцьм’ манзаранита нермбэртяӈэ табадавэда. Пыда ӈани’ ёльцьӈгана манзаранитаха’’ тарана ӈаврадамдо’ мита. 43Тикы нермбэртяда ябда, Ервада сал’’махаданда сита тарцям’ пэртяӈэ сапдаӈгуда.

44Ненэся нянда’’ лаханадм’, ерв мал’ харта илебямда нянда манэсарманзь митада. 45Тарця манзаранита ӈани’ ихинда тасламбида: «Ервми ӈэлом’ ни тут’’», манзаранита хасев, манзаранита не ладорпа пяӈгу, харта ӈани’ ӈаворта, идарта, ябеӈгу.

46Тикы манзаранита’ ерв ниня ӈатенавы яля’ мальӈгана тута. Ервда сита вэбтыйвана танараӈгуда, вэнзер’ ӈэда манзаранитаха’’ таслаӈгуда. 47Ерванда табеком’ теневаб’’нанда ӈод’’, нибта талебю’’ тикы манзаранита сатавна ладормы ӈэӈгу.

48Ерванда табеком’ ехэрана ӈани’, тикы вэва серт’ еремы тянёркавна ладормы ӈэӈгу. Хибян’ ӈока ми’’мы, такэд ӈокам’ ханда’’, хибян’ ӈокавна ена’’, такэд тамна ӈокаркавна халаӈгудо’.


Сидян’ тяро’’ма’ нямна


49Иисус нерня’ пэрӈада:

– Мань я’ ниня тум’ тюнева’ е’’эмня тодм’, Мань мале тум’ тюневан’ харвадм’! 50Мань хэхэдамбавами ӈатедм’. Тикым’ ӈате Мань маядорӈадм’.

51– Пыдара’’ ибедорӈада’’, Мань я’ ниня иленяха’’ пёдсяда илам’ таванзь тодм’? Ни, нянда’’ лаханадм’, ненэцяӈг’’ тяро’’мам’ тадм’.

52– Тев’’ ёльцяӈгад, хардахана самляӈг мядндер ӈэбта, пыдо’ тарем’ тяртыд’’: няхарто’ сидяндо’ ет’ ӈэӈгу’’, сидядо’ няхар’’ ет’.

53– Нися нюнда ет’ ӈэӈгу, ню нисянда ет’, небя не нюнда ет’, хада меянда ет’ ӈэӈгу, меяда ӈани’ хаданда ет’ ӈэӈгу.


Няслава


54Иисус ӈани’ ненэцяӈг’’ ма:

– Пыдара’’ маниеб’’нанда’’, яля’ падё’ няна тир ӈадимя, пыдара’’ тикы минханда мандада’’: «Сарё ӈэӈгу», тарем’ ӈэсеты. 55Иба’ я’ мерця посна пяб’’нанда, пыдара’’ лаханада’’: «Ядембаӈгу», тарем’ ӈэсеты.

56– Сян сядм’ мэта’’! Ян’, нумд’ сырпата’’ пыдара’’ нумда хурка ӈэвам’ тасламбида’’, те’’ня ӈамгэ’ по’ ёльць тоб’’нанда хамада я’’мара’’?

57– Ӈамгэ пыдара’’ харта’’ тасла я’’мара’’, ӈамгэ ненэся ӈэбта?

58– Сит’ волтамбада ня’ судан’ миб’’нанди’ сехэрэвна ядванди’ сер’ поёди’ савумда хоръиди’. Ӈанинзер’ такы сит судьян’ ханаӈгу. Судья ӈани’ сит сяролава мяд’ ерван’ мита. Сяролава мяд’ ерв сит сяролаван’ сяраӈгу.

59– Ненэся’ нянд лаханадм’, мал’ есяд манорэцяндо’ ӈэсонд’ ниб’’нанд мис’’, таняд нин тарпаӈгу’’.


### 13-й пеляда


Хэбяха’’ ха’’аврава’ е’’эмня


1Тикы мальӈгана ханяӈы’’ товы’’ Галилейхана илени нямна Иисусан’ вадець пядо’: таняна ненэцие Пилат’ табековна хадавыдо’, вэидо’ хӑн’ вэян’ хулцо’’мыдонзь.

2Иисус тикым’ намда няндо’ ма:

– Ибедортакэда’’, тикы Галилей яхана маяндавы’’ ӈани Галилейхана иленяхат хэбяхасавэйярка’’?

3Ни ӈа’’, нянда’’ мадм’; хэбяхада’’ нибта’’ хае’’, ӈани’ тарем’ мал’ хаӈгуда’’.

4Юкад вата сидндет ненэцьм’ Силоамхана ӈэда башня’ няялмэдась. Мандакэда’’, Иерусалимхана иленяхат такы хэбяхасавэйярка’’ ӈэвэкы’’?

5Ни ӈа’’, нянда’’ мадм’; хэбяхада’’ нибта’’ хае’’, мал’ таремли’ хаӈгуда’’.


Ӈодясяда смоковница’ пя’ нямна лахарё


6Иисус тикы лахарём’ ӈо’’ хэта. Хибяхава ӈодя’’ пя’’ вадёлавахана смоковницаӈэ нюмдбада пям’ ӈабтавы. Ӈобӈгуна ӈодядамда пюрманзь товы, ӈамгэхэртм’ нивы хо’’.

7Ӈоди вадабадан’ ма: «Ти, мань няхар’’ по’ ӈодядами смоковницахана пюрманзь турӈадм’, нидм’ хомбю’’; тикым’ сапад, ӈамгэ тароси’’ ям’ ня’’амби?»

8-9Ӈоди вадабада нянда вадаха’’ ма: «Ервами! Тамна тикым’ тюку пон’ хаед, мань тедари’ тикы ям’ савумда’’махана синдаӈгув, ямда сапкаӈгув; ӈодя’’ вадёб’’ сава ӈэись, ниб’’нанда та’’ тованда похона сапъир».


Пай махам’ савумдамбава


10Ӈопой синагогахана Иисус суббота’ яляхана тохолаӈговы. 11Таняна хабцяӈгад махамда нензимда я’’мана не мэвы: мале юкад вата сидндет по’ сита ӈа ня’’амвы.

12Иисус сита манэць хаӈада, ма:

– Не! Хабцял сит хаеби. 13Ӈудида нен’ тебде; такы таминда ирт’ нулй’’, Нувм’ савуць пя.

14Суббота яляхана Иисус’ савумдавы нем’ манэць, синагога’ ерв нерцирей’’. Пыда ненэцяӈг’’ тарем’ мась: «Мат’’ яля’ манзара серо’’ӈа, тикы ӈопой яляха’’на савумдаӈгованзь турӈада’’, суббота яляхана нёда’’ тур’’».

15Господь синагога’ ерв’ вадахата ма:

– Сян сядм’ мэта’’! Хусувэра’’ хабтамда нибтя юнокомда суббота яляхана идеванзь нидав’’ ӈэдарамбю’’, нидав’’ минре’’?

16Авраам’ еркархат ӈэда тюку нем’ юкад вата сидндет по’ ямбан’ ӈа ня’’амбавэда. Тюку суббота яляхана ӈа’ ӈудахат ӈэдара нися серос’’?

17Тикым’ маманда мальӈгана Иисусм’ волтамбада’’ мал’ сядоларэйдаць. Мал’ ненэця’’ ӈод’’ хусувэй Пыда сававна сертавы серката маймбиць.


Манорэця янзэв’ нямна, я’ тимда’’ма’ нямна лахарё


18Тикад Иисус масьнё’’:

– Нум’ Ерводава ӈамгэ’ то’’олха, ӈамгэ’ то’’олхаӈэ хэтаӈгув? 19Тикар манорэця я’ сэв’ то’’олха, тикы манорэцям’ ненэць’ ян’ ӈабтавэда: тикар вады, ӈарка пяӈэ хая, нув’ сармик’’ харто’ пя’ таркаха’’на хэӈгдамдо’ хомби’’.

20Иисус тамна ма:

– Нум’ Ерводавам’ тамна ӈамгэ’ то’’олхаӈэ хэтаӈгув? 21Тикы я’ тимда’’ма то’’олха. Не тимда’’мам’ ӈока’’я яхана хулцотада, ӈарханда тимда.


Нум’ Ерводаван’ миндя тыя нё


22Иисус мардо’’мна, ӈэсы’’мана ненэцие тохоламба Иерусалиман’ миӈа.

23Хибяхава Нянда ма: «Ервами! Нум’ тянёрим’ ӈэдаӈгув’’?»

Иисус ӈо’’ няндо’ ма:

24– Тыя нёвна варемда’’ мэць тюӈгутаныда’’. Нянда мадм’, ӈока’’ тюсь хорпаӈгудо’, я’’амӈгуд’’.

25Ерв юркаӈгу’’, нёнда сим’ пакалта, пыдара’’ пихина нусь нёнзин’ сита хынумда тояртада’’: «Ерв! Ерв! Няна’’ нэд». Пыда ӈо’’ вадахата’’ манда: «Сидда’’ ехэрадм’, ханяд ӈада’’».

26Пыдара’’ мандада’’: «Маня’’ Пыдар мальӈганат ӈорӈаваць, идарӈаваць, Пыдар яханана’’ ӈод’’ сидна’’ тохоламбинась».

27Пыда ӈо’’ манда: «Нянда’’ мадамнё’’, сидда’’ ехэрадм’, ханяд ӈэдакэда’’, Нядан хэвня’ хаяда’’, мал’ сиякм’ сертабадада’’».

28Таняна ярри ӈэӈгу, тибя’’ ирнаӈгу’’; Нум’ Ерводавахана Авраамам’, Исаакм’, Иаковм’ тамна мал’ Нум’ вади минрени манэтыда’’, сидда’’ ӈани’ хэвня’ питарта’’.

29Ненэця’’ яля’ тарп’’ няд, яля’ падёход, ӈэрм’ няд, иба’ я’ няд тута’’, Нум’ Ерводавахана харто’ мэсь ядамдо’ хоӈгу’’. 30Ти ӈо’’, ханяӈы пудана’’ нюрте’’эӈэ ханта’’, ӈани’’ нюртей’’ пуданаӈэ ханта’’.


Ирод’ вэва и ӈу’’. Иисус Иерусалим’ нямна ярӈа


31Тикы яля’ ханяӈы’’ фарисей’’ Иисусан’ то’’, ма’’: «Тарпад’’, тюкод хэвня’ хань’’, Ирод Сит хадаван’ харва». 32Иисус няндо’ ма:

– Хаяда’’, тикы вадин Ирод сармикан’ хэтыда’’: «Мань тюку яля’, хуняна ӈа питарпаӈгун, ненэцие савумдаӈгун, няхарамдэй яляхана ӈо’’ серон ёльцеӈгун. 33Тарем’ ӈо’’ Мань тюку яля’, хуняна, хуний тяхана ядэрпа’’н тара, Нум’ вадам’ минрена Иерусалим’ хэвняна хадавы ӈэбта ни тара’’.

34– Иерусалим’ иленя’’! Иерусалим’ иленя’’! Нув’ вадам’ минрени хадабида’’, нянда’’ минди пэхэ’’на ютбида’’! Нув’ сармик ханикуда тонда ӈыл’ ма’’ламбадарев’ Мань ӈод’’ ӈока мэва’ Иерамулим’ илени ма’’лаван’ харвэйнась. Пыдара’’ ӈо’’ нидаць харва’’!»

35Теда’ ӈаӈи’ терси’’ хаевы мя’’ла’’ ня’’мара’’! Нянда’’ мадамнё’’, Си’’ми маманда’’ ӈэсонд’ нида’’ манэт’’: «Нумгад Тованда Нумгад савам’ ня’’мая!»


### 14-й пеляда


Фарисей’ хардахана мядома


1-2Ӈоб’’ мэва’ суббота’ яляхана Иисус ӈопой фарисей’ ерв’ хардан’ мядонзь еремысь, фарисей’’ Нянда сылаӈгаць. Ти ӈо’’ Иисус’ нерняна вэвако ӈамза хабцяӈгана маяндормы ненэць’ ӈамдёвы.

3Тарцям’ манэць Иисус фарисейха’’, Моисей’ Ватом’ пэртяха’’ хонарку: «Суббота’ яляхана ненэцие савумдамба серо’’ӈав’’?»

4Пыдо’ тэри мунзиць. Тикана Пыда ненэцянд’ тирцедехэя савумдада, хардаханда ӈэдарада.

5Иисус няндо’ юндарӈа: «Хибяхаванда’’ хабтада нермя’ син’ мантэбта, тикым’ минханда суббота’ яляхана нира’’м’ тюхулт’’?» 6Пыда вадахата ӈамгэхэртм’ хэта я’’маць.


Ва’’ав еркана ӈамдёди хусарамбава


7Ва’’ав’ сава ерм’ тярпада мядонди манэць Иисус няндо’ лахарём’ хэта:

8-9– Тюняха’’ хамэн ӈэб’’нанд ва’’ав’ сава ерт’ нён ӈамдор’’. Мядонди’ поӈгана няданд тэтарка’’ хамы ӈэӈгу’’, тикахана сит хамэр, сита ӈо’’ хамы ерв хэвханд тута, манда: «Тюку ненэць’ тюкона ӈамдёбта тара». Сядоларамба вэварка ян’ ӈамдаӈгун, нянанд вэвараха ӈэӈгу.

10Мядонзь тобат нёнзи’’ хэван’ ӈамдад’’, мядонзь сит хамы хэвханд тось ерв мамы ӈэӈгу: «Юрёми! Ва’’ав ерт’ ӈамдад’’». Ӈамдёда нит сэвха’’на ӈарциетан ӈэӈгун.

11Тенера’’, хусувэй пыхыдамда ӈарамдамбада таӈылмдавы ӈэӈгу, пыхыдамда таӈылмдамбада ӈарамдавы ӈэӈгу.


Маяндорти мядонзь хама


12Тикад Иисус ерван’ ма:

– Ялей, пэсюмбы ӈаворман’ ненэцие хамбат юрёд, нид, перенид, тэта тёняӈыд нёд хай’’. Пыдо’ сит ӈобтарем’ хамы’’ ӈэбто’ мядонзэйхавм’ ханян ня’’ам’’.

13-14Мяди’’мя сертабабат мядорти, ланзя’’мы, мэдни, сэвсяди хай’’. Пыдо’ нянд ӈамгэхэртм’ тась ни’’ пирас’’, ӈадьбянда ябдаӈгун. Нум’ Ватовна илени ха’’махадандо’ илебте’’махад тикана ябдалтавэн ӈэӈгун.


Сюдбя ӈаворма’ нямна лахарё


15Ӈопой мядонда тикым’ намда’’махаданда Иисусан’ мась: хибя Нум’ Ерводавахана ӈаворта, такы ябдалтавы хибя!

16Иисус ӈани’ нянда ма:

– Ӈопой ненэць’ сюдбя ӈавормам’ хамада, ӈока мядондам’ хаӈа. 17Толь тяха’ ӈамдёва’ ёльць’ тэвотанаб’’ пыда манзаранитамда хамы ненецие хосая маманзь ӈэдара: тода’’, ӈаварана’’ хамады’’.

18Хусувэй хамы тось я’’амвамда ваде’’лась. Нюртей нянда мась: «Мань тандаяри’ ям’ тэмдадм’, манэ’’манзь хэб’’ни тара. Няни ябтан’ нён нензювор’’».

19Няби мась: «Мань ю’’ хабтм’ тэмдадамзь, хорман’ харвэин, няни нён нензювор’’».

20Няхарамдэй мась: «Мань тандаяри’ нелейваць, ӈадьбяни тось я’’мадм’».

21Манзаранитада салй’’, ерваханда хэтыда. Тикана нензюмы ервада манзаранитамда табада: «Мер’ март’ хань’’, марад’ ядэлаваха’’на, матолаваха’’на маӈгбади, ланзьдовы, сэвсяди, мэдни хо’’, тюкон’ тан’’».

22Манзаранитада нянда ма: «Ервами, пыдар табекор сертавы, тамна ӈамдё я’’ хаи’’».

23Тикана ервада манзаранитаханда ма: «Ядэлави’’ хэвувна, харад’ вадо’’ хэвувна хань’’, мал’ ховы ненэцие тюкон’ тованзь халан’’. Мань хардами мядондахат пан’’ӈая! 24Ненэсяӈо’’ нянда’’ мадм’, нюртей’’ хамэхэт хибяхартадо’ толяни тяхана ӈамдё ни пирас’’!»


Иисус’ тохоламбадаӈэ хибя ӈэсь пир’’ӈа


25Иисус’ ня’ ӈока хибя’’ ядаць, Пыда няндо’ сылахая мась:

26– Няни турта нисямда, небямда, немда, нида, не нида нибта хаебю’’, харта иламда сянда тикы Мань тохоламбадами ни ӈэӈгу’’.

27Хибя мань илми ни нёда’’, Пумнани ни мий’’, тикы Мань тохоламбадами ни ӈэӈгу’’.

28Таслахава’’, хибяхавара’’ пирця харадм’ миван’ харва. Нюрте’’э ӈамдаӈгу’’ ни’’им’, мирта теневаванда е’’эмня толаӈгу, пирця харадм’ мива’ е’’эмня есида тэваӈгуд’’ нидум’’?

29-30Мимбада харданда ӈыладм’ ӈабтабта, мирмамда ӈани’ ёльце нибта пирас’’, мал’ сита писядита’’, вадета’’: «Ти ненэць’ мирць пяда, ёльце ӈани’ я’’мада?»

31Тамна таслахава’’, парэӈода сайнорман’ хэванзь мэ. Нюрте’’э ӈамдаӈгу’’ ни’’им’, ибедорта: «Ю’’ ёнар’’ саювни сидя ю’’ ёнар’’ саювм’ пирдале пиртыдо’’ом’?

32Пыда ибедор’’мавнанда сайнорць ниб’’нанда пирас’’, тяханяӈы саюв’’ тамна ӈаха’’на мэ, пыда вадам’ минрени маманзь ӈэдараӈгу: сайнормам’ ёльцехэва’’».

33Пыдара’’ ӈо’’ тарцяда’’ ӈада’’: ӈавода’’ ниб’’нанда хае’’, пыдара’’ Мань тохоламбададан ӈась нида’’ пирас’’.


Сэр’ нямна


34-35Сэр’’ – тарана ӈамгэ. Сэр’’ ӈавоцялмбата таросялворӈа. Ям’ савумда ни серос’’. Ӈамгэхэна ӈавоцямда сертаӈгур? Ӈамгэхэртаӈэ ни серос’’. Тэри момбидо’! Хавода таняда’’, намдамда!


### 15-й пеляда


Ёховы ӈовця’ нямна лахарё


1Иисусан’ инзелеванзь мал’ ӈэва’ мирм’ ма’’ламбада’’, хэбяхасавэй’’ ма’’лэйдаць.

2Фарисейхав’’, Моисей’ Ватом’ пэртя’’ вардалё маць: «Пыда хэбяхасавэйха’’на лаханорӈа, нянандо’ ӈаворӈа».

3Тикана Иисус няндо’ лахарём’ хэта:

4– Таслахава’’, хибяхаванда’’ юр’’ ӈовцяда таня, ӈопоймда ё’’ӈада. Ненэся ӈамгэ хадохона хасуюр’’ хасуюдм’ нидав’’ хаеӈгу’’, ёховэмда хованда ӈэсонд’ нидав’’ пюрт’’?

5-6Хо’’махаданда маямды’’, ӈовцямда марцянда ни’ илӈгуда, хардаханда тута, юрёда, тёняӈы нида ханда, няндо’ манда: «Ӈобкана маймбахава’’, мань ёховы ӈовцями хов».

7Нянда’’ мадм’, нумгана ӈопой хэбяхасяламэн’ сатаркавна маймбаӈгу’’, хасуюр’’ хасую’’ Нум’ Ватовна иленаха’’ тамбирувна ни’’ маймбаӈгу’’. Нянандо’ хэбяхадо’ хаеба нинякы тара’’.


Ё’’мы ненэй еся’ нямна лахарё


8Инзеледа’’. Не’ ю’’ ненэй есяда танявы, ӈопой есямда ё’’ӈада. Пыда серекабтамда нидав’’ тюнеӈгу’’, хованда ӈэсонд’ хусувэй лоход латанда таборо на’’волпаӈгу’’ нидав’’?

9Хо’’махаданда не нида, тёняӈы не ханда, манда: нянани маймбида’’, ё’’мы есями хов.

10Тарем’ нянда’’ мадм’, ӈопойхарт хэбяхасялман’ Нум’ ангелха’’на маймбабцо ӈэӈгу.


Ёхоборта ню’ нямна лахарё


11Иисус тяха’ пэрӈада:

– Ӈопой ненэць’ сидя нюдась. 12Нюдя нюда нисяханда ма: «Нися’, няни тавандар, илебцани пелям’ тад». Нисядо’ илебцямда нюхута тярӈада.

13Сян яля’ ваерахава нюдя нюда мал’ ӈавода мирда’’ида, есясавэй’’ ӈыхы ян’ хая. Таняна тароси’’ илм’ мэць мал’ харта илебямда саддо’’ӈада. 14Мале ӈамгэхэртада нись хаю’’, такы яхана сэрад пяда. Пыда маяндолы’’.

15Тикахана тикы яхана ӈопой иленян’ парась пэрманзь недва’’лей’’. 16Пыда тамбирувна ӈамлутась, парась’’ ӈавормы ӈавраха’’на мынамда пандаван’ маись. Нянда тарцяхартм’ ниць мипю’’.

17Тикахана сэвда ӈадимзь ма: «Нисяни хардхана таӈок манзарана’’ малебыхыто’ ӈаворӈа’’. Мань ӈо’’ тюкона ӈаворци’’ хаӈгутаныв’’!» 18Нисяхани хэхэрцюдм’, салтыв’’, нисяхани тарем’ мандадм’: «Нися’! Мань Нум’ е’’эмня вэваедм’, пыдар е’’эмнянд вэваедм’. 19Мань нюданд толё нив пирас’’. Си’’ми манзаранитаданд недва’’ле’’».

20Пыда тикырихина нисяханда хая. Пыда тамна ӈаха’’на мэсь, нисяда нюмда манэ’’махаданда сяялӈада. Пыда нюнда нерня’ сюрбы’’, нюмда севолӈада, нюцяда.

21Нюда нянда ма: «Нися’! Мань Нум’ е’’эмня вэваедм’, пыдар е’’эмнянд вэваедм’. Мань нюданд толё нив пирас’’».

22Нисяда ӈо’’ манзаранитахата ма: «Мервана хаяда’’, сямянхат сава паны тада’’, нюми емб’’ӈара’’. Ӈуданда таркан’ ӈуда’ есям’ пыдада’’, ӈэда серетейда’’. 23Ӈайта суюм’ танада’’, хадара’’. Ӈавортава’’, илекабтёдава’’.

24Ӈавэй тикы хасава нюми нив’’ ӈа’’: хабэйӈэ толабивась, теда’ пыда иле, пыда ёхобэясь, теда’ ӈани’ ховы». Пыдо’ ӈарка ялям’ мэ’’ӈаць.

25Ӈарка нюда тикы’ мальӈгана яхана манзарась. Харданда хэван’ то, маймбава сё, таравам’ намда. 26Пыда ӈопой манзаранитам’ хэвханда хаӈа, сита хонра, таняна ӈамгэ хадкэ.

27Такы ма: «Няр то, пыда иленяӈэ, сензӈэ тованда е’’эмня нисяр ӈайта суюм’ хада».

28Ӈарка нюда тарем’ нензюмя, хардаханда тюван’ нись харва. Тикахана нисяда тарпы’’, сита хынумба пя.

29Ӈарка нюда ма: «Мал’ тикы по’’ мань манзаранита’ тотрев’ нянанд манзарадамзь, мань сяхаӈгарт’ муӈгаданд нидамзь хань’’. Мань ни’’н ня’ илекабтавани е’’эмня пыдар сяхаӈгарт’ вынхалуй суюхортм’ нинась хада’’. 30Тикы пыдар нюр мал’ илебямд пасар’ не’’ ня’ ӈамада, хардаханда то’’махаданда пыда е’’эмнянда ӈайта суюм’ хадан!»

« 31Нюкцями, – нисяда ӈо’’ нянда ма, – пыдхавар пили’’ нянани мэнась, мал’ танядами пыдар е’’ярась. 32Тикан’ пыдар маймбаб’’нанд, илекабтёб’’нанд тара, пыдар нямд хабэйӈэ толабиваць, теда’ иле, ёхоборӈась, теда’ хова’’».


### 16-й пеляда


Тэмбарик манзаранита’ нямна лахарё


1Тохоламбадахата Иисус ма:

– Ӈопой’ тэта’ нермбэртяда танявы. Пыда тэтанда илебям’ садпа пявэда.

2Ервада нермбэртямда хаӈада, нянда ма: «Пыдар нямнанд ӈамгэ’’ юн’’ няни тэворӈа’’? Ханзер’’ нермбэрма манзаямд пэрӈар, няни вадет, пыдар тяха’ тикы манзаям’ сертаба нир пирас’’».

3Тикана нермбэртя харта пыхыданда ма: «Теда’ ханзер’’ ӈэб’’ни сава? Ервами си’’ми манзаяхадани ха’’аврамби. Ям’ сабкаба я’’мадм’, ныхысидм’, мядорцэйм’ ма’’ламба вэварахамбидм’.

4Ӈаа’, ӈамгэм’ пэрмами теневав! Манзаями ё’’махадани тикана хибяхава си’’ми хардаханда мэись».

5Ерванда ӈатевтани ӈопойлад’ ханъяда. Нюртейм’ пыда хонра: «Сяӈокм’ ервхан ӈатев’’ӈан?» 6«Юр’’ юрцавэй хорм’ ми’’мандадм’», – тикы хэтада. «Ти падар’’л, – нермбэртя нянда ма. – Ӈамдад’’, мервана падад: самляӈг ю’’».

7Тикад нябим’ хонра: «Пыдар ӈани’ сяӈокм’ ӈатев’’ӈан?» «Юр’’ нянь’ падм’», – такы хэтада. Нермбэртя ма: «Ти падар’’л. Падад: сидндет ю’’».

8Тэмбарик нермбэртям’ ибець серода сертаванда нид ервада саву’’ӈада. Ненэсяӈо, теда’ иленя ненэця’’ серка’’нато’ ялям’ маниена’’ ненэцяӈгат ибесарка’’.

9Нянда’’ мадм’: сиякувна ховы еси’’мана нядамда хомбида’’. Тарем’ сертабаб’’нанда’’ илебита’’ сусаб’’ тикахана пили’’ пон’ илева’ ян’ сидда’’ ня’’амӈгу’’.

10Хибя тянёхона ни не’’эльтеӈгур’’, тикы ӈарка серкана ӈо’’ хибяхартм’ ни не’’эльтеӈгу’’. Хибя нюдя серкана ниня савадм’ пэрӈа, тикы ӈарка серкана ӈо’’ ниня савадм’ пэрта.

11Пыдара’’ сияк илебям’ лэтрамба нибта’’ пирас’’, хибя нянда’’ ненэся серо миць пунрёда?

12Ӈадыхы ӈамгэм’ тэмбарамба лэтрамбаб’’нанда’’, хибя нянда’’ е’’эйда’’ тата?

13Ӈобкарт манзаранита ӈоб’’ мальӈгана сидя ервахана манзара нида пирас’’: нябиюмда сэхэдаӈгуда, нябиюмда мэнеӈгуда; нябиюмхана сававна манзараӈгу, нябиюмхана лэкувна манзараӈгу. Пыдара’’ ӈоб’’ ёльцяӈгана Нумд’ ӈэбта ӈо’’, илебян’ ӈэбто ӈо’’ тяхасумба ни пирас’’.


Ненэй илебя’ нямна


14Есян’ харванана’’ фарисей’’ мал’ тикым’ намдвэдо’, пыдо’ Иисусм’ писедадонзь. 15Иисус ӈо’’ няндо’ ма:

– Ненэцие’’ сэвха’’на Нум’ Ватом’ нёданархада’’, Нум’ ӈо’’ сейда’’ теневыда. Ӈамгэм’ ненэця’’ миретаӈэ пэрӈадо’, Нум’ сэвха’’на нанзакабты.

16Иоанн’ това’ нерня валакада Моисей’ Падар’’ танясь, Нум’ вадам’ минренаха’’ инзеле тарась. Тедахава’ Нум’ Ерводава’ нямна маймбабцо юнм’ хонрамби’’, хусувэй таня’ тювандо’ е’’эмня ныхыдо’ сахарамби’’.

17Моисей’ Падаркад ӈопойхарт му’ ни юход’’, мерку’ нум’, я яӈгумдаӈаха’.

18Хусувэй немда хаебада, нябин’ неленана хасава’’ пунрёвам’ тахабтамби. Хибя хаепавы нен’ нелей’’, тикы ӈобтарем’ хасава’’ пунрёвам’ тахабтамби.


Тэта’ нямна, Лазарь’ нямна лахарё


19Сяхаӈгава’ ӈопой тэта ненэць’ илевы, парэӈоди’’ тотрев’ ембдёвы, иламда ӈобкад пере илебядё мэ’’мэда.

20Тамальӈгана маядорта илевы. Лазарьӈэ нюмдебавэдо’. 21Мядорта’ ӈаяда мерё’’ синдавыць. Пыда такы тэта’ нёнзи’ хэвхана юседавы, толь’ ӈыл’ мовы ӈавар’ хамбол’’ нянда тэвван’ енась. Вэнеко’’ нявота турӈаць, мерёда нянзыбиць.

22Ти ӈо’’ мядорта яӈгума. Ангел’’ сита нумд’ хана’’, Авраам’ хэван’ сава ян’ ӈабтадо’. Такы тэта ӈобтарем’ яӈгума, сюрӈадо’.

23Адхана[6], пилкабтада маяндор’’маха’’на сэвда илхая ӈаха’’на пыда Авраамам’ манэ’’ӈа, Авраам’ хэвхана Лазарьм’ манэ’’ӈа.

24Тэта тёрей’’: «Авраам, нисями! Си’’ми сяял’’, Лазарьм’ няни ӈэдара’’, икана ӈуданда тарка’ маликм’ са’’нибтея, нямюми япхамдая. Мань тюку лэйнана тухуна маяндорӈадм’!»

25Авраам ӈо’’ хэтада: «Нюкцями, тензибтед, илеванд мальӈгана пыдар мал’ сава ӈамгэм’ мале ня’’марась. Лазарь ӈани’ – саӈговота илам’ мэ’’ӈась. Теда’ пыда тюкона сеймлы. Пыдар ӈани’ маяндорӈан.

26Тикы’ хавна пыдара’’, маня’’ помнана’’ ӈарка’’я я’ хоркадё вэӈгалы: тюкод нянда’’ мадараван’ харвана тось я’’амӈгу. Таняд няна’’ хибяхарт ни мадараӈгу’’».

27Тикы тэта ма: «Сит хаӈадм’, нисями, сита нисяни хардан’ ӈэдара’’. 28Мань самляӈг нями таня’’ нив’’. Лазарь сиддо’ хонрая, пыдо’ ӈани’ ӈо’’ тюку ӈарка пинкабтада ян’ нёя’’ ерев’’, си’’ин тотрев’ нёя’’ иле’’».

29Авраам ма: «Пыдо’ Моисейдо’ Вато, Нум’ вадам’ минренидо’ таня’’. Няндо’ инзелея’’!»

« 30Ни ӈа’’, Авраам нисями, – тэта ма, – няндо’ хабэйхат хибя тобта тикана пыдо’ хэбяхадо’ хаеӈгу’’».

31Авраам ӈо’’ нянда ма: «Пыдо’ Моисеян’, Нум’ вадам’ минренаха’’ нибто’ инзеле’’, хабэйхат илебтевэхэртан’ ни’’ пунрёд’’».


### 17-й пеляда


Иисус тохоламбадида тохоламби


1Тохоламбадахата ӈани’ Иисус ма:

– Вэвам’ хокабтамбада’’ пили’’ таняӈгу’’. Хибя тикым’ сертаса, тикан’ мая’ тута!

2Икханда саӈговота пэм’ серибтехэя, ямд’ мовы ӈэбта такэхэна саварка ӈэись! Тикы хадкэвы ӈэбта, ныхысяламдавэхэт хибяхартадо’ хэбяхан’ ниись тэвра’’.

3Сыркарӈада’’, тосада’’! Некар нянд вэвам’ сертаб’’нанда тэдорт. Пыда мамбата: «Вэвани нид няни нён неню’’», пыдар вэвамда юрад. 4Яля’ ямбан’ си’’ив’ мэва’ вэвам’ сертабата си’’ив’ мэва’ нянд мамбата: «Вэвани нид няни нён неню’’», – вэвамда юрад.

5«Пунрёвадава’’ няда’’!» – апостол’’ Господан’ ма’’.

6«Таб сэв’ пир пунрёвара’’ нянанда’’ таняб’’, – Господь хэтада, – ӈарка’’я пян’ мамбата’’: ‹Пыхыдамд ваносавэй’’ вэркадта’’, пыхыдамд ямд’ несэйвана ӈабта’’!› – пыда вади’’мананда’’ сертаӈгуда». 7Таслахава’’, хибяхаванда’’ ям’ ерпада нибтя ӈовцибэртя манзаранитада таня. Манзаяхаданда то’’махаданда нянда манд’’ нив’’: «Мер’ толь’ тяха’ ӈамдад’’?»

8Ненэсяӈо’’, пыдар нянда манд’’ нинув’’: «Пэвсюмняӈы ӈаврадами серта’’, тольм’ хамэда’’, си’’ми ӈаволамбю’’, тикад харт ӈавортан, идартан». 9Харта тарана пэрмы серода сертабаванда е’’эмня пыдар манзаранитамд вунир савут’’?

10Сяха’ табадавы серода’’ сертабта’’, пыдара’’ тарем’ ӈо’’ лаханада’’: «Маня’’ тэри тарця манзаранитава’’, маня’’ ӈамгэм’ серта тараса, тикым’ сертава’’».


Мерё хабцяӈгана хаӈгурти савумдамбава


11Иисус Иерусалиман’ яда пяб’’нанда Самария’ я’, Галилея’ я’ помнанди’ ядась.

12Ӈопой ӈэсын’ тюӈгванда мальӈгана Пыда мерё хабцяӈгана хаӈгурти ядабта. Малхандо’ ю’’ ӈэвы. 13Ӈахакуна нулкая пыдо’ тёрейд’’:

– Иисус! Сидна’’ тохоламбадава’’! Сидна’’ сяял’’!

14Сиддо’ манэкава Иисус няндо’ ма:

– Хаяда’’, хэхэдаӈгодаха’’ ӈадимяда’’. Пыдо’ хая’’, ядвандо’ сер’ мерё хабцяӈгад нибтеяд’’.

15-16Ӈопойдо’ савумамда манэць салй’’, сёнда ӈардан’ Нувм’ савукая, Иисус’ ӈарвэхэ’’ мо’’на Сита савуць пя. Тикы ненэць’ Самария’ я’ тер ӈэвы.

« 17Мал’ ю’’ савумза’’м’? – Иисус юнрась. – Ӈани’’ хасую’’ ханяна мэ’’?

18Ӈамгэ Нувм’ ӈарцие’’ма’ е’’эмня ӈобкартадо’ ниць сал’’, валакада ӈани яндер хибя тоса?» 19Иисус ӈо’’ нянда ма:

– Юркад’’, хань’’, пунрёвар сит ӈэда.


Нум’ Ерводава това’ нямна


20Фарисей’’ Иисусан’ юнра’’, Нум’ Ерводава сяха’ ӈадимда. Нум’ Ерводава’ ӈадимада манэ’’маси, няндо’ Пыда хэтада.

21Ни’’ манд’’: «Сыр’’, Пыда тюкона», нибтя «Пыда ти». Нум’ Ерводава мале сейханда’’ тэвы’’.

22Харта тохоламбадахата Иисус ӈани’ ма:

– Яля’’ тута’’, Ненэця’ Нюӈэ Нюмдебада’ ӈопой яляримда манэ’’ман’ харваӈгура’’. Тарем’ ӈо’’ нира’’ манэт’’.

23Нянда’’ манда’’: «Ти Пыда тюкона» нибтя «Ти Пыда таняна». Лаханавы’’ пумна нёда ядэр’’, сиддо’ тэвода нёда’’ сюрбер’’.

24Ненэця’ Нюӈэ Нюмдебада салмы яляда хэхэ’ ту’ тотрев’ нув’ пану’’мана ялкадарта.

25Тикы’ нерня Пыда ӈока маям’ ла’’амдаӈгу, теда’ иленя’’ хибя’’ нянанда ӈоб’ им’ ни мэт’’.


Ненэця’ Нюӈэ Нюмдебада’ нябимдей това’ нямна


26Ной’[7] илева’ мальӈгы’ тотрев’ ханта, Ненэця’ Нюӈэ Нюмдебада ялэ’’ мальӈгана ӈоб’’ тарця ӈэӈгу.

27Ненэця’’ ӈаворӈгаць, идарӈаць, нелеӈгаць, хаюпа хан’’ӈаць. Ной ӈанораха харад’ мю’ тюванда ӈэсонд’ тарем’ ӈась. Тикад ӈани’ я’ ни’ ӈарка и’’ хамдума – мал’ ха’’.

28-29Лот’[8] илева’ ялэхэ’’на ӈоб’’ тарцясь: ӈаворӈаць, идарӈаць, мирдатаць, тэмдорӈаць, янзэв моёпиць, мирӈаць. Лот Содом’ маркад тарпава’ яляхана нумгад хадэ’’, ту сарё хамдума – ӈани’ мал’ ха’’.

30Ненэця’ Нюӈэ Нюмдебада ӈадиво’’ма яляхана тарця ӈэӈгу. 31Хибя тикы яля’ харданда махалэй ниня мэӈгу, ӈамгэрида хардахана ӈэӈгу’’, ӈамгэрида ня’’амванзь нёя’’ ха’’амтан’’! Хибя лабтахана мэӈгу пуня’ нёя салтан’’!

32Лот’ нем’ тензебтембида’’. 33Хибя сёнзямда тедван’ паромби, теда нида пират’’, хибя сёнзянда индм’ ётада, тикы индата лэтраӈгуда.

34Ненэся нянда’’ мадм’, тикы пи’ сидяха’ ӈопой ва’’авм’ мэтаӈаха’: Нум’ нябиюмди’ ня’’амӈгуда, нябим’ ӈани’ хаеӈгуда; 35сидя не ӈопой няёлавахана янзэв няялпаӈгуху’: нябиюмди’ мэӈгуда, нябим’ ӈани’ хаеӈгуда.

36Сидяха’ лабтахана мэӈгуху’: нябиювм’ ня’’амӈгуда, нябиювм’ хаеӈгуда.

37Тикана Иисус’ тохоламбада’’ Сита хонра’’: «Ервава’’, тикы ханяна хадкэӈгу?» «Ханяна хадара’’ма, таня’ ӈамлутна ханавэй ма’’лаӈгуд’’», – Иисус ма.


### 18-й пеляда


Судеӈгода’ нямна лахарё


1Иисус тохоламбадахата пили’’ туёць таравам’ ваде’’ӈа, сава и’ таравам’ ваде’’ӈа. Тикы’ нямна няндо’ лахарём’ хэта:

2– Ӈопой маркана судеӈгода илевы. Нумгад нивы пин’’, ненэцяӈгат нивы сядолаӈг’’.

3Тикы маркана сэра не илевы, пили’’ нянда ядэрмы, лаханавы: «Си’’ми волтамбадахатани ӈэда’’, си’’ми няда’’, саӈгавота сер’’ми тасла’’!»

4Судеӈгода пон’ нись’ харва’’. Тикад харта пыхында ма: «Нумгад ниб’’нан ӈо’’ пин’’, ненэцяӈгад нидм’ сядолаӈг’’. 5Тюку сэра не пили пидена. Тарем’ таслаӈгув. Пыда тад нерня’ ниб’’нанда ядэр’’, си’’ми нибта яебтамбю’’, мань сита нядаӈгудм’».

6Господь юнра: намдсада’’, тюку сяцяда судеӈгода ӈамгэм’ ваде’’ӈа? 7Нум’ Харта ялэ’’-пи’’ Нянда хынумданаха’’ тэравыда ненэса ӈамгэ нидав’’ ӈэдаӈгу’’? Пыда тикыминда сиддо’ нядаӈгу.

8Нянда’’ мадм’, Пыда ненэся мер’ сиддо’ ӈэдаӈгу. Ненэця’ Нюӈэ Нюмдебада я’ ни’ то’’махаданда таняна пунрёвам’ хоӈгудав’’?


Ӈэва’ мирм’ ма’’ламбада’ нямна, фарисеё’’ нямна ӈэда лахарё


9Ӈани’’ ненэцяӈг’’ Иисус лахарём’ хэта. Тикы’’ ненэця’’ пыхыдадо’ Нум’ Ватовна иленаӈэ толабиць, пыдо’ ӈани таӈылмдамбиць. Иисус тарем’ няндо’ ма:

10Сидя ненэць’ Хэбидя Хардан’ туё’’манзь тоӈаха’. Ӈопоюм’ фарисей ӈэвы, нябиюм’ ӈэва’ мирм’ ма’’ламбада ӈэвы.

11Фарисей нулкая, таремли’ мунзипой’’ туё’’мы: «Нумӈэ, Сит саву’’ӈадм’, мань ӈани ненэцие то’’олхадм’ нидм’ ӈа’’: пыдо’ маро’’, нюнекабтада’’, са’’ена’’. Тикы ӈэва’ мирм’ ма’’ламбадарахадм’ нидм’ ӈа’’. 12Ӈопой си’’ивхана сидя ялям’ ӈаворци хаебивась, мала’’вэн юдимдей пелямдо’ мипин».

13Ӈэва’ мир ма’’ламбада ӈаха’’куна нусь, саӈомда нув’ ня’ ила нидась пирас’’, сядоларё лэмбарамда тоябтамба, лаханась: «Нумӈэ, мань хэбяхасавэядм’, си’’ми сяял’’!»

14Нянда’’ мадм’, ӈэва мирм’ ма’’ламбада хардаханда харасясь хая, фарисейхава харасясь вуни’ хань’’. Хусувэй харта пыхыдамда ӈарамдамбада, таӈылмдавы ӈэӈгу. Хибя харта пыхыдамда таӈылмдамби, ӈарамдавы ӈэӈгу.


Иисус няби нёлёко ӈацекы’’


15Иисусан’ нёлёко ӈацекы тэвра’’, Пыда няндо’ ӈудида ха’’аврабта тарась. Тохоламбадида тикым’ манэць ӈацекы питарпа пя’’. 16Иисус ӈацекы хэвханда ханъяда, тохоламбадахата ма:

– Ӈацекы’’ Няни турӈая’’, сиддо’ нёда’’ питарпю’’. Нум’ Ерводава пыдо’ е’’эмняндо’ тара.

17Нянда’’ мадм’, хибя ӈацекэдрев’ Нум’ Ерводавам’ нида ня’’амӈгу’’, тикы таня’ ни тюӈгу’’.


Пили’’ пон’ ябдава илева’ нямна


18Ӈопой ерв Иисусан’ юнра’’:

– Сава Тохолкодами, пили’’ пон’ илевам’ ня’’амва’ е’’эмня ӈамгэм’ серта тара? « 19Пыдар Си’’ми ӈамгэ саваӈэ нюмдебин? – Иисус хонрада. – Нум’ хавна хибяхарт сава ни ӈа’’. 20Пыда табекода теневыд: нён сае’’, ненэцие нён хадабю’’, нён талэр’’, сияк вади нён вадес’’, нисямд, небямд ӈарцие’’».

21«Мань ӈацекы’ похо’’тан мал’ тикы серо нёдабин», – пыда хэтада.

22Иисус тикым’ намда, ма:

– Нянанд тамна ӈопой сел ни’’ тэвор’’. Мал’ таняда’’ ӈамгэрид мирдасан’’, маӈгбадаха’’ митеръян’’. Тикана ӈамгэхэва савам’ нумга’’на ня’’амӈгун. Тикад ӈани’ ту’’, Пумнани яд’’.

23Ӈули’’ тэта ӈэванда нид тикы ерв тарцям’ намда ёльце ида вома. 24Иисус тарцям’ манэць ерван’ ма:

– Нум’ Ерводаван’ тэта’ ненэцяӈгав тэввада нензел’’ ни ӈа’’! 25Верблюд’ нибя’ ха’ сивна нялмада сибярка, тэтахана ӈани’ Нум’ Ерводаван’ тюва саӈгово’’ӈа.

26«Хибя пыхыдамда ӈэда пиртада?» – инзелена’’ Иисусан’ юнра’’.

27«Ӈамгэм’ ненэця’’ нидо’ пирас’’, тикым’ Нум’ сертаӈгуда», – Иисус ма.

28«Ти ӈо’’ маня’’ танявы ӈавона’’ мал’ хаейна’’, Пумнанд това’’», – тикана Петр ма.

« 29-30Ненэся нянда’’ мадм’, – Иисус ма, – хибя Нум’ Ерводава’ е’’эмня хардамда, немда, нида, нисянада-небянада, нюда хаеӈгу, пыда тикы илӈгана ӈока’ мэва’ ӈокаркам’ теда’ ня’’амӈгу. Тованда похона пили’’ пон’ илевам’ ня’’амӈгу».


Иисус’ маяндорма’ нямна няхарамдэй хэтыбава


31Юкад вата сидя тохоламбадамда хэвня’ ханзь Иисус няндо’ ма:

– Ти маня’’ Иерусалиман’ миӈава’’. Таняна Ненэця’ Нюӈэ Нюмдебада’ нямна, Нум’ вадам’ минрена’’ ӈамгэм’ падса’’, мал’ сертавы ӈэӈгу. 32Сита хэхэхэ’’ пунрёди’’ ӈудаха’’ мита’’, маядамбаӈгудо’, сатавна ярмадаӈгудо’, сапцярпаӈгудо’, 33ладорпаӈгудо’, тикахад хадаӈгудо’. Няхарамдэй яляхана Пыда хабэйхад илебтеӈгу’’.

34Тохоламбадида ӈо’’ тикы ваде’’мэхэд ӈамгэхэртм’ ни’’ хамэда’’. Пыда вадита пун’’ няндо’ нид’’ тэв’’, ваде’’мы’’ нядандо’ такалёвыць.


Иерихон’ сэвсядам’ савумдава


35Иисус Иерихон март’ тэвотаванда мальӈгана сехэры’ хэвхана сэвсяда ӈамдёвы, мядорцэйм’ хамы.

36Хэвувнанда ӈока ядни мимам’ намдабата пыда юнрась, ӈамгэ’ хадкэвы.

37«Назаретхад Иисус яда», – нянда ма’’.

38Тикахана сэвсяда тёрырць пяда:

– Иисус, Давидхад переня, си’’ми сяял!

39Нерняна мимы’’ сита мунзялабтамбиць, сэвсяда тамна ӈаркавна тёрырӈась:

– Давидхад переня, си’’ми сяял’’!

40Иисус нулкая тикы сэвсядам’ хэвханда тось табадада. Такы’ тоб’’ Иисус сита юнра:

41– Ӈамгэн’ харван, нянд ӈамгэм’ сертаб’’ни тара?

42Иисус нянда ма:

– Саӈор ӈадимда! Сит Нумд’ пунрёвар савумда.

43Тикырихина сэвсяда’ саӈода ӈадимя. Пыда Нувм’ ӈарамдамба Иисус’ пумна ядалй’’. Тикым’ манэ’’мы’’ мал’ маймба Нувм’ саву’’наць.


### 19-й пеляда


Закхей’ нямна


1Иерихонан’ тю’’махаданда Иисус ядэлава’’мна хаясь.

2Маркана Закхейм’ нюбета ненэць’ илевы, ӈэва’ мирм’ ма’’ламбади’’ ӈарката, тэта ненэць’ ӈэвы. 3Пыда саць Иисусм’ манэ’’ман’ харвавэдась: Пыда хурка ӈэбта. Лэнда нюдя ӈэва’ нид пыда ненэцие’’ мандал’’ тяхад Иисусм’ манэць я’’амвэда.

4Тикана пыда Иисусм’ манэ’’ма’ е’’эмня нерня’ сюрба пирця ӈодя’ пя’ ни’ танэй’’. Хэвувнандо’ ваеранбата Иисусм’ манэтада.

5Иисус тикы ян’ тэвхава тю’’у сылы’’, нянда ма:

– Закхей! Мерку’ ха’’мад’’, Мань тюку яля’ нянанд мэвандадм’.

6Такэр мер’’ таси’ ха’’мы’’, Иисусан’ маи’’, хардаханда хаӈада.

7Тикым’ мание мал’ нерцирць пядонзь, маць: тарця хэбяхасавэй ненэцяӈгана мядонда.

8Закхей Господь’ нерняку’ нулй’’, мась:

– Ервами, ваторадм’, илебян пелям’ маӈгбадаха’’ митав, хибяхат ватаркам’ ня’’амсадм’, тет яӈор’’ митын.

9Иисус Закхеян’ ма:

– Теда’ хардаханд ӈэдава то. Пыдар ӈод’’ Авраам’ еркархад ӈэдан нинув’’ ӈа’’.

10Ненэця’ Нюӈэ Нюмдебада ё’’мы хованзь то, сиддо’ ӈэдаванзь то.


Ю’’ еся’ нямна лахарё


11Тикым’ намдормэхэ’’ Иисус тамна лахарём’ хэта. Пыда Иерусалим маркад мале хахая мэсьнё’’, ӈадьбянда пыдо’ тасладо’, Нум’ Ерводава ӈэлом’ тута.

12Иисус ма:

– Ӈопой тэта ерв ӈыхы ян’ парэӈодаӈэ хэванзь хаясь. 13Хэванда нерцюна пыда ю’’ манзаранитамда хаӈа, ю’’ солат есям’ няндо’ ми’’ӈа, ма: «Мань яӈговахани еся’’ манзаян’ миӈая’’».

14Тикы яхана иленя’’ нида сита сэхэдаць, пумнанда ӈэв ӈэдаравы’’, пыдо’ мамандаць: «Маня’’ тарця парэӈодава’’ нянана’’ ни тара’’».

15Пыда парэӈодаӈэ хэхэва, сал’’махаданда, есь ня’’амвы манзаранитида хаӈа. Намдаван’ харвась, хибя ӈаво недва’’мы.

16Нюртей то, ма: «Ервами, солатар няни ю’’ солатм’ та». « 17Саван, пыдар сава манзаранитан, – ерв нянда ма, – Пыдар тарця нюдя серм’ сававна сертар, ӈадьбянда нянд енадм’, ю’’ марадм’ мэ’’, ервода’’».

18Няби то, ма: «Ервами, солатар няни самляӈг солатм’ та». 19«Пыдар ӈо’’ самляӈг маркана ервода’’» – парэӈода нянда ма.

20Няхарамдэй ӈани’ то, ма: «Ервами, ти солатар. Мань тохэцян’ манонзь сюрпивась, 21Няданд пинадамзь. Пыдхавар вэбтый ненэцянд нинув’’ ӈа’’: ханя’ ӈамгэхэртм’ нисян пэй’’, таняд пэрӈар, ниня вадавэмд няялпир».

22Ервада нянда лахана: «Пыдар вэва манзаранитан, сит харт вадаха’’нанд танарамбаӈгудм’! Мань вэбтый ӈэвами теневарась, ханя’ нисяв пэй’’, таняд ханабив, ӈамгэм’ нисядм’ вада’’, тикым’ няялпив.

23Ӈамгэ пыдар есин ӈокмандо’ е’’эмня манзаян’ нисид мис’’? То’’махадан мань няд’’мидо’ ня’’амвэдм’ ӈэидамзь!»

24Пыда хэвхананда нунаха’’ табада: «Тикы солатм’ няданда марӈара’’, юд’ солатм’ ӈокамдавы ненэцянд’ ми’’ӈара’’». « 25Ервава’’, – пыдо’ ма’’, – такы’ мале ю’’ солатада таня!»

« 26Мань ӈани’ нянда’’ мадм’, танядан’’ тамна мита’’, яӈгодахад танедамда марта’’. 27Си’’ми волтамбадини тюкон’ тэврэйда’’, сэвха’’нан хадэйда’’, парэӈодаӈэ таравани е’’эмня пыдо’ ниць харва’’».

28Иисус тикым’ хэтыхава тяхаку’ Иерусалим’ няю’ пяда.


Иисус Иерусалиман’ тюва


29Иисус Виффагия’ ӈэсы’, Вифания’ ӈэсы’ хэвха’ хахаярка тэвы’’, Елеонӈэ нюбета надо’ хэван’ то. Сидя тохоламбадамда нерня ӈэдарамба 30Нянди’ ма:

– Еканана’’ ӈэда ӈэсын’ хаяди’. Ӈэсын’ тюва’ хэвхана сярвы илӈгы юнокоцям’ манэтади’, мэ’’мы, подерпавы ни ӈа’’. Инямда екари’, тюкон’ танари’. 31Сидди’ ӈани’ хонрабто’: «Ӈамгэ юном’ екабири’?» – тарем’ лаханади’: «Юно Господьхана тара».

32Господь’ ӈэдаравы’’ тохоламбадахаюда хаяха’, ханзер’’ Иисус нянди’ манза, тарем’ юнокоцям’ хоӈаха’. 33Юнокоцям’ екабаванди’ мальӈгана ервада нянди’ юнра: «Пыдари’ ӈамгэ юнокоцям’ екабири’?» 34Пыди’ маӈаха’: «Господьхана тара».

35Юнокоцям’ Иисусан’ тэвради’, юнокоця’ ни’ паны моёць юно’ маха’ ни’ Иисусм’ ӈабтаӈаха’. 36Пыда ӈэдалысь, пыди’ сехэрэмда ембдярка’’нати’ лехэбтамбидинзь.

37Пыда Елеон’ надо’ ха’’аман’ тэвотанбата мал’ тохоламбадида ӈули’’ мандалыдаць. Пыдо’ манэ’’мы пысабцу нид сёто’ ӈардан’ Нувм’ маймба саву’’ӈаць. 38Тёрейбтырӈаць:

– Нумгад Товы Парэӈода сава вади ня’’мая! Нумга’’на хынёсява ӈэя, Тю’’уй нумга’’на Нувм’ саву’’ӈамдо’!

39Мандалада’ поӈгад фарисей’’ Иисусан’ ма’’:

– Тохолкода, Харт тохоламбадид хэнъян’’!

40«Пунрэйда’’, пыдо’ хасерпато’, пэ’’ тёрылаӈгуд’’», – Иисус нярхалада.


Иерусалим’ нямна ӈэда ярабц


41Иисус Иерусалим’ март’ тэвыць. Марадм’ манэць ярума, 42Тарем’ ма:

– Иерусалим! Пыдар тюку ялы теневаван ӈэбат ӈамгэ сит маяӈгад тюхулпи! Теда’ ӈо’’ сэвхатат тикы талы.

43Ти яля’’ тута’’,

нянанд сайнортид сит вакана сюртеӈгу’’,

вано’ тотрев’ сит яндахат латраӈгу’’,

44сит я’ сяр’ нид няялта’’, иленид хадаӈгудо’.

Няданд пэкоцяхарт ни’’ хаеӈгу’’. –

Пыдар сит ӈэдава’ ватом’ нин тумд’’,

Тикы’ нид тарем’ ханта.


Хэбидя Хардахад тэмдорти, мирдатни питарпава


45-46Хэбидя Хардан’ тю’’махаданда Иисус мирдатни питарпа пя, няндо’ мась:

– Моисей’ Падаркана тарем’ хэтвы: «Хардами туё’’ма’ харад; пыдара’’ ӈани’ вэва хибя’ мэбцьӈэ ханара’’!»

47Иисус хусувэй яля’ Хэбидя Хардхана тохолкусь. Ӈарка хэхэдаӈгода’’, Моисей’ Ватом’ пэртя’’, ненэцие’’ ӈаркта’’ Сита мэйдаван’ харвадонзь.

48Мал’ ненэця’’ пили’’ Пыда хэвхананда мэць, Пыда хусувэй вадаханда инзелець, ӈадьбянда ханзер’’ тикым’ серта тара пыдо’ ехэраць.


### 20-й пеляда


Иисус’ ӈардава’ нямна


1Ти ӈопой яля’ пирка’’на Иисус Хэбидя хардхана ненэцие тохоламбись. Маймбабцо Юнм’ няндо’ тэврамбись. Ӈарка хэхэдаӈгода’’, Нум’ Ватом’ пэртя’’, ненэцие’’ ӈаркта’’ Хэвханда то’’, 2хонрадо’:

– Няна’’ хэтад, Пыдар ӈамгэ ватовна тарем’ сертабир? Тикы хибя Нянд тарця ӈарадавам’ табадавы?

3– Мань ӈод’’ нянда’’ ӈопой юнравам’ хэтаӈгудм’, – Иисус ма, – пыдара’’ ӈани’ Нян хэтара’’: « 4Иоанн’ хэхэдамбава хибяхад тоса? Нумгад нибтя ненэцяӈгат?»

5Пыдо’ ӈани’ харто’ поӈганато’ лахана пэяд’’: «Нумгад» мамба’’на’’, тикана Пыда юндарта: «Ӈамгэ пыдара’’ Нянда нисяда’’ пунрю’’?» 6«Ненэцяӈгат», мамба’’на’’, мал’ ненэця’’ сидна’’ пэхэ’’на ладорта’’, пыдо’ пунрю’’ ни’’им’’: «Иоанн – Нум’ вадам’ минрена».

7Пыдо’ Иисусан’ маць: «Хибяхад ӈэбта ехэрава’’».

8«Тикана Мань ӈо’’ нив хэтаӈгу’’, ӈамгэ ватовна тарем’ сертабив», – Иисус ма.


Ненхад виноград ӈодям’ вадабади’’ нямна лахарё


9Тикад Иисус ненэцяӈг’’ тарця лахарём’ хэтыба пя:

– Ненэць’ виноград’ пи ӈабта. Виноград ӈодям’ пэртяха’’ тикы ям’ недбявна ми’’ӈада. Харта ӈани’ пондан’ ӈадыхы яха’’ хая.

10Вадёвым’ ма’’лава вато тэвы’’. Пыда манзаранитамда виноград ӈодям’ пэртяха’’ ӈэдарада, виноград’ ӈоди ма’’лаванзь. Виноград ӈодям’ пэртя’’ манзаранитам’ ладоркая ӈамгэси’’ пуня’’ ӈэдарадо’.

11Тикана пыда нябиюм’ манзаранитамда ӈэдара. Тикым’ ӈани’ ладоркая ӈамгэхэртм’ нись мис’’, вэварамдась питарӈадо’.

12Пыда ӈани’ мале няхарамдэй манзаранитамда ӈэдара. Тикым’ мерёледо’, хэвня’ модо’.

13Тикана виноград’ пя’ я’ ерв ма: «Ӈамгэм’ пэрпани сава? Еванзада нюми ӈэдараӈгудм’, маси’’ сита манэць вэварахамда».

14Виноград ӈодям’ пэртя’’ сита манэць поӈгнандо’ лахана пядо’: «Тикы илебямда ханавандада; сита хадахава’’, илебяда е’’эйдана’’ тебаӈгу!» 15Виноград’ пя’ яхад сита модо’, хададо’.

– Иисус лахарём’ ёльце, ма:

– Виноград’ пя’ я’ ерв ханзер’’ сиддо’ мэӈгу? 16Пыда салты’’, тикы виноград ӈодям’ пэрти хадаӈгуда, виноград’ пя’ ё ӈанихи’’ митыда. «Тарця нёя ӈа’’!» – инзелена’’ ма’’.

17Иисус няндо’ ӈобӈгэв’ сырць юнрась: тикана Нум’ е’’эмня ӈэда сёхо’’на тюку вада’’ ӈамгэм’ хэтыби’’: «Миртя’’ хаевы пэ харад’ мэйра’’маӈэ хэвы»?

18Хусувэй нянда тапхалмы тахараӈгу; хибян’ ӈани’ тикы пэ ха’’амӈгу’’, тикым’ няялтада.

19Нум’ Ватом’ Тохолкода’’, Ӈарка хэхэдаӈгода’’ хамэдадонзь, тикы лахарё пыдо’ е’’эмняндо’ ӈа. Ӈадьбянда Иисусм’ ня’’амван’ харвадонзь. Валакада ненэцяӈгат вэнолыдаць.


Парэӈодан’ ӈэва’ мирм’ салдамбава’ нямна


20Ӈадьбято’ пыдо’ Иисусм’ тале ераба пядо’, Нянда сянхава ненэцьм’ ӈэдара’’. Тикы ненэця’’ вадаха’’нандо’ ёльце сава’’ ненэцянлахаць. Пыдо’ Иисус’ вадаха’’на вэвам’ намдаван’ харваць, тикы вадита е’’эмня Сита Рим’ ервотанан’ судеванзь миць сава ӈэӈгусь.

21Такы’’ Иисусм’ хонра’’:

– Тохолкодава’’, маня’’ теневава’’, Пыдар хибяхартм’ нин тиндерембю’’, ирт’ хамадава’ пирувна тохолкун, ханзер’’ Нум’ Ватовна иле тара. 22Ман’’, Рим’ парэӈгодан’ ӈэва’ мирм’ салдамбава тараӈав’’, нив’’?

23Иисус вэва ито’ ӈудо хамада, няндо’ ма:

– Ӈамгэ Си’’ми хорпида’’? 24Няни есьда’’ манэ’’лабтада’’. Еся’ ниня хибя’ сидяӈг, хибя нюм’?

«Парэӈгода’» – пыдо’ хэтадо’. 25Иисус няндо’ ма: «Тарем’ ӈа, парэӈгода’ е’’эйм’ парэӈгодан’ ми’’ӈара’’, Нум’ е’’эйм’ Нумд’ ми’’ӈара’’». 26Пыдо’ Иисусм’ ненэцие’’ мальӈгана вадаха’’нанда ня’’ма нидо’ пирас’’. Пыда ваде’’мы вадахата пысамба мунзялма’’.


Хавэхэт илебтева’ нямна


27Нянда сянхава саддукей то.

Пыдо’ хавэхэт илебтевам’ волтабиць, Иисусан’ тарця юнравам’ хэта’’:

28– Тохолкода! Моисей Падаркана падысь: хибяхава’ хасава няда хаӈгу, неда нюси’’ хаюда, пыда нянда нен’ нелебта тараӈгу, яӈгумы нянда таӈэ ню соябтабта тара.

29Ти тарем’ си’’ив некас илевы. Нюртей неле’’махаданда нюси’’ хавы. 30-31Нябимдей нянда нен’ нелеяць, хась, тикахад няхаромдэй ӈани’, тарем’ мал’ си’’ив няда тикы нем’ не’’ӈадонзь. Мал’ си’’ив хавы’’, ню нивы’’ хае’’.

32-33Такэд не ӈобтарем’ хавысь. Хавы’’ илебтева’ ватохона пыда хибя’ не ӈэӈгу? Мал’ си’’ив нянанда нелевы’’ ӈэвысянё’’!

« 34Тюку яндир’ ниня иленя’’ ненэця’’ неленаныд’’, хаепа хан’’ӈа’’, – Иисус ма. – 35Хибя’’ хавэхэт илебтеӈгуд, тованда похо’’на нид’’ неленаӈгу’’, хаепа ни’’ ханат’’. 36Пыдо’ мале хась я’’амӈгуд’’, Ангело’’ тотрев’ нись хаӈга’’ илеӈгу’’, пыдо’ Нум’ ню’’, Нум’ сиддо’ илебте».

37Ненэся, хавэхэт илебтевам’ Моисей хэтадась. Господьм’ Авраам’ Нумӈэ ваде’’ӈада, Исаак’ Нумӈэ ваде’’ӈада, Иаков’ Нумӈэ ваде’’ӈада. Тикым’ Моисей лахарёхона пададась.

38Нум’ ӈани’ хавы’’ ненэцие’’ Нум’ ни ӈа’’, иленя’’ ненэцие’’ Нум’. Пыда Нянанда мал’ ненэця’’ илена’’.

39Тикы вадахата Нум’ Ватом’ тохолкода’’ ма’’:

«Пыдар сававна ваде’’ӈар, Тохолкодава’’!»

40Мале Сита ӈамгэхэрт’ нямна хонрамба пинаркаць.


Христос хибя’ ню?


41Иисус ӈани’ няндо’ мась: Ненэця’’ ӈамгэ манзеты’’, Христос Давид’ ню?

42Нум’ е’’эмня ӈэда сё’’ падаркана Давид харта лаханасьнё’’: «Господь Господьхани мась: Пыдар сит волтамбадид Пыдар ӈэт ӈыл’, 43пирда’’леван ӈэсонд’, ӈарвэхэт мовани ӈэсонд’ маханяӈы ӈудани хэвхана ӈамдю’’».

44Тарем’ ӈэсь, Давид Сита Господьӈэ нюмдеби. Ханзер’’ Христос Давид’ ню ӈэӈгу?


Моисей’ Ватом’ пэрти хусарамбава


45Мал’ ненэця’’ Нянда инзелеб’’ Иисус тохоламбадахата ма:

46– Моисей’ Ватом’ пэртяхат тосада’’: пыдо’ ямб паны мэ’’ӈа’’, савамбовна тороватамбавам’ мэне’’, синагогаха’’на пыдо’ нерний ӈамдорцие мэ’’ӈа’’, ӈарка мядонзь’ мальӈгана ненадо яха’’на хасавады’’.

47Пыдо’ сэра не’’ мядо марпи’’, сюрико пон’ туё’’ӈа’’; сиддо’ сямянхат ӈарка танарава ӈате!


### 21-й пеляда


Сэра не’ сидя еся


1Иисус сылахая тэти манэ’’ӈа, пыдо’ есь Хэбидя Харад’ мядонзэй тинан’ пэмбиць.

2Пыда маӈгбада сэра нем’ манэ’’ӈа, не таня’ сидя нярава есям’ ха’’авра.

3Иисус ма: нянда ненэсям’ мадм’, тюку маӈгбада сэра не сямянхат ӈокавна пэӈа.

4Мал’ нядандо’ вата ӈаводо’ Нум’ мядонзэӈэ пэмбиць. Пыда ӈани’ маӈгбадаӈэ мал’ ӈамгэда таняса пэнъида.


Хэбидя Харад’ тахарава’ нямна


5Тикана мэна’’ Хэбидя Харад’ нямна лахана’’: тикы харад мирета пэхэ’’на мэкадтавы, мирета мядонзэй’’ харадм’ мэцеймдамби’’. Иисус ӈо’’ ма:

6– Яля’’ тута’’, мал’ тикы’’ манеенида’’ тахабтавы’’ ӈэӈгу’’. Тюкона ӈобкарт пэкоця ни хаюд’’.


Маяӈо’’ нямна


« 7Тохолкодава’’, – Сита хонра’’, – тикы сяха’ ӈэванда? Тикы ӈэванда сер’ нерня ханзеркава’’ сидна’’ хонраӈгу’’ум’’?»

« 8Сырӈада’’, сидда’’ нёя’’ тэмбара’’, – Иисус хэтада. – Ӈока’’ пыхыдадо’ Мань нюми нюбець тута’’, лаханаӈгу’’: ‹Тикы Мань!› нибтя ‹Тикы ёльць’ хахая!› Пумнандо’ нёда’’ яд’’. 9Сайнорми’ нямна, пёдва’ нямна вади намдабата’’ нёда’’ пин’’: Тикы нюрте’’э хадкэбта тара, малда ӈо’’ тикырихина ни ӈэӈгу’’».

10Тикад Иисус няндо’ ма: «Ненэця’’ поӈганандо’ мирбе’’лаӈгуд’’, парэӈода я’’ ӈо’’ парэӈода нито ед’ пяӈгудо’; 11Сюдбявна я’’ лекаӈгаӈгу’’, яндаха’’на сэрад’’, хабця’’ тута’’, пилкабтада, ӈэликабтада ӈамгэ’’ нумгат турта’’.

12Тикы’ хадкэва’ нерцюна сидда’’ сарвамбаӈгу’’, ӈыюмдамбаӈгу’’, синагогаха’’на судебаӈгу’’, сяролава мяк’’ моёпаӈгу’’, Мань нидани парэӈодаха’’, ервха’’ ханабаӈгу’’.

13Та ёльцьӈгана Си’’ми вадетада’’.

14Мэёвна тенера’’: ӈахакуд нёда ибедор’’ ханзер’’ пыхыдада’’ ӈэдабаӈгуда’’.

15Мань нянда’’ тарця иӈуд’’ табеко вади ханаӈгудм’, волтамбадида’’ хибяхартадо’ пырдари’ лахана ни пират’’, нярдырць я’’амӈгу’’.

16Небянахартада’’-нисянахартада’’, нида’’ ӈо’’, перенида’’, сава’’ нида’’ ӈо’’ сидда’’ маянд’ тэвраӈгу’’. Ханяӈыда’’ хадараӈгуд’’.

17Мал’ ӈо’’ сидда’’ Мань Нидани сэхэдаӈгу’’.

18Тарем’ ӈо’’ ӈэвахатата ӈобкарт ӈэва’ тар’ яс’’ ни’’ ха’’амӈгу’’.

19Ла’’амдёвахананда’’ пыхыдада’’ ӈэдаӈгуда’’».


Иерусалим’ тахарава’ нямна


20Иерусалим’ хэвхана саюв манэ’’пата’’, теневада’’: пыда тахараванда ёльць’ хахаи.

21Иудеяхана мэна’’ надохо’’ сюрбыдамд’’; Иерусалим’ маркана мэна’’ марто мерку’ хаемдо’; хый яха’’на мэна’’ март’ нёя’’ салтан’’.

22Тикахавана танарава’ яля’’ то’’. Ӈамгэ Нум’ Ватохона падавы ӈэса мал’ тарем’ ӈэӈгу.

23Тикы’’ яляха’’на саӈговота не’’, ӈаябэй ню ӈамятамбада не’’ маяндорта’’! Тюку ям’ ӈарка сэсе’’ларава тэвӈгу, Нум’ ненха тикы хибяха’’ ха’’амӈгу’’.

24Ханяӈы’’ палы’ няндхад хаӈгу’’, ӈанидо’ яндаха’ ӈыхы’ саю’’ яха’’ ня’’амвы’’ ӈэӈгу’’. Иерусалим ӈадыхы яндерха’’на тан’’мы ӈэӈгу, ёльцяндо’ ваерава’ ӈэсонд’ тарем’ ӈэӈгу.


Иисус’ няби това’ нямна


25Хаеркана, ирийхана, нумгыхы’’на пилкабтада’’ таняӈгу’’. Яв’’ ӈасьнаӈгу’’, хамба’’ марнэрта’’. Тикы нид’ я’ ниня илена’’ ненэця’’ ян’ мая’ ха’’амвам’ тосалць енасялумба пинвахад ледреӈгу’’.

26Яндирт’ ӈарка сэсе’’ларава’ мимам’ ӈате ненэця’’ пинвандо’ нид индцяламда’’. Нуво’’ ныхы’’ ӈод’’ тарворта’’.

27Тамальӈгана манэтадо’: Ненэця’ Нюӈэ Нюмдебада тирувна яда мэбе’’ӈа, ӈули’’ сюдбя ныхына синдавы.

28Тикы серо’’ ӈадима’ ёльцяӈгана ирт’ нулъида’’, ӈэвада’’ илыда’’, таӈгамдамбавара’’ хахаялма!


Смоковница’ пя’ нямна


29Иисус няндо’ тарця лахарём’ хэта:

– Смоковницам’ нюбета пян’, ӈани пяха’’ сылыда’’.

30Сяха’ вэбидо’ ӈадимдана пябто’ пыдара’’ няндо’ сырць мандада’’. Мале танда хахаялы.

31Тюкона ӈоб’’ тарця: тарцяӈэ хантанам’ манэ’’пата’’ теневада’’, Нум’ Ерводава’ ёльць’ хахаи.

32Нянда’’ мадм’: теда’ иленя’’ иламдо’ тамна нидо’ мэт’’, тикы мал’ хадкэӈгу.

33Нум’, я яӈгумдаӈаха’, Мань вадин ни’’ яӈгумд’’.


Ӈатенава’ нямна


34Пили’’ тосада’’, ӈатенада’’: сейда’’ ила’ серка’’на, ябевахана, ӈавормахана нёда’’ саӈговоламбю’’. Тованда яля сидда’’ ярме нёя сапда’’.

35Мал’ я’ ниня иленяха’’на тикы яля поӈгараха ӈэӈгу.

36Мал’ тованда’ серкат хадёси’’ тарпаванда е’’эмня, Ненэця’ Нюӈэ Нюмдебада ӈадима’ нерцюна туё’’ӈада, пили’’ туё’’ӈада’’.

37Яля’ Иисус Хэбидя Хардана ненэцие тохоламбись, пэвсюмняна Елеонӈэ нюмдебада надо’ ни’ ханцеты. Пимда таняна ваерабтамбасеты.

38Нянда инзелева’ е’’эмня мал’ ненэця’’ хув’ мерувна Хэбидя Хардан’ турцеты’’.


### 22-й пеляда


Иисусм’ ӈарка ервха’’ ми’’ма’ нямна


1Тимд’’маси’’ ябцавы Нянь’ Хэбидя Яля хахаялтаныць. Тикы яля Пасхам’ нюбе’’ӈа.

2Ӈарка хэхэдаӈгода’’, Нум’ Ватом’ пэртя’’ Иисусм’ хадаван’ харваць, Сита хадава’ е’’эмня серм’ пюрӈаць, ӈод’’ тарем’ ӈод’’ ненэцяӈгат пинаць.

3Ти дьявол Иуда’ сёнзян’ тю. Иуда’ пэрабцяда Искариот ӈэвы. Пыда Иисус’ юкад вата сидяхандо’ тохоламбадахат ӈопойдо’ ӈэвы.

4Ӈарка хэхэдаӈгодаха’’, Хэбидя Харадм’ ерабада ервха’’ то, Иисусм’ пыдо’ ӈудахато’ ми’’ма’ е’’эмня нянандо’ валы’’.

5Пыдо’ маидаць, нянда есям’ миць серо’’ӈаць. 6Иуда ӈод’’ няндо’ ваторась. Пыда ненэцие’’ ехэраван’ Иисусм’ пыдо’ ӈудахато’ ми’’ма’’ е’’эмня сава ёльць пюлась.


Пасха’ ӈаворм’ хамэдамбава


7Тимд’’маси’’ ябцава Нянь’ Хэбидя Яля то, тикы ялян’ Пасха’ хӑнӈэ ӈовця’ нюкцям’ хӑнонзь тарась.

8Иисус Петрм’, Иоаннм’ ӈэдара, нянди’ ма: «Хаяди’, маня’’ е’’эмняна’’ Пасха’ мядонзэйм’ сертади’».

9«Ханяна хамэдамба’’ни’ Нянанд таранарха?» – пыди’ юнраӈаха’.

« 10Март’ тю’’махаданди’ ицавэй неранзям’ минена ненэцьм’ ядабтаӈгуди’, – Иисус хэтада, – тюванда харад’ ӈэсонд’ пумнанда ядади’.

11Харад’ ерван’ мандади’: ‹Тохолкодами’ сит хонрамби, ханяӈы ниӈгхана Пыда тохоламбадита ня’ Пасхам’ ӈаворта’’›. 12Пыда нянди’ тю’’уна ӈарка хамэдёда харад’ ниӈгм’ манэ’’лабтаӈгу. Таняна ӈаварм’ хамэдади’».

13Пыди’ хаяха’, ханзер’’ Иисус хэтсада мал’ ходи’. Пасха’ мядонзьм’ хамэдаӈаха’.


Господь’ пэвсюмбы ӈаворма


14Ватонда тэвхава Иисус толь’ тяха’ ӈамды’’, хэвханда ӈод’ апостол’’ ӈамдыд’’.

« 15Тюку Пасхам’ Мань маяндор’’мин нерцюна ӈобкана нянанда’’ ӈаман’ харвавась, – няндо’ Иисус ма. – 16Нянда’’ мадм’, теда’ нянанда’’ Нум’ Ерводава’ ёльць’ тэвва’ ӈэсонд’ Пасхам’ нив ӈаворт’».

17Иисус хыдям’ мэхэя Нумд’ сава вади хэта няндо’ ма: «Тюкум’ мэра’’, помнанда’’ тярӈара’’. 18Нянда’’ мадм’, Нум’ Ерводава’ това’ ӈэсонд’ тев’ ёльцяӈгад Мань виноград ӈодяхад сертавы сяркам’ нидм’ ӈэрпаӈгу’’».

19Няньм’ мэхэя Нумд сава вади хэта, Иисус няньм’ маляда, няндо’ мипа ма: «Тюку Мань Ӈаями, пыдара’’ е’’эмнянда’’ мипада. Си’’ми теневаванда’’ е’’эмня тарем’ сертабира’’».

20Тарем’ ӈо’’ пэвсюмы ӈаворма’ пуна Иисус хыдям’ ми’’ӈа, вади мэ’’ӈа: тюку хыдя – Едэй Вато. Мань вэяханани мэйравы, пыдара’’ е’’эмнянда’’ хамдумдавы.

21Ти тарем’ ӈо’’ сырӈада’’! Си’’ми маян’ мипада’ ӈудада толь’ ниня Мань ӈудани’ хэвхана хахаи.

22Ненэця’ Нюӈэ Нюмдебада хадкэвада тарем’ хадкэӈгу. Сита маяндамбадаха’’ мипадахана мая’!

23Поӈгнандо’ хонаркось пэяд’’, хибядо’ тарцям’ серта ибедорца. Хибя сямянхат тарана ӈэӈгу. 24Тохоламбадита поӈгана пыхылёва ӈадимя, хибядо’ ӈарктаӈэ толё пир’’ӈа.

25Иисус ӈо’’ няндо’ ма: «Ӈадыхы яндер парэӈода’’ харто’ ненэциедо’ ерводамби’’, ерводо’ пыхыдадо’ ненэцие сава лэтрамбадаӈэ нюмдемби’’.

26Пыдара’’ тарцяда ӈэбта ни тара’’: поӈгнанда’’ ӈаркара’’ нюдяраха ӈэя, ӈарктара’’ ӈани’ манзаранитадарев’ ӈэя.

27Хибя ӈарка ӈэбта? Толь’ тяхана ӈамдёда нибтя сита сававна пэрта? Толь’ тяхана ӈамдёда тикы нив’’ ӈа’’? Ти ӈо’’ Мань поӈгананда’’ манзаранитадархадм’.

28-29Пыдара’’ Мань маяӈга’’нани Си’’ми нидаць хае. Мань нянда’’ ерводавами ваторӈадм’, ханзер’’ Няни Нисями Ерводавамда тасада.

30Пыдара’’ Мань Ерводаваханан, Мань толян тяхана ӈавортада’’, идартада’’, парэӈода’ ӈамдорця’ ниня ӈамдё пирамдёдада’’, Израиль’ юкад вата сидя тэнз ненэцие илм’ тасламбаӈгуда’’».

31Господь ма: «Симон, Симон, нён ярме’’! Нум’ дьяволм’ сидда’’ хорпаванзь табэдавы. Ханзер’’ ненэця’’ сава янзэв вэва янзэвхат яӈгремби’’, тарем’ дьявол сиддо’ яӈгреӈгу.

32Пыдар пунрёвамд ниб’’нанд ёс’’ Мань нямнанд туё’’ӈадамзь. Тикад ӈани’ Няни пунрал’’махаданд нит сей мэйрамбю’’».

« 33Ервами! – Петр Иисусан’ ма. – Мань Нянанд сяролава’ мят’, хабцянд’ яда хамадыдм’!»

« 34Петр, ненэсявна нянд мадм’, – Иисус нярхалада, – тамна тюку яля’ харад’ хоркы ни хынот’’, пыдар няхар’ мандан, Си’’ми ехэран».

35Иисус тамна няндо’ ма:

– Мань сидда’’ падси’’, есяси’’, ӈэ’ сензи’’ ӈэдараван мальӈгана пыдара’’ ӈамгэра’’ яӈгуса? «Ӈамгэхэртава’’ нись яӈгу’’», – пыдо’ хэтадо’.

« 36Теда’ ӈо’’, – Иисус няндо’ ма, – хибя’ есяда таня, мэйдамда, падм’ ӈо’’ ханая, хибя’ ӈани’ ӈамгэхэртанда яӈгоб’’ ембдярода мирда’’ӈая, палым’ тэмдарая».

37Нянда’’ мадм’, тарем’ Нум’ Ватохона Нямнан хэтвы: «Сита харам’ сертавэӈэ толабидо’», тикы талевы ӈэӈгу. Ӈамгэ Мань нямнан хэтвы ёльцеданы’’.

38«Ервава’’, ти тюкона сидя палы!» – пыдо’ ма’’. «Мэсь ӈэя!» – Пыда хэтада.


Елеон’ надохона


39Хардахад тарп’’махаданда Иисус тэри мэхэва Елеон нюбета надон’ тидхалей’’. Пумнанда тохоламбадида ӈо’’ хая’’. 40Миёма яханда тось Иисус няндо’ ма:

– Туё’’ӈада’’, сидда’’ хокабтава нибта ня’’ам’’. 41Харта ӈани’ нядандо’ мовы пэ’ хундан’ хэвня’ хая, пулыта ни’ ха’’амхая туё’’ӈась: « 42Нисями, Сит хынумбидм’, тикы саӈгомӈгад Си’’ми ӈэдара’’! Мань харвабцовнани нёр сертабю’’, Пыдар харвабцовнанд ӈэя!»

43Иисус’ сейм’ мэйрава’ е’’эмня нумгана Ангел ӈадимы ӈэвысь. 44Маяндоркая Пыда сатавна туё’’ӈась, нёхода вэя’ тэс’’ тотрев’ ян’ тэсась. 45Туё’’манда пуд юркы’’, Пыда тохоламбадахата то, пыдо’ ито’ вово’’махад сиддо’ хонёдаӈэ сапда.

46Пыда няндо’ ма: «Пыдара’’ ӈамгэ хоныда’’? Юркыда’’, сидда’’ хокабтава ня’’ам’’ нибта туё’’ӈада’’».


Иисусм’ ня’’мава’ нямна


47Пыда тикым’ хэтбаванда мальӈгана ти ӈо’’ мандалада хибя’’ ӈадимя’’. Нерняна юкад вата сидяхад ӈопойдо’ Иудаӈэ нюмдебада ядась. Пыда Иисусм’ нюцяванзь хэвханда то. Ватода тарцясь: Хибям’ нюцяӈгудм’, Такы ӈэӈгу.

48Иисус нянда ма: «Иуда, ненэсяӈо’’ Ненэця’ Нюӈэ Нюмдебадам’ нюцявахана маянд’ тэвраван’ харварув’’?»

49Тикана хэвханда сюртё нувы’’ тохоламбадида теда’ ӈамгэ хадкэвандам’ хамада’’, ма’’: «Ервава’’, палына’’ ниня’’ хорт’’?»

50Ӈопойдо’ Ӈарка хэхэдаӈгода’ манзаранитам’ лада, маханяӈы хамда сапхалӈа.

51Тикана Иисус няндо’ ма: «Мэсь ӈэя, ӈэвадэйда’’!» Пыда хаханда тирцедехэя манзаранитам’ савумда.

52Ӈарка хэхэдаӈгодаха’’, Хэбидя Харад’ ерабада’’ ервха’’, Сита ня’’амван’ харвавэхэ’’ ма: «Мань ӈамгэ вэва ненэцядм’, ӈамгэ пыдара’’ палысавэй’’, пясавэй’’ Си’’ми хосая тода’’? 53Мань хусувэй яля’ Хэбидя Хардахана нянанда’’ мэдамзь, пыдара’’ Си’’ми нидаць ня’’амбю’’. Теда’ мале пыдара’’ ватора’’ то, теда’ пэвва ервада’’».


Пётр Иисусм’ хае


54Пыдо’ Иисусм’ ня’’мадо’, ханадо’. Ӈарка хэхэдаӈгода’ хардан’ тэврадо’. Петр ӈаха’’куна ядась.

55Харад’ хэвхана тодабцям’ табцада’’, ненэця’’ тодабця’ сюртё ӈамдыд’’, Пётр ӈани’ нянандо’ ӈамдысь. 56Ӈопой манзаранита не ту’ хэвхана Петр’ ӈамдёвам’ манэць, сита манэсараць ма: «Тюку ӈо’’ Нянанда мэсь!»

57Петр ӈани’ нись серос’’: «Ниӈэ, Мань Сита ехэрав».

58Ӈэлом’ няби ненэць’ сита манэць мась: пыдар ӈо’’ тикахат. «Нявэ, нидм’ ӈа’’», – Петр нярхалада.

59Час’ пир ваера, тамна ӈопой мась: «Ненэсяӈо’’, тюку ӈобтарем’ Нянанда мэсь, пыда Галилей’ я’ тер ӈэдарха».

60«Нявэ, ӈамгэ’ нямна лаханабат мань ехэрадм’», – Пётр нярхалада. Тикым’ ваде’’манда мальӈгана харад’ хоркы’ сёда ӈадимя.

61Господь сюрхалкая Пётран’ сылы’’. Пётр нянда хэтвы Господь вади тензибте: тамна тюку яля’ харад’ хоркы сём’ ни хоӈгу’’, пыдар няхар’ Си’’ми хаеӈгун. 62Харад’ хэвхы мюйхад тарп’’махаданда Пётр сатавна ярума.

63Иисусм’ ерабавы’’ ненэця’’ Сита ӈандерабиць, Сита ладорпиць. 64Сэвда малда’’махадандо’ пыдо’ хонрамбидонзь: хэтад, хибя Сит лада? 65Тамна ӈока ӈани вэва вади Нянда мэ’’ӈаць.


Ӈарка ма’’лёвахана Иисусм’ харан’ ха’’аврадо’


66Яля’ томахад ненэця’’ ӈаркта’’, Ӈарка хэхэдаӈгода’’, Моисей’ Ватом’ пэртя’’ ма’’лыд’’. Иисусм’ тарпрадо’, ӈарка ма’’лёвандо’ нерня’ нултадо’.

67Пыдо’ юнра’’: «Лахан’’, Пыдар – Нум’ Тэравы Парэӈодан?» «Мань нянда’’ мамба’’н, пыдара’’ нида’’ пунрёд’’. 68Нянда’ юнраба’’ни нира’’ хэтаӈгу’’, Си’’ми нида’’ ӈэдараӈгу’’, – Иисус ма. – 69Тев’ мальӈгат Ненэця’ Нюӈэ Нюмдебада Ныхыта Нум’ маханяӈы ӈуданда хэвхана ӈамдёда».

70Мал’ юнра’’: «Хадри’ ӈо’’ Пыдар Нум’ Нюн?» «Мань ӈэвами тикым’ пыдара’’ ваде’’ӈара’’», – Иисус хэтада. 71Пыдо’ маць: тамна ӈамгэ вади’’ Пыда нямнанда ӈамда тара? Пыда вадахатата маня’’ хар’’на’’ мал’ намдаваць!


### 23-й пеляда


Иисусм’ Пилатан’ тэврадо’


1Мал’ ма’’лавы’’ нулъяд’’, Иисусм’ Пилатан’ ханадо’. 2Пыдо’ Сита серт’ ха’’аврамба пядо’: маня’’ таслава’’, тюку ненэць’ ненэциена’’ и поёламби; манзеты: парэӈодан’ ӈэва’ мирм’ салдаба ни тара; Пыхыдамда (Мессия) Нумд’ Тэвравы Парэӈодаӈэ хэтыбида.

3«Тад Пыдар Еврей’ ненэцие’’ парэӈодан?» – Сита Пилат хонра.

Нянда Иисус хэтада:

– Тикым’ пыдар тарем’ ваде’’ӈар.

4«Мань тюку ненэця’ вэва харамда нив мание’’», – Ӈарка хэхэдаӈгодаха’’, мандалада хибяха’’ Пилат ма.

5«Мал’ Иудея’ тавна Харта тохолковахананда Пыда ненэцие’’ идо’ нярхаламби, Галилея’ яхана тохолковам’ пядась, теда’ тюкон’ то», – пыдо’ тарем’ сэктаць. Иисусм’ Иродан’ тэврадо’.

6«Тюку ӈамгэ Галилейхана иленя ненэць’?» – тарцям’ намда Пилат хонарку. 7Пилат намдада Иисус Ирод’ яхат ӈэвы. Сита Иродан’ ӈэдарадась. Ирод тикы’’ яляха’’на Иерусалим’ маркана мэвысь.

8Ирод Иисусм’ манэць ёльце маи’’. Сита ӈахат манэ’’ман’ харвась. Нямнанда ӈока ӈамгэм’ намдорӈась. Тикы’ хавна Иисус’ пысакабцо сертабавам’ манэ’’манзь енась.

9Ирод Сита хуркаривна хонрамбись, Иисус ӈо’’ нянда ӈамгэхэртм’ ни хэт’’.

10Тикы ёльцьӈгана Ӈарка Хэхэдаӈгода’’, Нум’ Ватом’ тохолкода’’ мэць, вэбтыйвана Иисусм’ волтамбиць.

11Ирод харта саювта ня’ Иисусм’ таӈылмдамба пядо’, Сита сатавна ярмадаван’ пядо’, тикад ӈани’ Сита яберена ембдярка’’ емб’’ӈа’’, пуня’ Пилатан’ ӈэдарадо’.

12Тикы яляхад Ирод Пилатанда ня’ нясъюмбихи’, тяхакуна пыди’ поёди’ вэваць.


Иисусм’ вэван’ тэврава


13-14Пилат Ӈарка Хэхэдаӈгоди, ненэцие’’ ӈаркти, ӈани ненэцие ханзь няндо’ ма: «Тюку ненэцьм’ няни тэврараць. Сита ненэцие’’ и поёламбадаӈэ нюмдераць. Ти мань ӈо’’ пыдара’’ мальӈганата’’ Сита хонрамбивась, хорпивась. Пыдара’’ Сита волтамбираць. Тюку ненэць’ ӈамгэхэрт вэвамда нидм’ хо’’.

15Ирод ӈобтарем’ вэвамда ни хо’’, ӈадьбята Сита няна’’ ӈэдарада. Ти ӈод’’, тюку ненэць’ хадава’ пирувна ӈамгэхэрт тарцям’ нись серта’’. 16Мань Сита танара табадаӈгув, тикад ӈани’ ӈэдараӈгув».

17Пыда Ӈарка яля’ е’’эмня ӈопой сярвым’ таӈгамда тарась. 18Тикана мал’ ӈопой сёвна тёреяд’’: «Сита хадара’’! Няна’’ Вараввам’ таӈгамдара’’!»

19Тикы ненэць’ маркана пёдвам’ сертаванда е’’эмня, ненэцие хадабаванда е’’эмня сяролава’ мят’ мовы ӈэвысь.

20Пилат Иисусм’ таӈгамдаван’ харвадась, ӈани’ нянандо’ лаханолы’’. 21Пыдо’ ӈо’’ тёрырӈаць: «Сита крестан’ тебдера’’! Крестан’ тебдера’’!»

22Пилат няхарамдэй мэва’ няндо’ ма’’: «Ӈамгэ ӈо’’ вэвам’ Пыда сертаса? Хабцянд’ еремдева’ е’’эмня мань Нянанда ӈамгэхэрт вэвам’ нидм’ мание’’. Мань Сита танара табадаӈгув, тикад ӈэдараӈгув».

23Пыдо’ ныхыто’ валакан’ Иисусм’ крестан’ тебдева’ е’’эмня выкыба тёрырӈаць, пыдо’ тёрдо’ Пилатм’ пирда’’ле’’.

24Пилат пыдо’ табековнандо’ сертада. 25Пёдвам’ сертавы, ненэцие хадабавы, сяролава мят’ мовы Варравам’ ӈэдарада. Сита ӈэдаванзь ненэця’’ лаханаць. Иисусм’ ӈани’ няндо’ ми’’ӈада, ма: «Ханзер’’ харвада тарем’ пэрӈара’’».


Крестан’ тебдевы


26Иисусм’ хӑнопаван’ вадлаб’’нандо’ Пыда Пумнанда крестм’ миневанзь Симонм’ табадаць. Симон Киренея’ маркана соявысь. Пыда тикы’ мальӈгана март’ хардаханда салтаныць.

27Иисус’ пумна ӈарка ненэцие’’ мандал’’ ядась, поӈганандо’ ӈо’’ Иисус’ нямна ярмы’’, нарырмы’’ нець.

28Иисус няндо’ сюрхалць ма: «Иерусалимхана иленя’’ не’’ Нямнан нёда’’ яр’’! Харта’’ е’’эмнянда, ӈацекыта’’ е’’эмня ярӈада’’!»

29Товы яляха’’на манда’’: «нюсяда’’, ню соябтавдавэй’’, ню ӈамятавдавэй ябдалтаӈгуд’’!»

30Тикана надохо’’ вахалтыд’’: «нина’’ хамзедада’’!» Седаха’’ ӈани’ вахалтыд’’: «сидна’’ няялӈада’’!» 31Илебэй пям’ тарем’ пэрпато’, сэба пяхана ӈамгэ ӈэӈгу?

32Иисус’ ня’ тамна сидя харан’ ха’’амвы ненэцьм’ хӑнопаван’ вадаць. 33Пыдо’ Голгофаӈэ нюмдебада седан’ то’’, таняна Иисусм’ крестан’ еся тебха’’на тебдедо’. Харан’ ха’’амвэхэ’ ӈобтарем’ тебдейдонзь, ӈопойм’ Иисус’ маханяӈы хэвувнанда тебдедо’, нябиюм’ Иисус’ сятаняӈы хэван’ тебдедо’.

34Иисус мась: «Нисяӈэ, няндо’ вэвам’ нён пэр’’, пыдо’ ӈамгэм’ пэрмамдо’ нидо’ хамэдамбю’’». Иисус’ ембдяро помнандо’ тяръидо’, хусувэдо’ ембдярм’ мато’’мэвна ня’’ма.

35Ненэця’’ нуць, сырӈаць. Ервхава’’ Иисусм’ писядець лаханаць: «Ӈани ӈэдабись; Пыда Нум’ Тэравы Христос ӈэб’’нанда теда’ харта пыхыдамда маяӈгад тюхулӈая».

36-37Солдат’’ ӈобтарем’ ирсу’’ нуць, писядетаць. Пыдо’ Иисусан’ ибцяда ябе идм’ мипиць, тарем’ лаханаць: «Пыдар Иудей ненэцие’’ парэӈодан ӈэб’’нанд пыхыдамд маяӈгад тюхул’’».

38Иисус’ ӈэва’ ниня грек’ вадавна, рим’ вадавна, еврей’ вадавна тарця вада’’ падыць: «Тикы Иудея’ ненэцие’’ парэӈода».

39Ӈопой тебдевэюм’ Иисусан’ вэва вади тёрейбтембись: «Пыдар ненэся Христосан ӈэб’’нанд пыхыдамд маяӈгад тюхул’’, сидни’ ӈо’’ маяӈгад тюхул’’».

40Нябиюм’ сита мунзялабтамба мась: «Нумгад нин пин’’, Пыдхавар ӈо’’ харт маяӈгананд мэн? 41Мани’ вэва серкана мэ’’ниним’, сертавы серони’ е’’эмня танаравэни’. Пыдхавада ӈамгэхэрт вэвам’ вунися серта’’».

42Пыда ӈани’ Иисусан’ ма: «Пыдар Нум’ Ерводавахананд си’’ми тене’’!»

43Иисус нянда хэтада: «Пыдар тюку яля’ Нянани Нум’ ябдава яхана мэӈгун».


Иисус’ ха’’ма


44Яля’ ер’’ пирась. Мал’ я’ ниня лэркабт’ пэвсюмя. Тарем’ няхар’’ час’ ӈэсонд’ ӈась. 45Хаерта сэя. Хэбидя’ Харад’ нё’ тохэця сидя ян’ ӈадара.

46Иисус ӈаркавна тёрей’’: «Нисями! Пыдар ӈудахат Хар’’н индми мипидм’». Тикым’ хэта Иисус пудана индата ӈэдара.

47Тикы серм’ манэ’’мы саюв’ ерв Нувм’ саву’’ӈа, ма: «Ненэся ӈо’’ тикы Ненэць’ Нум’ Ватом’ нёдана».

48Тикахана мал’ сырмы’’ ненэця’’ хадкэвым’ манэць сёнзидо’ вома’’. Идо’ вома’ нид пыхыдадо’ лэмбарахато’ хутыбиць. Хардахато’ хая’’.

49Мал’ Иисусм’ теневавы’’ ненэця’’ ӈахакуна нуць, сырнаць. Поӈганандо’ Иисус’ ня’ Галилея’ яхад товы’’ не’’ мэвыць.


Исусм’ сюрпава


50Тамальӈгана Иосифм’ нюбета ненэць’ илевысь. Пыда Иудея’ я’ Аримафей марад’ тер ӈэвы. Сёнзяда лимбика, Нум’ вадам’ нёдана ненэцянзь. Нум’ Ерводава’ товам’ ӈатевысь.

51Суд’ хибяӈэ тарабта ӈо’’, Суд’ тасламбада, сертабада серка’’на нись тара.

52-53Иосиф Пилатан’ тохоя хавы Иисусм’ сюрманзь хаӈада. Иисус’ пыхыдм’ ха’’аврахая пыда Сита тохэцяха’’ мано’’ӈада, тальбя’ пэхэна сап’’мы тин’ мю’ сюрӈада. Таняна хибяхарт тамна сюрмы нивы ӈа’’.

54-55Самлянзимдей яля ӈэвы, суббота’ яля’ ялэмд’ пявэда. Галилея’ я’ няд Иисус’ ня’ товы’’ не’’ Иосиф’ пумна ядаць. Иисус’ сюрпавам’ маниець.

56Хардахато’ сал’’махадандо’ не’’ сававна ӈабтеня юри, мас’’ми хамада’’. Суббота’ яляхана Нум’ Ватом’ падвэвна мэбцувнандо’ ныланаць.


### 24-й пеляда


Иисус Христос’ илебте’’ма


1Си’’ив’ нюртей яляхана мер’ ялумдата ӈэвахана не’’ харто’ хамэдавы сававна ӈабтеня юридо’ мэ’’, тальбя’ хоркадёхона сюрмэн’ хая’’.

2Тальбя’ хоркадём’ синдабавы пэ хэвня’ нензахалавысь. 3Хоркадё’ мю’ тю’’махадандо’ пыдо’ Иисус Господь’ пыхыдм’ нидо’ хо’’.

4Не’’ лыдабтэядаць, лэркабт’ хэвханандо’ сидя ненэць’ ӈадимя. Пыди’ сэр’’ ябереня паны мэ’’ӈаханзь. 5Не’’ сейто’ хэсь саӈодо’ ян’ ха’’авра’’. Техэ’ ӈо’’ няндо’ маӈаха’:

6– Пыдара’’ ӈамгэ иленям’ хавы’’ поӈгана пюрӈара’’? Пыда тюкона яӈгу: Пыда ха’’махаданда илебтейць; тензебтера’’, Пыда Галилей’ яхана нянда’’ тарем’ масьнё’’: « 7Мань Ненэця’ Нюӈэ Нюмдебадам’, хэбяхасавэй’ хиби’’ ӈудаха’’ ми’’мэдм’ ӈэӈгудм’, крест’ ни’ тебдевэдм’ ӈэӈгудм’. Няхарамдэй яляхана Мань илебтеӈгув’’».

8Тикарихина не’’ ненэсяӈо Иисус’ вади тензебте’’. 9Пыдо’ сюролава яхад сал’’махадандо’ мал’ тикыдо’ юкад вата ӈоб’’ тохоламбадаха’’ тамна ӈани’’ ненэцяӈг’’ хэтыдо’.

10Апостолха’’ лаханавы’’ поӈгана Мария Магдалина, Иоанна, Иаков’ небя Мария тамна ӈани’’ мэць.

11Не’’ лахарён’ хибяхарт нись пунрю’’, тикы вади хумбанзядаӈэ пэръядонзь.

12Петр тарем’ ӈо’’ санэй’’, тальбя’ хоркадён’ сюрбы’’, хоркадё’ мю’ сылы’’, валакада яндаха’’ моё’’мы’’ хальмер’ пэбта’’ма тохосо манэ’’ӈа. Пыда манэ’’мэхэнда пунрахая пыса салй’’.


Эммаус ӈэсын’ ядва’ мальӈгана лаханава


13Тикари яля’ сидя тохоламбадаха’ Иерусалим маркад ю’’ ӈэдалава пирка’’на ӈэда Эммаус ӈэсын’ хаяха’. 14Мал’’ хадкэвы серо’ нямна лаханорӈаханзь. 15Лаханакурманди’, тасалкованди’ мальӈгана Иисус Харта хэвханди’ тэвахая ирсу’ ядалй’’. 16Сэвсядарев’ пыди’ Сита нихинзь тумд’’. 17Иисус нянди’ вахалй’’:

– Ядванди’ сер’ пыдари’ ӈамгэм’ ваде’’ӈади’, ӈамгэ иди’ вэва’’? 18Ӈопоюм’ Клеопам’ нюбета Иисусан’ ма:

– Пыдар Иерусалим’ ӈардан’ ӈопориӈэ ехэранархан ӈамгэ тюку’’ яляха’’на хадкэса?

19«Ӈамгэ сер’’ ӈэса’’?» – Иисус юнрась. Пыди’ маӈаха’: «Назаретхад ӈэда Иисус’ нямна лахананинзь, Пыда Нум’ Вадам’ минренась, Нум’ сэвха’’на, мал’ ненэцие’’ сэвха’’на сата серотась, тохолковахананда сатась. 20Ӈарка Хэхэдаӈгодина’’, ӈарктина’’ Сита хабцянд’ ми’’ӈаць, Сита крестан’ тебдедонзь. 21Маньзявана’’ ӈани’ Нянда енаваць, ибедорӈаваць: Пыда Израильм’ таӈгамдаванзь ӈэдаравы ӈэвысь. Тикы ватонда мал тамна ни ӈа’’, мале тикы’ хадкэвэхэд няхарамдэй яля миӈа. 22Тикана тамна не’’ сидна’’ пысамда’’. Хув’ ялумдакана пыдо’ тиненлаван’ хэвы’’. 23Пыда ӈаямда ни’’ хо’’, салъядаць, няна’’ Ангелха’ ӈадимам’ ваде’’ӈаць. Ангелха’ маӈаханзь: Пыда иле. 24Ӈанина’’ тиненлаван’ хая’’, ненэсяӈо’’ ханзер’’ не’’ хэтсадо’ тарця ӈэвамда ховы’’. Ӈод’’ тарем’ ӈо’’ харта Сита нивы’’ манэс’’».

« 25Хурка са’’лакоди’, сей лэкдана ненэцянди’, – Иисус нянди’ ма. – Нум’ вадам’ минрена’’ ӈамгэ’ нямна лаханаса’’, пунрё я’’маць!»

26Юнелаваханда тэвванда е’’эмня Нум’ Тэравы Парэӈгода мал’ тикы маяндор’’мида ла’’амдабта тара’’ нися?

27Моисей’ Падаркад пяб’’, Нум’ вадам’ минрена’’ Падаркад пяб’’ Пыда нянди’ мал’ хэтыда, нямнанда Нум’ Падаркана мал’ падвы таслэйда.

28Пыдо’ миё’’ма ӈэсыхындо’ тэвбато’ Иисус тамна тяхаку’ ядван’ харванархась. 29Пыди’ ӈани’ Сита нянанди’ хаеванзь хаӈадинзь: «Нянани’ хаю’’, яляда ваераны’’, пэвсюмданы’’». Иисус хардан’ тю, нянанди’ хаи.

30Толь’ тяхана ӈамдё Пыда няньм’ мэхэя сава вадасавэй туё’’мам’ хэта, няньм’ маля, нянди’ ми’’ӈада. 31Сэвти’ синдол’’ ха’’авнархы’’ – пыди’ Сита тумдаӈаха’. Пыда ӈо’’ ниня ӈадьдаӈэ хая.

32Харти’ поӈгананди’ лаханаӈаханзь: ядвани’ мальӈгана Пыда нянани’ лаханорпата, Нум’ Падар хэтбаб’’нанда ӈамгэ сейни’ нися’’ паран’’?

33Пыди’ тикы минди’ юркыхынзь, Иерусалим март’ салъяханзь. Таня’ тюбти’ юкад вата ӈоб’’ апостол’’ ӈани’’ тохоламбада’’ ня’ ма’’лавыд’’.

34Тикы’’ нянди’ маць: «Ервава’’ ненэсяӈо’’ илебтей’’. Пыда Симонан’ ӈадимясь».

35Тикад пыди’ мал’ хэтыди’, ӈамгэди’ ядванди’ сер’ хадкэса, няньм’ тахабтамбававнанда пыди’ Сита тумдаӈаханзь.


Илебтевы Иисус тохоламбадахата ӈадиво’’ма


36Пыдо’ тамна лаханорӈаць, лэркабт’ Иисус харта поӈгандо’ нулй’’, няндо’ ма’: «Нумгад ня’’амвэра’’ сава ӈэя». 37Пыдо’ пинвахад, сейто’ хэсь хасеръяд’’, тикым’ ӈылекаӈэ пявэдо’.

38Пыда ӈо’’ нерня’ пэрӈада: «Ӈамгэӈэ пыдара’’ тарем’ сейсялмада’’, сейда’’ ни’’ пунрю’’? 39Мань ӈудаха’’н, Мань ӈэхэ’’н сырӈада’’; ти, Мань хар’’н; Си’’ми хорӈада’’, манэ’’ӈада’’; ӈылека ӈаяси’’, лэси’’. Пыдара’’ маниера’’: Мань ӈани’ ӈаями, лэми таня».

40Тикыринда Пыда харта ӈудида, ӈэда няндо’ манэ’’лабта.

41Пыдо’ маймбавандо’ нид ханзеркарт’’ пунрё я’’маць, пысамбиць. Тикана Иисус сиддо’ хонра:

– Ӈамгэхэва ӈаврара’’ таня? 42Пыдо’ Нянда ябцавы халя’ ютекм’ ми’’ӈа’’. 43Пыда халям’ мэда, пыдо’ сыртахандо’ ӈамада. 44Няндо’ Иисус ма:

– Нянанда’’ мэвани мальӈгана Мань тикы’ нямна нянда’’ тарем’ мадамзь: ӈамгэ Мань нямнани Моисей’ Падаркана падвы ӈэса, ӈамгэ Нум’ вадам’ минрена’’ Падарка’’на падвы ӈэса, Нум’ е’’эмня ӈэда сё’’ хэтаса’’ мал’ хадкэвы ӈэӈгу.

45Нум’ Вадам’ хамадавандо’ е’’эмня Иисус сиддо’ няда. 46Пыда тамна тяха’ ма:

– Тюкона тарем’ пады: «Христос маяндорпата тара, няхарамдэй яляхана ха’’махаданда илелты’’».

47Мал’ ненэцяӈг’’ тарця вади тэвра тара: «Хэбяхасялмада’’. Тарем’ сертаб’’нанда’’ Нум’ хэбяхада’’ ха’’авраӈгуда». Иерусалим маркад пяхая, яндир’ ниня иленаха’’ Пыда нюмда вадекая Маймбабцо юнм’ минреда’’.

48Пыдара’’ мал’ тикым’ манэ’’мэда’’. 49Теда’ нянда’’ Нисяни ватормым’ ӈэдарамбидм’. Нумгад ныхым’ ня’’амванда’’ ӈэсонд’ пыдара’’ ӈани’ Иерусалим маркана хаёб’’нанда’’ тара.


Иисус’ нумд’ илва


50Иисус сиддо’ маркад тарпра, нянандо’ Вифания’ ӈэсы’ ӈэсонд’ тэвы’’. Ӈудида илахая Пыда няндо’ Нум’ сава вади ваде’’ӈась.

51Нум’ сава вади вадекая нядандо’ яӈгаӈга пяда, нув’ ня’ илтана пяда. 52Нянда ӈэвдо’ нибкала’’, сейдо’ маймбабцоход панаць Иерусалим’ март’ салъидаць.

53Нувм’ савуць пили’’ Хэбидя Хардахана мэць. Аминь.


[3] 7: - Сотник– Рим’ юр’’ саюв’ ерв’.

[4] 8: - Седеркабт– свеча.

[1]

1:59 - Матобава мэсы’’ – тикы тарця: еврей’ тэнз ненэця’’ хусувэй ӈаябэко ӈацекы’ хотёнда мал’ хобаком’ енахалпавы’’.

[2]

3:1 - Пилат – Иудея’ ервӈэ Рим’ император ӈабтавэда.

[5]

10:32 - Левит – хэхэ’ харад тарана ненэцьм’ тарем’ нюмдеби’’.

[6]

16:23 - Ад – хавы хэбяхасавэй’’ маяндор’’ма я.

[7]

17:26 - Ной – ӈавхы илевы ненэць’. Сава серота е’’эмня ӈарка ид’ това’ мальӈгана ӈопориӈэ иле хаевы, Нум’ ӈэдавэда.

[8]

17:28-29 - Лот – ӈавхы илевы ненэць’. Вэва серо’’ е’’эмня Нум’ ненэцие танарась, Лот Нум’ вади нёдаванда е’’эмня иле хаись.